Sihuru Hedhumaky Dheenun Beyruvaane Kameh? (Fahubai)\nއޮކްޓޯބަރ 21, 2018 245 0\nސިހުރު ހެދުމަކީ ދީނުން ބޭރުވާނެ ކަމެއްހެއްޔެވެ؟ (ފަހުބައި)\nލިޔުމުގެ ފުރަތަމަ ބައި\nއިމާމް މާލިކް ޤަބޫލުކުރައްވާ ގޮތުގައި ސިހުރު ދަސްކޮށްފި މީހަކުވެސް ބަޤަރާ ސޫރަތުގެ 102 ވަނަ އާޔަތުގައި ބަޔާންކުރައްވާފައިވާ ފަދަ މީހުންގެ ގިންތިއަށް ފެތޭނެއެވެ. ބަޤަރާ ސޫރަތުގެ 102 ވަނަ އާޔަތުގައި އެވާ “އެއުރެން އެ އުނގެނެނީ އެއުރެންނަށް ގެއްލުންދޭ، އަދި އެއުރެންނަށް މަންފާއެއް ނުކުރާ ކަންތަކެވެ. ހަމަކަށަވަރުން، އެތަކެތި ގަތް މީހަކަށް آخرة ގައި އެއްވެސް نصيب އެއް ނެތްކަން، އެއުރެންނަށް ކަށަވަރުކޮށް އެނގިފައިވެއެވެ. އެއުރެންގެ نفس ތައް އެ އެއްޗަކަށް އެ ވިއްކައިލި އެއްޗެއްގެ ނުބައިކަން ބޮޑުކަމާއެވެ! އެއުރެން އެކަން ދަންނަ ކަމުގައި ވިނަމައެވެ.” މިބަޔަށް ފެތޭނެއެވެ. މިއާޔަތުގެ އަލީގައި އިމާމް މާލިކް ޤަބޫލުފުޅު ކުރައްވާގޮތުގައި ސިހުރު ހަދާ މީހެއްގެ ޢުޤޫބާތަކީ މަރާލުމެވެ.\nއިބްނި ޤުދައިމާ ދެކިވަޑައިގަންނަވާ ގޮތުގައި ސިހުރު ހަދާ މީހެއްގެ ޢުޤޫބާތަކީ މަރާލުމެވެ. މިއީ ޢުމަރު ގެފާނާއި ޢުޘްމާންގެފާނާއި އިބްނު ޢުމަރު ވެސް ދެކިވަޑައިގަންނަވާ ގޮތެވެ. އަދިހަމައެހެންމެ މިއީ އިމާމް އަބޫ ޙަނީފާ އާއި އިމާމް މާލިކްގެވެސް ރަޢުޔެވެ.\nއިމާމް ޤުރުޠުބީ ދެކިލައްވާ ގޮތުގައި އަދި ޖުމުހޫރު ގިނަ ޢިލްމުވެރިން ދެކެލައްވާ ގޮތުގައި މުސްލިމު ސިހުރު ވެރިޔާގެ އަދަބާއި ޣައިރު މުސްލިމް ސިހުރު ވެރިޔާގެ އަދަބު ތަފާތުވާނެއެވެ. އިމާމް މާލިކް ދެކިލައްވާ ގޮތުގައި ސިހުރު ހެދުމަށް ކުފުރުގެ ކަލިމަ ބޭނުންކޮށްގެން މުސްލިމަކު ސިހުރު ހަދާނަމަ އެމީހެއްގެ އަދަބަކީ މަރާލުމެވެ. އެފަދަ މީހަކަށް ތައުބާވުމަށް ފުރުޞަތުދެވިގެންވެސް ނުވާނެއެވެ. ސަބަބަކީ ސިހުރުވެރިޔާ އެކަންތައް ކޮށް އުޅުނީ މުޝްރިކުންނާއި ޒިނޭކުރާމީހުންފަދައިން ސިއްރުން ކަމަށްވާތީއެވެ. ﷲ ސުބްހާނަހޫ ވަތައާލާ ސިހުރަކީ ކާފިރުވުމެއްކަމުގައި ބަޔާންކުރައްވާފައިވާތީއެވެ. މާތްﷲ ވަޙީކުރައްވާފައިވަނީ އާޔަތުގެ މާނާގައިވެއެވެ. ” ފަހެ (އެ ދަސްކޮށްގެން) كافر ނުވާށޭ ވިދާޅުވެ (نصيحة ދެއްވުމަށް ފަހުގައި) މެނުވީ، އެއްވެސް މީހަކަށް އެ ދެ ملائكة ން އުނގަންނަވައެއް ނުދެއްވަތެވެ.”\nއިބްނު އަލްޤާދިރު ޤަބޫލުކުރައްވާގޮތުގައި ޢަޤީދާފާސިދުވާފަދަ ކަލިމަ ބޭނުންކޮށްގެން ސިހުރު ހަދާފިނަމަ، އަދި އެމީހަކު ތައުބާ ނުވެއްޖެނަމަ، އަދި އެމީހަކު ސިހުރު ހެދުމަށް ބޭނުންކޮށްފައިވާ ލަފުޒުތަކަކީ ޢަޤީދާއިން ބޭރުވާފަދަ ލަފުޒުތަކެއްކަން ޝަރީޢަތަށް ސާބިތުވެއްޖެނަމަ، އެމީހެއްގެ އަދަބަކީ މެރުމެވެ. އެމީހަކު ހެދި ސިހުރެއްގެ ސަބަބުން މީހަކު މަރުވެއްޖެނަމަވެސް އެމީހެއްގެ އަދަބަކީ މެރުމެވެ. އެއީ ޤިޞާޞްގެ ގޮތުގައެވެ. ސިހުރު ހަދާފައިވަނީ މަރާލުމަށް ނޫންކަމަށްވެފައި ގެއްލުން ދިނުމުގެ ޤަޞްދު އޮވެ ހެދި ސިހުރަކުން އެމީހަކު މަރުވެއްޖެނަމަ، އަދި އެކަމުގެ ސަބަބުން މަރުގެ ޢަޤޫބާތް ނުދެވޭނަމަ، އެމީހެއްގެ ކިބައިން މަރުގެ ދިޔަނެގޭނެއެވެ.\nއިބްނި ކަޘީރުގެ ސިހުރު ހަދާމީހާ ދީނުން ބޭރުނުވާނެކަން ނުވަތަ ކާފިރުނުވާނެކަމަށް ސާބިތުކޮށްދެއްވުމަށް ނަންގަވަނީ އަންނަނިވި އާޔަތެވެ. މާތްﷲ ވަޙީކުރެއްވިއެވެ. وَلَوْ أَنَّهُمْ آمَنُوا وَاتَّقَوْا لَمَثُوبَةٌ مِّنْ عِندِ اللَّـهِ خَيْرٌ ۖ لَّوْ كَانُوا يَعْلَمُونَ މާނައަކީ: “ހަމަކަށަވަރުން، އެއުރެން إيمان ވެ تقوى ވެރިވިނަމަ، اللَّه ގެ حضرة ން (އެއުރެންނަށް) ހުރި ثواب ގެ ހެޔޮކަން މާބޮޑެވެ. އެއުރެން އެކަން ދަންނަ ކަމުގައިވި ނަމައެވެ.” މިއާޔަތުން ދޭހަކޮށްދޭ ގޮތުގައި ސިހުރު ހަދާމީހާގެ ސިހުރުގެ ސަބަބުން ކާފިރުނުވާނެއެވެ. މިއީ އިމާމް އަޙްމަދު ޙަންބަލްގެ ރަޢުޔަކީވެސް މިއީއެވެ. އިބްނި ކަޘީރު ޤަބޫލުކުރައްވާ ގޮތުގައި ސިހުރު ހަދާމީހެއްގެ އަދަބަކީ މެރުންކަން ޢުމަރު ބިން ޚައްޠާބު ސިހުރު ހަދާ ފިރިހެނާ އާއި ސިހުރު ހަދާ އަންހެނާ މެރުމަށް ލިޔުމުން އިރުޝާދުދެއްވެވުމާއި ގުޅިގެން ސިހުރުހެދި ތިން މީހަކު މަރާފައިވާ ޙާދިޘާއިން އެނގެން އޮންނަކަމަށް އައްޝާފިޢީ އާއި އަޙްމަދު ރިވާކުރެއްވި ރިވާޔަތެއްގައިވެއެވެ.\nމިހުރިހާ ވާހަކަތަކުންވެސް އިގިގެންދަނީ ހަމަ އެއްކަމެކެވެ. ސިހުރުގެ ނުބައިކަމާއި އޭގެ ސުންޕާކަން ބޮޑުކަމެވެ. އަދި ސިހުރު ހަދާ ފަރާތްތަކުގެ ޢަޤީދާއާމެދު އުފެދިގެންދާ ސުވާލުތަކެވެ. އޭނާގެ އީމާންތެރިކަން ބަލިކަށިވެގެންދާން މެދުވރިވާ ސަބަބުތަކެވެ. އެހެނީ ސިހުރުވެރިޔާ ސިހުރުހަދަނީ ޝައިތާނާއަށް އަޅުކަންކޮށްގެން ނެވެ.\nއިމާމް ނަވަނީ ވިދާލުވާގޮތުގައި ސިހުރު ހެދުމަކީ ޙަރާމްކަމެކެވެ. އަދި އެއީ ބޮޑު ފާފައެކެވެ. ބައެއް ސިހުރަކީ ކުފުރެވެ. އެބަހީ އެހަދާ ސިހުރެއްގެ ސަބަބުން ސިހުރިވެރިޔާ ކުފުރުވެދެއެވެ. އަނެއްބައި ސިހުރަކީ ބޮޑު ފާފައެކެވެ. ހެދި ސިހުރުގައި ޤައުލީ ނުވަތަ ޢަމަލީ ގޮތުންވެސް ކުފުރުވާފަދަ ކަމެއްކޮށްފިނަމަ އެހެދިމީހަކު ކާފިރުވާހުއްޓެވެ. މިފަދަ ކަމެއް ސިހުރުގައި ނެތްނަމަ ކާފިރެއް ނުވާނެއެވެ. އަދި ސިހުރު އުގެނުމާއި އުގަންނައިދިނުމަކީވެސް ޙަރާމް ކަމެކެވެ.\nސިހުރަކީ ބޮޑުވެގެންވާ ފާފައެކެވެ. އެކަމަށް ހުރިހާ ޢިލްމުވެރިންވެސް އިއްތިފާޤުވެލައްވައެވެ. އިމާމް ނަވަވީގެ ނަޒަރުގައި ކުފުރުގެ ޢަމަލެއް ނުވަތަ ބަހެއް ބޭނުންކޮށްގެން ސިހުރު ހެދިނަމަ އެސިހުރު ހެދިމީހާ އެހުރީ ކުފުރުވެފައެވެ. ކުފުރުގެ ޢަމަލެއް ނުވަތަ ބަހެއް ބޭނުންކުރުމަކާ ނުލައި ހެދޭ ސިހުރުގެ ސަބަބުން ފާފަވެރިވާނެއެވެ. ސިހުރުގައި ކުފުރުގެ ބަހެއް އަދި ޢަމަލެއް ނެތްކަމުގައި ވިޔަސް ސިހުރަކީ ބޮޑުވެގެންވާ ފާފައެކެވެ. މިތަނުގައި އެބުނާ ކުފުރުގެ ޢަމަލަކީ މިސާލަކަށް އިރަށް ސަޖިދަ ކުރުންކަހަލަ، ޝައިޠާނާގެ ޢަމަލެއް ކުރުންކަހަލަ ކަމެއް ކުރުމެވެ.\nސިހުރުހަދާ މީހާ ކުފުރުވާނެކަމަށް ޤަބޫލުކުރައްވާ ބޭފުޅުން ވިދާޅުވާގޮތުގައި ސިހުރު ހަދާމީހާއަށް ތައުބާ ވުމުގެ ފުރުޞަތުވެސް ލިބިގެންނުވާނެއެވެ. އެގޮތުންބަލާއިރު އަލްއިމާމް އަބޫ ޙަނީފާ ވިދާޅުވާގޮތުގައި ސިހުރުވެރިއެއްކަން އިގިއްޖެނަމަ އޭނާ ޤަތުލްކޮށްލަންޖެހޭނެއެވެ. އަދި އޭނާގެ ގާތުން ތައުބާވުމަށްވެސް އެދުމެއްނުވެއެވެ. އޭނާ ޤަތުލުކުރެވޭ ހިނދު ތިމަންނަ ތައުބާވެއްޖެއީމޭ ބުނި ކަމުގައިވިޔަސް އޭނާގެ އެވާހަކަ ޤަބޫލުކޮށް ދޫކޮށްލައިގެން ނުވާނެއެވެ. އަބޫޙަނީފާގެ އަރިހުގައި ސިހުރުހަދާ މީހާ ކާފިރުވުމާއެކު ބިމުގައި ދުވަސްތަކެއް ހޭދަކޮށްފައިވެއެވެ. އަލްއިމާމް މާލިކުގެ އަރިހުން ރިވާވެގެންވެއެވެ. މުސްލިމަކު ސިހުރު ހަދައިފިނަމަ އޭނާގެ ކިބައިން ތައުބާވުމަށް އެދުމަކާ ނުލައި ޤަޠުލްކުރުން ހުއްޓެވެ. އަލްއިމާމް އަޙްމަދު ވެސް ޤަބޫލުކުރައްވާ ގޮތުގައި ސިހުރު ހަދާމީހާ ކާފިރުވާނެއެވެ. އެގޮތުން ސިހުރުގެ ސަބަބުން މީހަކު މަރުވިޔަސް ނުވަތަ މަރުނުވިޔަސް ސިހުރު ހެދިމީހާ ޤަތުލުކުރަންޖެހޭނެއެވެ.\nއެހެންނަމަވެސް އިމާމް ޝާފިޢީގެ ރައުޔު ތަފާތެވެ. ޝާފިޢީ ގެފާނު ވިދާލުވާގޮތުގައި ސިހުރުގެ ސަބަބުން ކާފިރު ނުވާނެއެވެ. އެކަމަކު އެސިހުރުހެދިމީހާގެ ސިހުރުގެ ސަބަބުން ސިހުރު ރައްދުވިފަރާތް (އެބަހީ ސިހުރުވެރިޔާ އެމީހަކަށްޓަކައި ސިހުރު ހެދިފަރާތް) މަރުވެއްޖެނަމަ އަދި އެސިހުރުވެރިޔާ އެކަމަށް އިޢުތިރާފުވެ އެކަން ކުރީ ޤަޞްދުގަ އޭނާ މަރާލުމުގެ ނިޔަތުގަ ކަމަށް ބުނެފިނަމަ، ޤިޞާޞް ހިފުމުގެ ގޮތުން އެސިހުރުވެރިޔާ މަރާލެވޭނެއެވެ.\nމިހުރިހާ ވާހަކަތަކަށް ބަލާލުމުން އެގިގެންދަނީ ސިހުރި ހެދުމުގެ ސަބަބުން ސިހުރުހަދާ މީހާ ދީނުންބޭރުވާނެތޯ ނުވަތަ ނޫންތޯ މިއީ ޚިލާފު އުފެދިފައިވާ މައްސަލައެކެވެ. ބައެއް ބޭކަލުން ސިހުރުގެ ސަބަބުން ކާފިރުވާނެ ކަމަށް ބުރަވެލައްވާއިރު އަނެއްބައި ބޭކަލުން ދެކިލައްވާ ގޮތުގައި ސިހުރު ހެދުމުގައި ކުފުރުގެ ބަސް ނުވަތަ ޢަމަލު އެސިހުރުގައި ޝާމިލްވާނަމަ އެމީހަކު ކުފުރުވާނެއެވެ. އަދި އެމީހަކަށް ތައުބާވުމުގެ ފުރުޞަތުދިނުމަކާ ނުލައި ޤަތުލުކޮށްލެވޭނެއެވެ. އެހެންނަމަވެސް އަނެއްބައި ބޭކަލުންގެ އަރިހުގައި ސިހުރުގެ ސަބަބުން ކުފުރު ނުވާނެއެވެ. އެހެންނަމަވެސް އެއީ ބޮޑުވެގެންވާ ފާފައެކެވެ. ކަންމިހެން ހުރިއިރު އަޅުގަނޑެ ރައުޔަކީ ސިހުރުގެ ސަބަބުން މީހާ ދީނުންބޭރުވާނީ ސިހުރުހެދުމުގައި ޤައުލުން ނުވަތަ ފިޢުލުން ކުފުރުވެއްޖެނަމައެވެ. އެހެންނޫންނަމަ އެމީހަކު ވާނީ ފާފަވެރިއެވެ. އެމީހަކު ދީނުންބޭރެއްނުވާނެއެވެ.


Dho?! Patties Mv ge feshumaai "Ice cream-Patty"!\nޕެޓީސް އެމްވީން ޖޫސްޕެޓީ ބަދަލުކޮށްލީ "އައިސްކްރީމް-ޕެޓީ" އަށް\nއައްޑޫ މަރަދޫ އަށް އުފަން، މަލްހާ ރަޝީދުގެ ކުޑައިރުގެ އެންމެ ހިތްގައިމު ދުވަސްތަކަކީ އެކުވެރި ކުދިންނާއެކު ކުޅެ ނިންމާފައި، ގަނޑުކުރި ޖޫސްޕެޓީއަކުން ދުވަހުގެ ހޫނުކަން ފިނިކޮށްލި މަޖާ ދުވަސްތަކެވެ. އޭރު ވެސް ހޫނު ދުވަހެއްގެ ބުއިމަކަށް އެންމެ ލޯބިކުރީ ޖޫސްޕެޓީއަށެވެ. މިހާރު ވެސް ޖޫސްޕެޓީ އެވެ.\nސައުދަތު ސޯލިހް ކިރިޔާ ހަނދާން ހުންނަން ފެށީއްސުރެ ގައްދޫގައި އޭނާގެ ދައްތަގެ ފެން ޕެޓީ އާއި ޖޫސް ޕެޓީ ވިޔަފާރީގައި އަތްގާތްކޮށްދީ އުޅެ އެވެ. ކޮތަޅަށް ޖޫސް އަޅާފައި ބަންނާނެ މޮޅު ގޮތްގޮތާއި ރީތިކޮށް ގޮށް ޖަހާނެ ގޮތް އޭރުއްސުރެ އޭނާ އަށް ހުރީ ދަސްވެފަ އެވެ. އެއީ ސައުގެ ކުޑައިރުގެ އެންމެ މަޖާ ދުވަސްތަކެވެ. އެންމެ ހަނދާން ހުންނަ ދުވަސްތަކެވެ.\nއުމުރުން 28 އަހަރުގެ މަލް އާއި ސައު އަކީ މިހާރު އެއް ގެއެއްގެ ދެ މީހުންނާ އިނދެގެން އުޅޭ ދެ ފަހަރިންނެވެ. މި ދެމީހުންގެ ވާހަކަ ހާއްސަ ވަނީ، ދެ މީހުން ބައިވެރިވެގެން ފެށި ޖޫސްޕެޓީ ވިޔަފާރި، ދެތިން މަހެއްގެ ތެރޭގައި މާލޭގައި "ހިޓަކަށް"ވެ، ފެތުރިގެން ދިޔައިމަ އެވެ.\nއިންސްޓަގްރާމްގައި "ޕެޓީސް އެމްވީ" ނަމުގައި ޕޭޖެއް ހަދައިގެން މަލް އާއި ސައު ދުވާލަކު އެތައް ބައިވަރު ޖޫސްޕެޓީއެއް ވިއްކަ އެވެ. އެކަމަކު ޕެޓީސް އެމްވީގެ މި ޖޫސްޕެޓީ އަކީ ޖޫސްޕެޓީއަކަށް ވުރެ ތަޕާތު ޕެޓީ އެކެވެ. މިއީ "އައިސްކްރީމް-ޕެޓީ" އެވެ.\nޕެޓީސް އެމްވީގެ އައިސްކްރީމް ޕްލޭވަޑް ޖޫސްޕެޓީ\n"އަސްލު މިއީ އައްޑޫގައި ހުންނަ މަލްގެ ފަހަރިއެއް ކުރާ މަސައްކަތެއް. ވަރަށް ފަހުން އައްޑޫ އަށް ޗުއްޓީއަކަށް ގޮސް ހުރި އިރު ފަހަރި މިގޮތަށް އައިސްކްރީމް އަޅައިގެން ޖޫސްޕެޓީ ހަދާތަން ފެނިގެން ބޭނުންވީ މިކޮޅުގައި ޓްރައި ކުރަން،" އަމިއްލަ އަށް ހަދާ އައިސްކްރީމްގައި "ޕެޓީސް" ހަދަން ފެށި ގޮތް މަލް ކިޔައިދިނެވެ.\nމަލް މެންގެ ޖޫސް ޕެޓީގައި ހުންނަނީ މުޅިން ވެސް އައިސްކްރީމެވެ. އެއީ އަމިއްލައަށް ސާމާނު ގަނެގެން އައިސްކްރީމްގެ އެކި ފްލޭވާތައް އަމިއްލަ އަށް ތައްޔާރުކޮށް، ރަހަ ހެޔޮވަރުކޮށްގެން ހަދާ އައިސްކްރީމުގައި ތައްޔާރުކުރާ ޕެޓީސް އެވެ.\nA post shared by Pattice (@patticemv) on Sep 1, 2020 at 1:07am PDT\nA post shared by Pattice (@patticemv) on Oct 13, 2020 at 12:31am PDT\n"މަލްމެންގެ ޖޫސްޕެޓީ އަކީ 100 ޕަސެންޓް އައިސްކްރީމް. އެކަމަކު މާލެއިން ލިބެން ހުންނަ އެއްޗެހި ގަނެގެން، އަމިއްލަ އަށް އައިސްކްރީމް ހަދައިގެން ޕެޓީސް މި ހަދަނީ. އައިސްކްރީމްގެ އެކި ފްލޭވާތައް ހަދައިގެން ފުރަތަމަ ރަހަ ޓެސްޓު ކުރީ. ދެން ބޮޑު ފެމެލީއެއް ވީމަ، ފުރަތަމަ ހަމަ އާއިލާ މީހުންނަށް އެކަނި ރަހަ ދައްކަނީ. ދެން ފީޑްބެކް ހޯދައިގެން އެއަށް ބޭސްކޮށް ރަހަ ހެޔޮވަރުކުރުމަށްފަހު ވިކަނީ،" މަލް ބުންޏެވެ.\nޕެޓީސް އެމްވީ އިން މިހާރު ހަ ޕްލޭވާއެއްގެ ޖޫސްޕެޓީ ހަދަ އެވެ. އޭގެ ތެރޭގައި ސްޓްރޯބެރީ، ވެނީލާ، ކޮފީ، ބަނާނާ އަދި ޗޮކްލެޓް ހިމެނެ އެވެ.\n"އިތުރު ތިން ފްލޭވާއެއް ޓްރަޔަލް ގައި ވެސް އެބަ ހުރި. ވަރަށް އަވަހަށް އެ ވެސް ގަންނަން ލިބޭނެ،" މަލް ބުންޏެވެ.\nމަލް ބުނީ، ޖޫސް ޕެޓީއަށް ޑިމާންޑް ބޮޑުވެ، ދަތުރުދާ މީހުންނަށް ހާއްސަ "ދަތުރު ޕެކޭޖެއް" ވެސް މިހާރު ތައާރަފްކޮށްފި ކަމަށެވެ. ބައެއް ސަފާރީތަކުން ވެސް އެ ޖޫސްޕެޓީ މިހާރު ވިއްކަ އެވެ. ކުޑަ ދުވަސްކޮޅެއްގެ ތެރޭގައި ވިޔަފާރިއަށް ލިބެމުންދާ ކާމިޔާބީ އަށް މަލް އާއި ސައު ހުރީ ވަރަށް ހިތްހަމަޖެހިފަ އެވެ.\n"އެންމެ ހިތްހަމަ ޖެހެނީ، ޖޫސްޕެޓީއަށް މޮޑާން ޓުވިސްޓެއް ގެނެވުނީމަ. ޖޫސް ޕެޓީ އަކީ މީހުން ވަރަށް ލޯބި ކުރާ އެއްޗެއް. އައިސްކްރީމް ވެސް ހަމަ އެހެން. އެހެންވީމަ މި ދޭތި މީހުންނަށް ކަމުދާ ރަހަތަކަކާ އެކު ކޮމްބައިން ކޮށްލެވުނީމަ ވަރަށް އުފާވޭ."\nA post shared by Pattice (@patticemv) on Sep 30, 2020 at 11:01pm PDT\nއާ ވިޔަފާރިއަށް ލިބެމުންދާ ޑިމާންޑާއެކު ސައު އާއި މަލްގެ މަސައްކަތްތައް ވެސް ދަނީ އިތުރުވަމުންނެވެ.\n"ސައުގެ ބޭބީއެއް ވެސް ހުރޭ. އެގޮތުން ވެސް ބިޒީ. ދެން މަލް ވެސް ހިއެއް ނުކުރަން މިކަމޭ ކުރާނީ. ކިޔެވީ ވެސް މީޑިއާގެ ދާއިރާއިން. އެކަމަކު މިކަން މިހެން ދިމާވީމަ ދެމީހުންގެ ފޯކަސް ވެސް މިހާރު ހުރީ ވިޔަފާރިއަށް." މަލް ބުންޏެވެ.


ތޫފާން ބުރެވި ކުރިއަށްވުރެބޮޑަށް ރާއްޖެއާއި ކައިރިވެއްޖެ | Sandhaanu\nތޫފާން ބުރެވި ކުރިއަށްވުރެބޮޑަށް ރާއްޖެއާއި ކައިރިވެއްޖެ\nބުރެވި ތޫފާން ކުރިއަށްވުރެ ބޮޑަށް ރާއްޖެއާއި ކައިރިވެއްޖެކަމަށް މޫސުމާއި ބެހޭ ޤައުމީ އިދާރާ(މެޓް) އޮފީހުން ވިދާޅުވެއްޖެއެވެ.\nބުރަވި ތޫފާން މިހާރު ހުރީ ހއ.ކެލާގެ އިރުއުތުރުން ގާތްގަނޑަކަށް 760 ކިލޯމީޓަރު ދުރުން ގަލްގް އޮފް މަނާރުގައި ކަމަށް ރާއްޖޭގެ މޫސުމާއި ބެހޭ ގައުމީ އިދާރާ (މެޓް)އިން ވިދާޅުވެއެވެ.\nމެޓް އޮފީހުން ވަނި، އެ ތޫފާނާއި ގުޅިގެން ކުރިން ނެރުނު ހުދު ސަމާލުގެ މުއްދަތު އިތުރުކޮށްފައެވެ. އެ ސަމާލަކީ އެސްއޯޕީގެ ދަށުން މެޓް އޮފީހުގެ ކޮންސާން އޭރިއާއަށް ތޫފާނެއް އުފެދިގެން އުޅޭތީ ނެރެފައިވާ ސަމާލެކެވެ.\nމެޓް އޮފީހުން ފަހުން ރޭ ނެރުނު ސަމާލުގައި ވަނީ ތޫފާނު ބުރެވި ހުރީ ހއ. ކެލާގެ އިރުއުތުރުން ގާތްގަނޑަކަށް 870 ކިލޯމީޓަރު ދުރުގައި ކަމަށެވެ.\nނަމަވެސް މިއަދު މެންދުރު ފަހު ނެރުނު އެ ސަމާލުން ލިބޭ މައުލޫމާތުތަކުން އެ ތޫފާން ރާއްޖެއާ ކޮންމެވެސް ވަރަކަށް ކައިރިވެއްޖެއެވެ.\nALERT WHITE extended for cyclone “Burevi”\nThis is for information ONLY pic.twitter.com/yqxj76C2Q0\n— Maldives Meteorology (@MetMaldives) December 3, 2020\nއެ ސަމާލުގައި ބުނެފައި ވަނީ ތޫފާނު ބުރެވި ހުރީ ހއ. ކެލާގެ އިރުއުތުރުން ގާތްގަނޑަކަށް 760 ކިލޯމީޓަރު ދުރުގައި ކަމަށެވެ.\n“މި ތޫފާން ދަތުރު ކުރަމުންދަނީ ހުޅަނގު-ހުޅަގުދެކުނުން، އިންޑިއާ ކަންޏާކުމާރީގެ އައްސޭރިފަށާއި ދިމާލަށް”.\nއެ ތޫފާންގެ އަސަރުތައް ރާއްޖެއަށް ދަނީ ކުރަމުންނެވެ. އެގޮތުން މިހާރު ރާއްޖޭގެ ސަރަހައްދުތަކުގައި ވައި ދަނީ ބާރުވަމުންނެވެ. އަދި ބައެއް ހިސާބުތަކަށް ވިއްސާރަ ވުމުގެ ކޮޅުމަތި ވަނީ ފެންނަން ފަށާފައެވެ.


Anehkkaaves Gang Staraku Salman Khan Maraalaanekamuge Inzaaru Dheefi - Vaguthu\nއަނެއްކާވެސް ގޭންގް ސްޓާރަކު ސަލްމާން ޚާން މަރާލާނެކަމުގެ އިންޒާރު ދީފި\nބޮލީވުޑްގެ ބަތަލް ސަލްމާން ޚާންއަށް މަރުގެ އިންޒާރުތައް ލިބޭތީ އޭނާގެ ސެކިޔުރިޓީ ވަރުގަދަކޮށްފިއެވެ.\nއިންޑިއާގެ ރިޕޯޓްތައް ބުނާގޮތުގައި، ފުލުހުންގެ ސްޕެޝަލް ޓާސްކް ފޯސްއަށް ލިބުނު މައުލޫމާތަކަށް ބިނާކޮށް ސަލްމާން ޚާންގެ ސެކިޔުރިޓީ ވަރުގަދަކޮށްފައިވާއިރު، މިފަހަރުވެސް ސަލްމާން މަރާލާނެ ކަމުގެ އިންޒާރު ދީފައި ވަނީ ގޭންގް ސްޓާރެއްގެ ފަރާތުންނެވެ.\nގޭންގް ސްޓަރ ސަމްޕަތް ނެހްރާގެ ފަރާތުން ސަލްމާންއަށް މަރުގެ އިންޒާރު ދިންއިރު، ދާދިފަހުން ހަރިޔަނާ ފުލުހުން ވަނީ އޭނާ ހައްޔަރުކޮށްފައެވެ.\nސަލްމާން ޙާން އަށް ލިބުނު މަރުގެ އިންޒާރާއެކު އޭނާ ދިރިއުޅޭ އެޕާޓްމެންޓް ކައިރީގައި ފުލުހުން ހަރަކާތްތެރިވަމުން ދެއެވެ. އަދި އޭނާ ޝޫޓީންގއަށް ދާއިރުވެސް، ސެކިޔުރިޓީންގެ ގޮތުގައިވެސް ފުލުހުން ހަރަކާތްތެރިވަމުން އަންނަކަމަށް ރިޕޯޓްތައް ބުނެއެވެ.\nސަލްމާންއަށް އިންޒާރު ދީފައި ވަނީ ރަޖަސްތާނުގެ ގޭންގއަކުންނެވެ. މިހާރު ސަލްމާން ކައިރީގައި އިތުރު ދެ ބޮޑީގާޑުންވެސް ހަރަކާތްތެރިވާނެ ކަމަށް އޮފިޝަލުން ބުނެއެވެ.\nމިއީ ސަލްމާން އަށް މަރުގެ އިންޒާރު ލިބުނު ފުރަތަމަ ފަހަރެއް ނޫނެވެ. މީގެ ދުވަސްކޮޅެއް ކުރިން ޕަންޖާބުގެ ގޭންގްސްޓާ ލޯރެންސް ވިޝްނޯއީވެސް ވަނީ ސަލްމާން ޚާނަށް މަރުގެ އިންޒާރު ދީފައެވެ. އެފަހަރުވެސް ސަލްމާންއަށް މަރުގެ އިންޒާރު ދިނުމާއެކު، ފުލުހުން ވަނީ އޭނާގެ ސެކިރުރިޓީ ވަރަށް ވަރުގަދަކޮށްފައެވެ.\nސަލްމާން ކައިވެނި ނުކޮށް ހުންނަ ސަބަބު ހާމަކޮށްފި


MFA ge film award ge hurihaa kameh PSM aai havaalu kohfi - vNews.mv\nއެމްއެފްއޭގެ ފިލްމް އެވޯޑްގެ ހުރިހާ ކަމެއް ޕީއެސްއެމްއާ ހަވާލުކޮށްފި\nމޯލްޑިވްސް ފިލްމް އެސޯސިއޭޝަން (އެމްއެފްއޭ) އިން އިންތިޒާމުކޮށްގެން ކުރިއަށް ގެންދާ ފިލްމް އެވޯޑްސް ހަފްލާގެ ކަންކަން ކުރިއަށް ގެންދިއުމަށް ޕަބްލިކް ސާވިސް މީޑިއާ (ޕީއެސްއެމް)އާއި ހަވާލުކޮށް އެކަމުގެ އެއްބަސްވުމުގައި ސޮއިކޮށްފި އެވެ.\nޕީއެސްއެމްގައި މިއަދު މިކަމަށްޓަކައި ބޭއްވުނު ރަސްމިއްޔާތެއްގައި ފިލްމް އެސޯސިއޭޝަންގެ ފަރާތުން ސޮއިކުރެއްވީ އެ އެސޯސިއޭޝަންގެ ޗެއާޕާސަން އަދި ރައްޔިތުންގެ މަޖިލީހުގެ އިހަވަންދޫ ދާއިރާގެ މެންބަރު މުހައްމަދު އަބްދުﷲ (މުހައްމާ) އެވެ. ޕީއެސްއެމްގެ ފަރާތުން އެއްބަސްވުމުގައި ސޮއިކުރެއްވީ ޕީއެސްއެމްގެ ޑެޕިއުޓީ މެނޭޖިން ޑިރެކްޓަރު އައިމިނަތު ޝާޔަން ޝާހިދު އެވެ.\nއެއްބަސްވުމުަގއި ސޮއިކުރެއްވުމަށްފަހު ނޫސްވެރިންނަށް މައުލޫމާތު ދެއްވަމުން މުހައްމާ ވިދާޅުވީ މި އެއްބަސްވުމަކީ ފިލްމީ ދާއިރާގައި މަސައްކަތް ކުރާ ފަރާތްތަކަށް ކުރިއަށް ދިއުމަށް އިތުރު ހިތްވަރަކާއި ބާރެއް ލިބިގެންދާނެ ފަދަ އެއްބަސްވުމެއް ކަމަށެވެ. އަދި ޕްރޮޑިއުސަރުން ބޭނުންވާ ކަހަލަ ތަރިން ނެރުމަށް ހާއްސަ މަސައްކަތްތަކެއް ކުރާނެ ކަމަށާއި އަދި ފިލްމީ އެވޯޑް ހަފްލާއަކީ ގިނަ ބައެއްގެ މަގުބޫލުކަން ލިބޭ ފަދަ ވަރުގަދަ ހަފްލާއަކަށް ހަދާނެ ކަމުގައިވެސް ވިދާޅުވި އެވެ.\nމިރަސްމިއްޔާތުގައި ޝާޔަން ވިދާޅުވީ މިއަދު ސޮއިކުރެވުނު ފަދަ އެއްބަސްވުންތައް މީގެ ކުރިންވެސް ޕީއެސްއެމް އިން އެކިއެކި ފަރާތްތަކާއި އެކު ހަދާފައިވާ ކަމަށެވެ. ޕީއެސްއެމް އިން ފިލްމީ ދައިރާ ކުރިއަރުވަން އަބަދުވެސް މަސައްކަތް ކުރާނެ ކަން ފާހަގަކުރައްވާ ޝާޔަން ވިދާޅުވީ މޯލްޑިވްސް ފިލްމް އެސޯސިއޭޝަނާ އެކު އަދިވެސް އިތުރު އެއްބަސްވުންތަކެއްގައި ސޮއިކުރަން ނިންމާފައިވާ ކަމަށެވެ. އަދި އެ އެއްބަސްވުންތަކުން "ސަޕްރައިޒެއް" ލިބޭނެ ކަމުގައިވެސް ވިދާޅުވި އެވެ.\nމޯލްޑިވްސް ފިލްމް އެސޯސިއޭޝަނުން ދޭ ފިލްމް އެވޯޑް ހަފްލާ މީގެ ކުރިން އިންތިޒާމު ކުރީ ހައިރައިޒްގެ ފަރާތުންނެވެ.


Ifuru airport raees hulhuvai dheh vaifi\nއިފުރު އެއާޕޯޓް ރައީސް ހުޅުއްވައިދެއްވައިފި\nރ. އިފުރުގައި ކޯސްޓްލައިން އިންވެސްޓްމަންޓުން ހަދާފައިވާ، އެއާޕޯޓް މިއަދު ހުޅުވައިފި އެވެ.\nއިފުރުގައި މިއަދު ބޭއްވި ރަސްމިއްޔާތުގައި އެއާޕޯޓް ހުޅުއްވައި ދެއްވީ ރައީސް އަބްދުﷲ ޔާމީނެވެ.\nރާއްޖޭގެ ގައުމީ އެއާލައިން، މޯލްޑިވިއަން އިން މެނޭޖުކުރާ މި އެއާޕޯޓު ހުޅުވުށް ބޭއްވި ރަސްމިއްޔާތުގައި މޯލްޑިވިއަންގެ މެނޭޖިން ޑިރެކްޓަރު އަބްދުލް ހާރިސް ވިދާޅުވީ މި އެއާޕޯޓުގެ ސަބަބުން ކުދި އަދި މެދުފަންތީގެ ވިޔަފާރިތަކަށް އިތުރު ކުރިއެރުންތަކެއް ލިބިގެންދާނެ ކަމަށެވެ. އަދި މި އެއާޕޯޓުގެ ސަބަބުން ރ. އަތޮޅުގައި އިތުރު ރިސޯޓުތައް ހުޅުވިގެންދާނެ ކަމަށް އޭނާ ވިދާޅުވި އެވެ.\n"މިހާރުވެސް މި އަތޮޅުގައި ހަ ރިސޯޓެއްގެ މަސައްކަތް ކުރެވޭ. އެ ރިސޯޓުތަކުގެ އޯނަރުން ވިދާޅުވެފައިވަނީ މި އެއާޕޯޓުގެ ސަބަބުން އެ ރިސޯޓުތައް ހުޅުވުމަށް އިތުރު ފަސޭހައަކަށް ވެގެން ދާނެ ކަމަށް،" ހާރިސް ވިދާޅުވި އެވެ.\nއޭނާ ވިދާޅުވީ މޯލްޑިވިއަން އިން މަސައްކަތް ކުރަމުން ގެންދަނީ ރާއްޖެއަށް ކުރިއެރުން ތަކެއް ގެނެސް ދިނުމަށް ކަމަށާއި، އެ މަސައްކަތުގެ ދަށުން މޯލްޑިވިއަން އިން ބޭރުގެ ބައެއް މަންޒިލްތަކަށް ދަތުރު ކުރަމުން ގެންދާ ކަމަށެވެ.\n"އަޅުގަނޑުމެން މިހާރު ޗައިނާގެ ފަސް މަންޒިލަކާއި އިންޑިޔާ، ބަންގްލަދޭޝްގެ ޑާކާއަށް ދަތުރު ކުރަން. ޗައިނާ އަށް މިކުރާ ދަތުރުތަކުން ހަފުތާއަކު 900 ޓޫރިސްޓުން ރާއްޖެ ގެނެވޭ،" ހާރިސް ވިދާޅުވި އެވެ.


ބެންގަލޫރާ ދެކޮޅަށް ކުޅޭ މެޗަށް މާޒިޔާ އިންޑިއާއަށް ފުރައިފި – Haftha\nThu,2April, 2020, 1:22 am\nބެންގަލޫރާ ދެކޮޅަށް ކުޅޭ މެޗަށް މާޒިޔާ އިންޑިއާއަށް ފުރައިފި\nއޭއެފްސީ ކަޕްގެ ޕްލޭއޯފްގެ ދެވަނަ ލެގުގައި އިންޑިއާގެ ބެންގަލޫރު އެފްސީއާ ދެކޮޅަށް ކުޅޭ މެޗަށް މާޒިޔާ ސްޕޯޓްސް އެންޑް ރެކްރިއޭޝަން އިންޑިއާއަށް މިއަދު ފުރައިފިއެވެ.\nއިންޑިއަން ސުޕަ ލީގުގެ ޗެމްޕިއަން، ބެންގަލޫރު އެފްސީއާ ދެކޮޅަށް މާޒިޔާ ނުކުންނާނީ އަންނަ ބުދަ ދުވަހު ރާއްޖެ ގަޑިން 19:00 ގައެވެ. އެ މެޗު ކުޅުމަށް ހަމަޖެހިފައިވަނީ ބެންގަލޫރުގެ ސްރީ ކަންޓްރީވާ ސްޓޭޑިއަމްގައެވެ.\nމާލޭގައި ކުޅުނު ފުރަތަމަ ލެގުގައި މާޒިޔާ އިން ވަނީ ބެންގުލޫރު އަތުން 1-2 ގެ ނަތީޖާއަކުން މޮޅުވެފައެވެ. މި ނަތީޖާއާއެކު ބެންގަލޫރާ އެއްވަރު ކޮށްލައިގެން ވެސް ގުރޫޕް ސްޓޭޖުގެ ޖާގައެއް ހޯދުމުގެ ފުރުސަތު މާޒިޔާއަށް ވަނީ ބޮޑުވެފައެވެ.\nފުރަތަމަ ލެގުގެ މެޗަށްފަހު މާޒިޔާގެ ކޯޗު މަރްޔާން ސެކުލޮވްސްކީ ބުނީ، ބެންގަލޫރު އެފްސީއަކީ ދެކުނު އޭޝިއާގެ އެންމެ ރަނގަޅު އެއް ޓީމު ކަމަށާއި އެއީ ވަރުގަދަ ޓީމެއް ކަމަށެވެ. އެހެންކަމުން މާލޭގައި ކުޅުނު މެޗުގައި ބެންގަލޫރު އަތުން މޮޅުވުމަކީ މާޒިޔާއަށް އެޑްވާންޓޭޖެއް ނޫން ކަމަށާއި ކުރަންޖެހޭ މަސައްކަތް އަދި ނުނިމޭ ކަމަށް ބުންޏެވެ.\nރާއްޖޭގެ ކުލަބަކަށް އަދި މިހާތަނަށް ބެންގަލޫރުގެ ދަނޑުގައި އެޓީމު ބަލިކުރެވިފައެއް ނުވެއެވެ. ނަމަވެސް އަންނަ ބުދަ ދުވަހު ކުޅޭ މެޗަށްފަހު އެގްރިގޭޓުން ކުރި ހޯދާ ޓީމަކަށް އޭއެފްސީ ކަޕުގެ ގްރޫޕު ސްޓޭޖުން ޖާގަ ލިބޭނެއެވެ.\nއެގްރިގޭޓުން ކުރި ހޯދާ ޓީމު ވާދަކުރަން ޖެހޭނީ އޭއެފްސީ ކަޕުގެ “ގްރޫޕު އީ”ގައެވެ. އެ ގްރޫޕުގައި ހިމެނެނީ އިންޑިއާގެ ޗެމްޕިއަން ޗެންނާއީ އެފްސީ އާއި ބަންގުލަދޭޝްގެ ޗެމްޕިއަން ބަޝުންދަރާ ކިންގްސް އަދި ރާއްޖޭގެ ޗެމްޕިއަން ޓީސީ ސްޕޯޓްސް ކުލަބެވެ.


ކައިވެންޏަކީ ސުވަރުގެ ވަނުމަށް ހުޅުވޭ ދޮރެއް! – Ilm\nކައިވެންޏަކީ ސުވަރުގެ ވަނުމަށް ހުޅުވޭ ދޮރެއް!\nއަހަރެމެންގެ ތެރެއިން ގިނަ ބައަކަށް ހީކުރެވިފައި އޮންނަނީ ކައިވެނި ކުރުމުގެ ބޭނުމަކީ ހަމައެކަނި މިދުނިޔޭގައި އުފާކޮށް މަޖާކުރުން ކަމަށެވެ. ނަމަވެސް އެއީ އެހައި ލުއި ގޮތަކަށް ނިންމައިލެވެން އޮތް އެހައި އާދައިގެ ކަމެއް ނޫނެވެ. އެކަމުގެ މަތިވެރިކަން މާބޮޑެވެ. ދެމަފިރިން އެކަކު އަނެކަކަށް ވަފާތެރިވެ އިޚްލާޞްތެރިވުމަކީ މަތިވެރި އަޅުކަމެކެވެ. ހެޔޮކޮށް ހިތައި އެހީތެރިވުމަކީ ވެސް މަތިވެރި އަޅުކަމެކެވެ. ދެމަފިރިންނަށް ލިބޭ ދަރިން ރަނގަޅު ގޮތުގައި، ﷲ ތަޢާލާ އެންގެވި ގޮތަށް ބަލައި ބޮޑުކުރުމަކީ ވެސް މަތިވެރި އަޅުކަމެކެވެ. ކައިވެނީގެ ސަބަބުން ގުޅިގެންދާ ދެޢާއިލާގެ މީހުންނަށް ހެޔޮކޮށް ހިތައި އަޅައިލުމަކީ ވެސް އަޅުކަމެކެވެ.\nއަދި ކީއްހެއްޔެވެ؟ އަޅުކަން ކުރުމަށް އެކަކު އަނެކަކަށް ހިތްވަރުދީ ވާގިވެރިވުމަކީ ވެސް އެހައިމެ މަތިވެރި އަޅުކަމެކެވެ. ލޮބުވެތި އަޚުންނާއި އުޚުތުންނޭވެ! ކައިވެންޏަށްފަހު އުޅުމަށް ﷲ ތައާލާ އަންގަވާފައިވާ ގޮތުގައި ދިރިއުޅޭނަމަ އެދެމަފިރިއަކަށްޓަކައި ސުވަރުގޭގެ ދޮރުކޮޅުތައް ހުޅުވިގެންދާނެއެވެ. ކައިވެންޏާއިއެކު އެދަނީ ދެމަފިރިންނަށް ސުވަރުގެ ވަނުމުގެ އެތައް ގިނަ ފުރުޞަތުތަކެއް ހުޅުވިގެންނެވެ. ދެމަފިރިން އެކަކު އަނެކަކަށް ހެޔޮކޮށް ހިތައި އެހީތެރިވާންވީ ދުނިޔަޥީ ސަބަބުތަކަށްޓަކައެއް ނޫނެވެ. އާޚިރަތް އެދިގެންނެވެ. ﷲ ތަޢާލާގެ ރުއްސެވުމާއި ސަވާބަށް އެދިގެންނެވެ. އެގޮތަށް ޢަމަލުކުރާނަމަ އަމިއްލަ ދިރިއުޅުމުގެ ތެރެއިން އެދަނީ ﷲ ތަޢާލާގެ ރުހިވޮޑިގަތުމާއި ސަވާބާއި ދަރުމަ ލިބެމުންނެވެ.\nނަމަވެސް ގިނަ ބައަކަށް މިއަދު މިކަންކަމެއް ނުއެނގެއެވެ. ކައިވެނީގެ ކުރިން ހޯދާ ކައުންސެލިންގގައިވެސް މިވާހަކަތައް ކިޔައެއް ނުދެއެވެ. ދައްކަނީ ދުނިޔަވީ ވާހަކަތަކެވެ. ޤާނޫނުތަކުގެ ވާހަކަތަކެވެ. އިލާހީ ޤާނޫނުތަކުގެ ވާހަކަ ބާއްވަނީ ފޮރުވައިފައެވެ. މިސާލެއް ބުނެފާނަމެވެ. ދެމަފިރިން އެކުގައި ރެސްޓޯރަންޓްތަކަށް ގޮސް ކެއުމާއި އެކުގައި ޗުއްޓީ ހޭދަކުރުމަކީ ގުޅުން ބަދަހިވާ ކަމެއް ކަމަށް އެބަ ކިޔައިދެއެވެ. ނަމަވެސް ދެމަފިރިން އެކުގައި އަޅުކަން ކުރުމުގެ މުހިންމުކަން ކިޔައެއް ނުދޭނެއެވެ. ވީހައި އަވަހަކަށް ހައްޖު ނުވަތަ އުމުރާވުމަކަށްވެސް ނަޞޭޙަތެއް ނުދޭނެއެވެ.\nމުހިންމީ ޗުއްޓީ ހޭދަކުރަން ޕެރިހަށް ނުވަތަ ބެންކޮކަށް ކުރާ ދަތުރަކަށް ބޮޑެތި އަދަދުތަކުން ފައިސާ ހޭދަކުރުން ހެއްޔެވެ؟ ނޫންނަމަ ވީއެންމެ އަވަހަކަށް އެންމެ ކުޑަމިނުން ޢުމްރާއެއްވުން ހެއްޔެވެ؟\nލޮބުވެތި އަޚުންނާއި އުޚުތުންނޭވެ! މިކަންކަން ދަރިންނަށް ވިސްނައިދޭށެވެ! ރައްޓެހިންނަށާއި ރަޙްމަތްތެރިންނަށްވެސް ކިޔައިދީ ހިއްޞާކުރާށެވެ! ތިބާގެ ނަޞޭޙަތުން އެންމެ ދެމަފިރިއަކު ނަމަވެސް މިކިޔައިދިން ކަންކަމަށް ސަމާލުކަން ދީފިނަމަ އެކަމުގެ ސަބަބުން ތިބާއަށްވެސް އެތައް ބައިވަރު ސަވާބާއި ދަރުމަ ލިބިގެންދާނެއެވެ.


Maabandu Dhuvas Varu Kadhuru Keumun Faidhaa Kuraane - Vaguthu\nމާބަނޑު ދުވަސްވަރު ކަދުރު ކެެއުމުން ފައިދާ ކުރާނެ\nމާބަނޑު ދުވަސްވަރު އަންހެން މީހާ ވަރަށް ރަނގަޅަށް ކާން ޖެހެއެވެ. މުސްކުޅިން ބުނާގޮތުގައި، މާބަނޑު އަންހެން މީހާ ކާން ޖެހޭނީ، އޭނާ އަށާއި، ދަރިފުޅާއި ލައިގެންނެވެ. މާބަނޑު ދުވަސްވަރު ކާން އެންމެ ރަނގަޅު ތަކެތީގެ ލިސްޓު އަބަދުވެސް އަތުގައި ބާއްވާ މާބަނޑު މީހުން އުޅެއެވެ. ކަނދުރަކީވެސް މިއީވެސް އެ ލިސްޓަށް އިތުރުކޮށްލަން ޖެހޭ އެއްޗެކެވެ.\nބައެއް ދިރާސާތަކުން ދައްކާގޮތުގައި، ކަދުރަކީ ވިހެއުމުގައި އަރާ ތަދު ކުޑަކޮށްދޭ އެެއްޗެކެވެ. އަދި ސައިންސްވެރިންވެސް ވަނީ މިއީ ވިހެއުމަށް ފަސޭހަކޮށްދޭ އެއްޗެއް ކަމަށް ބުނެފައެވެ. އެހެންކަމުން މާބަނޑު ދުވަސްވަރު ކަދުރު ކެއުން ގިނަ ކުރާށެވެ.\nކަދުރު މާބަނޑު އަންހެނުން ވިހެއުމަށް ފަސޭހަކޮށްދޭކަމަށް ދިރާސާތަކުން ދައްކާއިރު، އެ ފަސޭހަކޮށްދެނީ ކޮންގޮތަކުން ކަމެއް ބުނެފައެއް ނުވެއެވެ.\nކަދުރަކީ ޕްރޮޓީން އާއި ފައިބާ އަދި ވިޓަމީންސް އެކުލެވިގެންވާ އެއްޗެކެވެ.\nއެ މީހުން ބުނާގޮތުން ކަދުރަކީ އެއްވެސް ވަރަކަށް ސިއްހަތަށް ގެއްލުން ހުރި އެއްޗެއް ނޫނެވެ. އެހެންވުމުން އެ މީހަކު ބޭނުންވަރަކަށް ކަދުރު ކެވިދާނެއެވެ.\nމީގެ އިތުރުން ކަދުރުގެ ސަބަބުން ލިބޭ އިތުރު ސިއްހީ ފައިދާތަކަށް ބަލާއިރު، ކަށިތައް ވަރުގަދަކޮށްދީ، ހަށިގަނޑުގެ ރޫފަ ރަނގަޅު ކުރުމަށްވެސް ވަރަށް ރަނގަޅު ބާވަތެއް ކަމަށް ދިރާސާތަކުން ދައްކައެވެ. އަދި ހަށިގަނޑުގެ ލޭ ސާފްކޮށްދިނުމާއި، ހިތަށްވެސް ފަސޭހަކޮށްދޭ ބާވަތެކެވެ.\nއޮގަސްޓް 26, 2019 18:57\nއެއީ ރޯދަމަހު ވަރަށް ގިނައިން ލިބޭ އެއްޗެއް\nއޮގަސްޓް 26, 2019 19:39


Sunny Leone Ge ''Action Scene'' Thakun Director Hairaan Vejje - Vaguthu\nސަނީ ލިއޯންގެ ''އެކްޝަން ސީން''ތަކުން ޑައިރެކްޓަރ ހައިރާންވެއްޖެ\nބޮލީވުޑުގެ ބަތަލާ ސަނީ ލިއޯންގެ ފުރަތަމަ އެކްޝަން ފިލުމުގައި، އޭނާގެ އެކްޝަންގެ ހުނަރު ދައްކުވައިލާ ފިލުމުގެ ޑައިރެކްޓަރ ހައިރާން ކޮށްލުވައިފިއެވެ.\nސަނީ ލިއޯން މިހާރު ކުޅެމުންދާ އެކްޝަން ސީރީސް ''އަނާމިކާ''ގެ އެކްޝަން ސީންތަކުން ޑައިރެކްޓަރ ވިކްރަމް ބަޓް ހައިރާން ކުރުވި ކަމަށް ވިކްރަމް ބުނެފައިވެއެވެ.\n''ސަނީ އަހަރެމެން އެންމެން ހައިރާން ކޮށްލުވައިފި. މި ފިލުމުގައި ސަނީގެ އެކްޝަން ސީންތައް ކުޅެމުން އެދަނީ އޭނާ އަމިއްލައަށް. އެކްޝަން ސީންތައް އަމިއްލައަށް ކުޅޭތީ އެއީ ވަރަށް ފަސޭހަ ކަމެއް. ސަނީ މި ސީންތައް ކުޅެނީ ވަރަށް ކެރިހުރެގެން. އަދި ވަރަަށް ފުރިހަމައަށް ހުރިހާ ސީންއެއް ވެސް ކުޅެލާ'' ސަނީގެ އެކްޝަންގެ މޮޅު ހުނަރަށް ތަޢުރީފު ކުރަމުން ފިލުމުގެ ޑައިރެކްޓަރ ވިކްރަމް ބަޓް ބުނެފައިވެއެވެ.\nލޯނާރޭންޖާގެ ނަމުގައި ޕްރޮޑިއުސް ކޮށްފައިވާ މި ސީރީސް ޑައިރެކްޓް ކޮށްފައިވަނީ ވިކްރަމް ބަޓްގެ އިތުރުން ކްރިޝްނާ ބަޓްއެވެ. 10 އެޕިސޯޑެއްގެ މައްޗަށް ތައްޔާރު ކޮށްފައިވާ މި ސީރީސްގައި ސަނީ ލިއޯންގެ އިތުރަށް ސޮނާލީ ސޭގަލް ވެސް ފެނިގެންދާނެއެވެ.\nމިހާރު މުމްބާއީގައި ޝޫޓް ކުރަމުންދާ މި ސީރީސް ދެއްކުމަށް ހަމަޖެހިފައިވަނީ މި އަހަރުގެ މެއި މަހު، އެމްއެކްސް ޕްލެޔާއިންނެވެ.\nސަނީ ލިއޯންގެ ފިލުމީ މަސައްކަތަށް ބަލާއިރު އޭނާ ވަނީ ބޮލީވުޑުގެ ފިލުމުތަކުގައި މަސައްކަތް ކުރުމުގެ އިތުރުން ޓީވީ ޝޯ ތަކާއި ސީރީސްތައް ކުޅެ ބައެއް ޝޯތައް ހުށަހަޅައި ދީފައެވެ.\nސަނީ ކުޅެފައިވާ ބައެއް ފިލުމުތަަކަކީ ''ކުޗް ކުޗް ލޯޗާ ހޭ''، ''ރާގިނީ އެމްއެމްއެސް 2''، ''އެކް ޕަހޭލީ ލީލާަ'' ފަދަ ފިލުމުތައް ހިމެނެއެވެ.\nޖެނުއަރީ 18, 2021 17:53\nކުރީގަ ކުޅުނު އެކްޝަން ފިލްމްތައްކޮބާތޯ\nމީ ތިބުނާ މެދުމިނުގެ މަޑުކަށު މީހެއްތަ؟ ޙަރުކަށި ފިކުރާ ދެކޮޅަށް ހަންގުރާމަކުރާ؟\nޖެނުއަރީ 19, 2021 09:33\nސަނީ އަކީ ނިކަމެތިންނަށް އަޅާލާ ވަރަށް ރަނގަޅު އިންސާނެއް.\nޖެނުއަރީ 19, 2021 15:36\nހިތާމައަކީ އަދިވެސް ބައެއްމީހުން ކުރިން ސަނީ އުޅުންގޮތާބަލާފަ އޭނައަށް ބަދުބަސް ދޭތީވެ. ބުނެލަން އޮތީ މިހާރުއޭނަ އެކަހަލަ އެއްވެސް އަމަލެއް ނުހިންގައޭ އަދި އޭނަ މިހާރުފާހަގަ ކުރެވިފަ ވަނީ ނިކަމެތިންނަށް އަޅާލާ މީހެއްގެ ގޮތުގައެ\nޖެނުއަރީ 19, 2021 19:01\nމީހުންބުނޭ އެއްފުޅަށްމަތިން ފުންމާލި ބަކަރި އަނެއްފުޅަށްމަތިންވެސް ފުންމާލާނެއޭ ! ކުރީގަ ކުޅުނު އެކްޝަން ފިލްމްތަށް މިހާރު ހުއްޓިފާ ވިއަސް އަދިވެސް އެދިމާލަށް ހިގައިދާނެ !


ޝައިޠާނާގެ މަކަރުވެރި ހީލަތްތަކުގެ ތެރެއިން ޝައްކުކުރުވުން (3) – DhiSalafiyyah\nޝައިޠާނާގެ މަކަރުވެރި ހީލަތްތަކުގެ ތެރެއިން ޝައްކުކުރުވުން (3)\n17/05/2012 ޢާންމު ލިޔުން, މުޖުތަމަޢުއައްޝައިޚް މުޙައްމަދު ސިނާން\n(3) ޝައްކަކުން ޔަޤީންކަމެއް ދުރުކޮށްނުލެވޭނެއެވެ.\nއިސްލާމްދީނުގެ އެންމެހާ ކަމެއްގައި އިސްކަންދެވޭނީ ޔަޤީންކަމުގެ މައްޗަށެވެ. އަދި އެޔަޤީންކަން ޔަޤީންކަމަކުން މެނުވީ ބާޠިލުކޮށް، ދުރުކޮށްނުލެވޭނެއެވެ. މިއީ ޤުރުއާނާއި ސުންނަތުގެ ދަލީލުތަކަށް ބައްލަވައި ޢިލްމުވެރިން ކަނޑައަޅުއްވާފައިވާ ވަރަށް މުހިއްމު ޤާޢިދާއެކެވެ. ކުރެވޭ ޝައްކަކުން ޔަޤީންކަން ދުރުކޮށްނުލެވޭނެއެވެ. މިޤާޢިދާގެ އެންމެ މުހިއްމު ދަލީލަކީ ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅެވެ. އެކަލޭގެފާނު ޙަދީޘްކުރައްވާފައިވެއެވެ. ((لَا يَنْصَرِفْ حَتَّى يَسْمَعَ صَوْتًا أَوْ يَجِدَ رِيحًا)) متفق عليه މާނައީ: “(ވައިބޭރުވިކަމުގެ) އަޑު އިވިއްޖެއުމަށްދާންދެން ނުވަތަ ވަހެއް ދޮވައިފުމަށްދާންދެން (ނަމާދުން) ބޭރުނުވާށެވެ.” މިޙަދީޘް ޝަރަޙަކުރައްވަމުން އަލްއިމާމް އަންނަވަވީ ރަޙިމަހުﷲ ވިދާޅުވެފައިވެއެވެ. “މިޙަދީޘަކީ އިސްލާމްދީނުގެ އަޞްލުތަކުގެ ތެރެއިން އަޞްލެކެވެ. އަދި ފިޤުހުގެ ޤަވާޢިދުތަކުގެ ތެރެއިން މަތިވެރި ޤާޢިދާއެކެވެ. އެއީ އެއްޗެއްގެ ޙުކުމް ބިނާވެ ހުންނަހުށީ އެއެއްޗެއްގެ އަޞްލުގެ މައްޗަށެވެ. އެއަޞްލުގެ އިދިކޮޅަށް ކަމެއް ޔަޤީންވެއްޖެއުމަށް ދާންދެނެވެ. އެއަޞްލުގެ މައްޗަށް އަންނަ ޝައްކަކުން ގެއްލުމެއްނެތެވެ…” (އަލްމިންހާޖް: 4/273).\nމިޤާޢިދާއަށް ބިނާކޮށް ޔަޤީންކަމާއެކު ވުޟޫކޮށް ނިމުމަށްފަހު، ޝައްކެއްގެ ސަބަބުން ވުޟޫކުރާކަށް ނުޖެހޭނެއެވެ. ގުނަންތަކުގައި ރަނގަޅަށް ފެންޖެހުނުކަން ލޮލަށް ފެނި، ރަނގަޅަށް އަތްއުނގުޅުމަށްފަހު ދެން އަނެއްކާ ފެންޖެހުނުތޯ ނުވަތަ ނޫންތޯ ޝައްކުކޮށް އެކަމަށް ބުރަވެ އަނެއްކާ ވުޟޫ އާކުރުމަކީ ޝައްކުގެ މަގަށް މީހާ ގެންދާނެކަމެކެވެ. އެމީހާގެ މައްޗަށް ވަނީ ނަމާދުން އޭނާއަށް ލިބެން އޮތް މިންވަރެއް އަވަހަށް ހޯދުމަށް އަވަސްވެގަތުމެވެ.\nހަމައެހެންމެ، މިޤާޢިދާއަކީ މީހާހުރީ ޠަހާރަތުގައި ތޯ ނުވަތަ ނޫންތޯ ދެނެގަތުމުގެ މުހިއްމު ޤާޢިދާއެކެވެ. މިސާލަކަށް، ވުޟޫކުރިކަން ޔަޤީންވެ، ވުޟޫ ގެއްލުނުކަމާމެދު ޝައްކުވާކަމުގައިވާނަމަ ބުރަވަންޖެހޭނީ ޔަޤީންކަމުގެ މައްޗަށެވެ. އެއީ ޠަހާރަތުގައި ހުރުމެވެ. އަދި ވުޟޫގެއްލުނުކަން ޔަޤީންވެ، ވުޟޫކުރިކަމާމެދު ޝައްކުވާކަމުގައިވާނަމަވެސް ބުރަވަންޖެހޭނީ ޔަޤީންކަމުގެ މައްޗަށެވެ. އެއީ ވުޟޫގެއްލިފައިވުމެވެ. ކޮންމެއަކަސް ޠަހާރަތުގެ މަތީގައި ހުރުމަށްޓަކައި ގިނައިން ވުޟޫކުރުމަކީ މުސްތަޙައްބުކަމެކެވެ. ނަމަވެސް ބައެއް ޙާލަތްތަކުގައި މިޤާޢިދާގެ މައްޗަށް ބިނާކޮށް ވުޟޫނުކޮށް ދޫކޮށްލުމަކީ ބައެއްޙާލަތްތަކުގައި މޮޅުއިތުރުގޮތެވެ. މިސާލަކަށް ނަމާދުގެ ޖަމާޢަތަށް ގޮވާލެވިއްޖެނަމަ، އަލުން ވުޟޫކުރުމަކީ ނަމާދުގެ ރަކުޢަތެއް ނުވަތަ ދެރަކުޢަތް ގެއްލިދާނެކަމެކެވެ. އެހެންކަމުގައިވާނަމަ، ވުޟޫކުރުމަށްވުރެ މޮޅުއިތުރީ ވުޟޫކުރިކަން ޔަޤީންވާކަމުގައިވާނަމަ އަލުން ވުޟޫ އާނުކޮށް ޖަމާޢަތުގެ ޘަވާބާ ދަރުމަ ހޯދުމަށް އަވަސްވެގަތުމެވެ.\nއެހެންކަމުން، މިޤާޢިދާއަކީ ވުޟޫކުރުމުގައިވެސް، އަދި ޤަޟާޙާޖަތްފަދަ ކަންތައްތައް ކުރުމުގައިވެސް މުހިއްމު ޤާޢިދާއެކެވެ. އަދި މިއީ ޝައިޠާނާގެ މަޅިތަކުން މީހާ ސަލާމަތްވާނެ މުހިއްމު ކަމެކެވެ.\n(4) ނުބައި ހީތަކުން ރައްކާތެރިވުމާއި މީހުންނާދޭތެރޭ ހެޔޮކޮށް ހީކުރުމެވެ.\nކަންކަމާދޭތެރޭގައާއި މީސްމީހުންނާދޭތެރޭ ގޯސްކޮށް ހީކޮށްއުޅުމަކީ ފެންގަނޑެއްކަމަށް އަވާމެންދުރު ފަހަތުން ދުވުން ކަހަލަކަމެކެވެ. އެހެނީ، އެފަދަ ހީތަކަކީ އެއްވެސް ޙަޤީޤަތެއް އެކުލެވިފައިވާ ކަމެއް ނޫނެވެ. އެއާޚިލާފަށް، އެފަދަ ހީތަކުގެ ސަބަބުން މީހާ އަބަދުވެސް ކަންކަމާދޭތެރޭ ޝައްކުވެ، ކުރާކަންތައްތަކުގައި ނާކާމިޔާބީއާ ކުރިމަތިލާންޖެހެއެވެ. ހަމައެހެންމެ، މީހުން އެމީހާދެކެ ފޫހިވެ، އެހެންމީހުންނަށް އެފަދަމީހަކާއެކުގައި އުޅެން މުޞީބާތަކަށް ވެގެންދެއެވެ. މިފަދަ ހީތަކަކީ މީހާ ޙައްޤުމަގަށް އަޅާ ހުރަހަކަށްވެގެން ދެއެވެ. އަދި ނުބައިހީތަކުން ދުރުވުމާއެކު މީހުންނާ ދޭތެރޭ ރަނގަޅަށް ހީކުރަންޖެހޭނެއެވެ. ހީވާ ހީވުމަކަށް މީހެއްގެ މައްޗަށް ޝައްކުކޮށް ހަދައިގެންނުވާނެއެވެ. މީހުންނާމެދު ކުރެވޭ ނުބައި ހީތަކުގެ ސަބަބުން މީހުންނާމެދު ޖާސޫސްކުރުމުގެ ނުބައި ބަލި އަށަގަނެއެވެ. ﷲ ސުބުޙާނަހޫ ވަތަޢާލާ ވަޙީ ކުރައްވާފައިވެއެވެ. ((يَا أَيُّهَا الَّذِينَ آمَنُوا اجْتَنِبُوا كَثِيراً مِنْ الظَّنِّ إِنَّ بَعْضَ الظَّنِّ إِثْمٌ وَلا تَجَسَّسُوا)) الحجرات: 12 މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ހީގެތެރެއިން ގިނަކަންތަކާ ދުރުވެގަންނާށެވެ! ހަމަކަށަވަރުން، ބައެއް ހީއަކީ ފާފައެކެވެ. އަދި ތިޔަބައިމީހުން އެކަކު އަނެކަކަށް ޖާސޫސް ނުކުރާށެވެ!” ތިބާގެ މުސްލިމު އަޚާގެ ފުށުން ގޯސްކަމެއް ފެނި ޔަޤީންވެއްޖެއުމަށްދާނދެން ނުބައި ހީކުރުމުން ހީކޮށްގެންނުވާނެއެވެ. އަދި އެއަޚާގެ ފުށުން ފެންނަ ކަންކަމަށް ޢުޛުރު ހޯދުމަކީ ރިވެތި އަޚްލާޤުގެ ތެރެއިންވާ ކަމެކެވެ.\n(5) ކަމެއްގައި ޝައްކުވާނަމަ، ވީ އެންމެ އަވަހަކަށް ޝައްކު ފިލުވައިލުން.\n(6) ކަމެއްގައި ޝައްކުވާނަމަ އެކަމެއް މާބޮޑަށް ތަޙްޤީޤުކޮށް ހޯދާބަލައި ނަހަދާށެވެ.\n(7) މިފަދަ ބަލިތަކާބެހޭ ޢިލްމު ލިބިފައިވާ މީހެއްގެ ލަފައާއި އިރުޝާދު ހޯދުމެވެ.\nދުޢާއަކީ ﷲ ސުބުޙާނަހޫ ވަތަޢާލާ އަޅަމެން މިފަދަ ނުބައި ބަލިތަކުން ސަލާމަތްކޮށް ދެއްވުމެވެ. އަދި އެއިލާހުގެ ހެޔޮމަގަށް މަގުދައްކަވައި އެމަގުގައި ޘާބިތުކުރެއްވުމެވެ. އާމީން.\nوصلّى الله وسلّم على نبيّنا محمد وعلى آله وصحبه أجمعين.\nޝައިޠާނާގެ މަކަރުވެރި ހީލަތްތަކުގެ ތެރެއިން ޝައްކުކުރުވުން (1)\nޝައިޠާނާގެ މަކަރުވެރި ހީލަތްތަކުގެ ތެރެއިން ޝައްކުކުރުވުން (2)


Dhe "dhaulatheh" ge gadha hifumugai gaumu fithifai?\nރައީސް ސޯލިހާއި ރައީސް ނަޝީދު: ދެ ބޭފުޅުންގެ މެދުގައި ވާދަވެރިކަން އެބައޮތް --\nފަރުދާގެ ފުރަގަހުން ވިޔަސް މިހާރު ކުރަމުންދާ ޒާތެއްގެ ހަނގުރާމަ ފެށިގެން އައި ހިސާބު ބެލުމަށް ޖެހިލަންޖެހޭނީ މިދިޔަ އަހަރުގެ ޖޫން މަހުގެ 30 ވަނަ ދުވަހަށެވެ. އެ އަހަރު ފަހުކޮޅު ބޭއްވުނު ރިޔާސީ އިންތިހާބުގެ ކުރިއަށެވެ. ވެރިކަމުގެ ހުރިހާ ބާރެއް ޖަމާކޮށް ދައުލަތުގެ ހުންގާނު ހަރުކޮށްފައި ހުންނަ މާލޭންވެސް ބޭރަށެވެ. ރައީސް އިބްރާހިމް މުހައްމަދު ސޯލިހަށް އެމްޑީޕީގެ ޓިކެޓް ދޭން އއ. އުކުޅަހުގައި ބޭއްވި އެ ޕާޓީގެ ކޮންގްރެސްއާ ހަމައަށެވެ. އެހާ ހިސާބަށް އޭރުގެ ސިޔާސީ މަޝްރަހު ނިއުޅެމުން އައިގޮތް އެއްވެސް ދިވެއްސަކަށް އާ ކަމަކަށް ނުވާނެ އެވެ. އަދި ކުރީގެ ރައީސް މުހައްމަދު ނަޝީދު ފަހަތަށް ޖެހިވަޑައިގެން ސޯލިހަށް ޓިކެޓް ދޭން ޖެހުނު ސަބަބު އެއްވެސް ދިވެއްސަކަށް އޮޅިފައެއް ނޯންނާނެ އެވެ. އެކަމަކު އެ ދުވަހު ހިނގައިދިޔަ ކަމެއް މިހާރު ގިނަ ބައެއްގެ ހަނދާނުގައި ނެތް ނަމަވެސް، އެކަން ވެފައިވަނީ މިހާރު ފެންނަމުންދާ މަންޒަރުގެ ހުޅުކޮޅު ރޯވި ދުވަހަށެވެ.\nއެ ދުވަހު އުކުޅަހުގައި ލޯންޗުކުރި އެމްޑީޕީގެ ރިޔާސީ މެނިފެސްޓޯގައި ކޯލިޝަނާއެކު ގާއިމުކުރާނީ ދޮޅު އަހަރުގެ އިންތިގާލީ ސަރުކާރެއް ކަމަށް ބަޔާންކުރި އެވެ. އެކަމަކު އޭރު އެކަމަށް މާ ގިނަ ބަޔެއްގެ ސަމާލު ކަމެއް ނުލިބުނެވެ. އޭގެ ފަހުން އެމްޑީޕީއާއެކު ކޯލިޝަން ހެދި ޕާޓީތަކުން ހޯބޯ ލައްވައި ގަތުމުން އެ ވާހަކަ އިތުރަށް ކުރިއަށް ނުގޮސް އޮއްބާލީ އެވެ. އެހެނަސް، އޭރުވެސް ނަޝީދުގެ ވިސްނުންފުޅު ކޮންމެވެސް ވަރަކަށް ސިފަވި އެވެ. އެމަނިކުފާނު ވެރިކަމަށް ވަޑައިގަންނަވަން ބޭނުންފުޅު ކަމެވެ. ފަސް އަހަރު މަޑުކުރައްވަން ކެތްތެރިކަމެއް ނެތް ކަމެވެ.\nއޭގެ ފަހުން ރިޔާސީ އިންތިހާބާ ހަމައަށް ދެ ބޭފުޅުން އެކުގައި އެއް އަޑުން ދެއްކެވީ ގާތްގަނޑަކަށް އެއް ވާހަކަ ތަކެކެވެ. ކޯލިޝަން ނުރޫޅޭނެ ވައުދެވެ. ކުޑައިރުއްސުރެ އެއްކޮށް އުޅުއްވި ނަޝީދާއި ސޯލިހުގެ މެދުގައި ކުންޏެއް ނުޖެހޭނެކަމުގެ ޔަގީންކަން ރައްޔިތުންނަށް ދެއްވަމުންނެވެ. ރައްޔިތުންނަށް ދެއްކި އެ ހުވަފެންތަކުގެ މަތީގައި ތާރީހީ ކާމިޔާބީއެއް ހޯއްދަވައި ސޯލިހު ރާއްޖޭގެ ހަތް ވަނަ ރައީސް ކަމުގެ މަގާމަށް ވަޑައިގެންނެވިތާ މާ ގިނަ ދުވަސްތަކެއް ނުވަނީސް މި ސިލްސިލާއަށް ބޮޅެއް އިތުރުވި އެވެ. ރައްޔިތުންގެ މަޖިލީސް އިންތިހާބުގައި ނަޝީދު ވާދަކުރައްވާކަން އިއުލާނުކުރެއްވުމާއެކު އެވެ. އެ ނިންމެވުމާއެކު ފެތުރިގެންދިޔައީ އާ ބަހުސެކެވެ. ވެރިކަމަށް އޮތް މަގު ބަރުލަމާނީ ނިޒާމެއްގެ ތެރެއިން ކުރުކޮށްލައި ބޮޑު ވަޒީރުކަމަށް ނަޝީދު ވަޑައިގަންނަވާނެކަމުގެ އަޑުތަކާއެކު އެވެ. އެކަހަލަ އިޝާރާތެއް ހުދު ނަޝީދުވެސް ދެއްވި އެވެ. އެކަމަކު އެކަމަށް ވެސް ބޭނުންފުޅުވި ތާއީދުނެތި ހިނދިގެން ދިޔަ ނަމަވެސް، އުކުޅަހުން އުފެދެމުން އައި ކޮޅިގަނޑު އޮތީ މަޑުގިނީގަ އެވެ.\nމަޖިލީހުގެ ރައީސްގެ މަގާމުގެ އަރައިރުން\nދެ ބޭފުޅުންގެ ދެމެދުގައި އުފެދިފައި އޮތް ނުތަނަވަސްކަމަކީ ހަގީގަތެއް ނޫން ކަން ދައްކަން މަޖިލީސް އިންތިހާބު ތާރީހީ އަގުލަބިއްޔަތަކާއެކު އެމްޑީޕީން ކާމިޔާބުކުރުމާ ހަމައަށް އެކި ފަހަރު މަތިން ދެ ބޭފުޅުން ވެސް ވަރަށް މަސައްކަތް ކުރެއްވި އެވެ. އެހެނަސް، އެ ނުތަނަވަސްކަން އަރައިރުމަކަށް ބަދަލުވެ، ރައްޔިތުންނާ ހަމައަށް ތިލަވަގެން އައީ މިދިޔަ މެއި މަހުގެ ތެރޭގަ އެވެ. މަޖިލީހުގެ ރިޔާސަތު ކަނޑައެޅުމަށް އެމްޑީޕީއިން ބޭއްވި ބައްދަލުވުން ވެގެން ދިޔައީ މުޅި ގައުމު ހައިރާންކޮށްލައި ސިޔާސީ މަސްރަހު އެހެން ގޯޅިއަކުން އަނބުރާލި ދުވަހަކަށެވެ.\nއެމްޑީޕީއިން ރައްޔިތުންގެ މަޖިލީހުގެ ރައީސްގެ މަގާމަށް ވަޑައިގަންނަވަން އެއްބަސްވެވަޑައިގެންނެވުމުގެ ކުރިން "ގާތް ރަހުމަތްތެރިއަކަށް" ނަޝީދު ކުރެއްވި ފޯނު ކޯލު - އަހުމަދު ޝުރާއު | އަވަސް\nއެއް ޕާޓީއަކުން ނިކުތް ވާދަވެރި ދެ ކެންޑިޑޭޓުންގެ ފަހަތުގައި ޕާޓީގެ މައި ދެ "ތަނބު" ތިއްބަވާ ބޮޑު ކޯޅުންގަނޑަކަށް ގޮސް އެމްޑީޕީ މެދުން ފަޅަފަަޅައިގެންދާ ހިސާބަށް ކަންކަން ދިޔަ އެވެ. ނަމަވެސް، ޕާޓީ ސަލަމާތްކުރުމަށް ކަމަށް ވިދާޅުވެ، މަޖިލީހުގެ ރައީސްކަން ބޭނުންފުޅުނުވި ނަޝީދު ވަނީ އެ މަގާމާ ހަވާލުވެވަޑައިގެންފަ އެވެ. ނަމަވެސް، އޭރު ލަފާކުރެވުނު ގޮތަށް އެކަން ވެގެންދިޔައީ ސިޔާސީ ގޮތުން އެޅި މަލަންގަނޑަކަށެވެ. އެ އަރައިރުމުގެ ތެރެއިން އެއް ކަމެއް ސާފުވެގެން ދިޔަ އެވެ. ދެ ބޭފުޅުން ވެސް ޕާޓީގެ އެތެރިންނާއި ބޭރުން ނުފޫޒާއި ބާރު ހޯދުމުގެ ގަދަހިފުމެއްގައި އުޅޭކަމެވެ. ފަރުދާގެ ތެރެއިން ކޯޅުމުގެ ބޯ ދުންގަނޑު ރައްޔިތުންނާ ހަމައަށް ފުރޭނިގެން އައީ އެ ހިސާބުންނެވެ.\nޕޮއިންޓު ހޯދަން ދެ ބޭފުޅުން ފައި ވިއްދާފައި\nމަޖިލީހުގެ ރިޔާސަތަށް ނަޝީދު ވަޑައިގެންނެވި ފަހުން މިހާރު ފެންނަމުންދަނީ މުޅީން އާ ވައްތަރެއްގެ ހަނގުރާމަ އެކެވެ. ޕޮއިންޓު ހޯދުމާއި މެޑަލް ޖެހުމުގެ ވިސްނުމެއްގައި ދައުލަތުގެ ދެ ބާރުގެ ބަދަލުގައި ވަކި ދެ ދައުލަތެއް މަސައްކަތް ކުރާ މަންޒަރެވެ. އެކަން އެންމެ ބޮޑަށް ސާފުވަނީ ނަޝީދު އިސްވެ އިންނަވާ މަޖިލީހުގެ މަސައްކަތްތައް ކުރިއަށް ގެންދަވާ ގޮތަށް ތަންކޮޅެއް ފުންކޮށް ނަޒަރު ހިންގާލުމުންނެވެ.\nދާދި ފަހުން ހުށަހެޅިގެން ދިޔަ މަސްވެރިކަމުގެ ގަރާރުތަކުން އެކަމަށް ހެކިދެ އެވެ. ގާނޫނު އަސާސީ ބަދަލުކޮށްލުމުގެ ބާރު އޮތް އެމްޑީޕީގެ މަޖިލީހަކުން އެ ޕާޓީ އިސްވެ އޮތް ސަރުކާރަކަށް ގަރާރަކުން އެއްވެސް ކަމެއް "އިލްތިމާސް" ކުރަންޖެހޭނެ ކަމަކަށް ބުއްދިއަށް ގަބޫލެއް ނުކުރެވެ އެވެ. އެ ގަރާރުތަކުގައި ހިމަނާފައިހުރި ހުރިހާ ކަމަކީ ގާނޫނަކުން ނޫނީ ގާނޫނުތަކަކުން މަޖިލީހަށް ހުށަހަޅައި ވަގުތުން ފާސްކޮށްލެވޭނެ ކަންކަމެވެ. އެ ގަރާރުތަކުން ތަޅުމުގައި ޗަރުކޭސް ކުޅެނިކޮށް އެކަން ވާންޖެހުނު ހަގީގީ ސަބަބު ފެނުނީ އޭގެ ދުވަސްތަކެއް ފަހުން ސަރުކާރުގެ ފަރާތުން ހުށަހެޅި މަސްވެރިކަމުގެ ބިލުންނެވެ. އެ ބިލުގައި ވަނީ އެ ގަރާރުން "އިލްތިމާސް" ކުރި ކަންކަން ހިމަނާފަ އެވެ. އެނގިފައިވާ ގޮތުގައި އެ ގަރާރުތައް ކުއްލިއަކަށް ހުށަހެޅީ ބަންޑާރަ ނައިބުގެ އޮފީހުން މަސްވެރިކަމުގެ ބިލު ތައްޔާރުކޮށް މަޖިލީހަށް ހުށަހެޅުމުގެ މަގުމަތީގަ އެވެ. އެހެން ގޮތަކަށް ބުނާ ނަމަ، އެ ގަރާރުތަކުން ސަރުކާރުގެ އިސް ނެގުމަށް ފެން އަޅާލީ އެވެ. މަސައްކަތް ކުރީ ސަރުކާރުންނެވެ. މެޑަލް ޖެހީ މަޖިލީހުންނެވެ. އެއީ ހަގީގަތުގައި ވެސް މިހާރު ފެންނަމުންދާ ސަގާފަތެވެ.\nދެން އޮތީ އެއްވެސް އޮއްޓަރެއް ނެތް ސުވާލުތަކެއްގެ ނިވަލުގައި މަޖިލީހަށް މިނިސްޓަރުން ހާޒިރުކޮށް ސުވާލުކުރުމުގެ ބާބެވެ. ކޮންމެ ފަހަރަކު މިނިސްޓަރަކު ހާޒިރުކުރަން އެމްޑީޕީގެ މެޖޯރިޓީ އޮންނަ މަޖިލީހުން ފާސްކުރުމަށްފަހު ވިދިގެން ކުރާ ބަހުސްގައި އެ މިނިސްޓަރުން ހާޒިރުކުރަން ނުޖެހޭ ކަމަށް އެމްޑީޕީގެ މެންބަރުން ވިދާޅުވުމަކީ ވެސް ދެކޮޅު ޖެހޭ ކަމަކަށް ނުވެ އެވެ. އެކަމަކު އެކަން ވެސް ވަރަށް ފޯރީގައި މަޖިލީހުން ދަނީ ކުރަމުންނެވެ. މިފަދަ ބޭކާރު ކަންކަމުގައި އެމްޑީޕީގެ ސުޕާ މެޖޯރިޓީ އޮތް މަޖިލީހުން މަސައްކަތްކުރާއިރު، އިތުރު ޖަލްސާތައް ދަނީ ތާވަލްކުރަމުންނެވެ. ރޭގަނޑުވެސް އެންމެ ދޮޅު ގަޑިއިރަށްވިޔަސް ޖަލްސާ ބާއްވާލަނީ އެވެ. މަޖިލީހުގެ ނައިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ އަބްދުﷲ ފަދަ އިސް ބޭފުޅުން ފާޅުގައި ކަންބޮޑުވުން ފާޅުކުރަންޖެހޭ މިންވަރަށް މަޖިލީހުގެ "ސްޕީޑް" އޮތް ކަން ދައްކަން ރިޔާސަތުން ވަނީ އަތުކުރި އޮޅާލައިފަ އެވެ.\nމަޖިލީހުން މި ކުޅެމުންދާ ގޭމަށް ސަރުކާރުން ވެސް ހޭލައިފިކަން އީދު ބަންދު ނިމުމާއެކު ހާމަވެގެން ދިޔަ އެވެ. މިދިޔަ އާދީއްތަ ދުވަހު ސަރުކާރުގެ ފަރާތުން މަޖިލީހަށް ހުށަހަޅަން ނިންމާފައިވާ ބިލުތަކުގެ ދިގު ލިސްޓެއް އާންމުކުރި އެވެ. މިއީ އަދި މިހާތަނަށް އެއްވެސް ސަރުކާރަކުން އަމަލުކޮށްފައިވާ ގޮތެއް ނޫނެވެ. އެކަމުންވެސް ދޭހަވާ ގޮތުގައި، ހޯމަ ދުވަހު މަޖިލީހުގެ ޖަލްސާ އޮންނާނެތީ، އާދީއްތަ ދުވަހު އަވަހަށް އެ ބިލުތަކުގެ މައުލޫމާތު އާންމުކޮށްލައި، މިފަހަރު މެޑަލް ޖެހުމުގެ ފުރުސަތު މަޖިލީހުގެ އަތުން ފޭރިގަތީ އެވެ.\nމިދިޔަ ޑިސެމްބަރު މަހު ރައީސް ސޯލިހު އިންޑިޔާއަށް ކުރެއްވި ފުރަމާނަ ދަތުރުފުޅަށް ފުރާވަޑައިގަތުމަށް އެއާޕޯޓުގައި -- ފޮޓޯތަައް: ރައީސް އޮފީސް\nއެކަކަށްވުރެ މޮޅުވާން އަނެއްކަކު\nރާއްޖެއަށް ޒިޔާރަތްކުރައްވާ ބޭރުގެ އިއްޒަތްތެރިންގެ ދަތުރުފުޅުތައް ވެސް މިހާރު ވަނީ މެޑަލް ޖެހުމުގެ ކުލަ ޖައްސާފަ އެވެ. ބޭރުގެ އިއްޒަތްތެރިންނަށް ދެވޭ އެންމެ މަތީ އެއް ޝަރަފަކީ މަޖިލީހުގައި ތަގުރީރު ކުރެއްވުމުގެ ފުރުސަތެވެ. އެކަމަކު އެކަން ވެސް މިހާރު ވަނީ "ބޮޑުގުޅަވާ" ހިސާބަށް ގެންގޮސްފަ އެވެ. ރާއްޖޭގެ ތާރީހުގައި ބޭރުގެ މަދު ލީޑަރަކަށް މެނުވީ އަރުވާފައިނުވާ ޝަރަފެއް 19 ވަނަ މަޖިލީހަށް މިވީ މަދު ދުވަސްކޮޅުގެ ތެރޭގައި ވަނީ ކޮށްލައިފަ އެވެ. އިންޑިއާގެ ބޮޑު ވަޒީރު ނަރެންދުރަ މޯދީގެ އިތުރުން ޔޫރަޕިއަން ކޮމިޝަންގެ ނައިބު ރައީސް ފްރެޑްރިކާ މޮގުރީނީ ވަނީ މި މަޖިލީހުގައި ތަގުރީރު ކުރައްވައިފަ އެވެ.\nމޮގުރީނީ މި މަހު ރާއްޖެއަށް ދަތުރުފުޅެއް ކުރައްވާކަން ސަރުކާރަށް ހާމަނުކުރެވިގެން އުޅެނިކޮށް އެކަމުގެ މެޑަލް ވެސް ނަޝީދު އިސްވެ ވަނީ ޖައްސަވައިފަ އެވެ. އެކަމަނާ ދަތުރުފުޅެއް ކުރައްވާކަން ވެސް ތިލަވީ، މަޖިލީހުގައި ތަގުރީރު ކުރައްވާނެކަން އިއުލާނުކުރުމުންނެވެ. އިތުރު ގޮތަކަށް ބުނަނީ ނަމަ، އެކަކަށް ވުރެ މޮޅަށް އެހެން މީހަކު ކަންތައްކުރަން އުޅޭ އުސޫލަކުންނެވެ.\nދައުލަތުގެ ދެ ބާރުގެ އަޑި ނުފެންނަ މި ތަޅާފޮޅުމުގައި، ކްރެޑިޓް ނެގުމުގެ ސަގާފަތެއްގެ އިތުރުން، ބައެއް ބާރުތަކުގެ ތެރެއަށް އަތްގަދަ ކުރަން އުޅޭ މަންޒަރު ވެސް މިހާރު ފެންނަން ފަށާފައިވާ ކަމަށް އެމްޑީޕީގެ އެތެރެއިން ވެސް ބުނަން ފަށައިފި އެވެ. މިނިވަން މުއައްސަސާތަކާއި ފަނޑިޔާރުން ކަނޑައެޅުމާއި ވަކިކުރުމުގެ ބާރުގެ ތެރެއަށް ސީދާ ނަޝީދުގެ ބަސްފުޅެއް އޮންނަ ގޮތަށް "ސުޕާ ކޮމިޓީ"އެއް އުފައްދަން އެމަނިކުފާނު ހުށަހެޅުއްވުމާއެކު އެވެ. މިހާރު އަމަލުކުރަމުންދާ އުސޫލުގެ ދަށުން މިނިވަން މުއައްސަސާތަކާއި ފަނޑިޔާރުންނަށް ބޭފުޅުން އައްޔަނުކުރުމާއި ވަކިކުރުމާގުޅޭ ކަންކަން ދިރާސާކޮށް ގޮތެއް ނިންމުމަށް މަޖިލީހުގެ ތަޅުމަށް ފޮނުވުމުގެ ޒިންމާ އަދާކުރަނީ މަޖިލީހުގެ ކަމާބެހޭ ކޮމިޓީއަކުންނެވެ.\nނަމަވެސް، އު އުސޫލު ބަދަލުކޮށް މަޖިލިހުގެ ގަވައިދަށް ނަޝީދު އިސްވެ ހުށަހެޅުއްވި އިސްލާހުގައިވާ ގޮތުން މުސްތަގިއްލު ކޮމިޝަންތަކާއި އެކިއެކި މަގާމުތަކަށް ބޭފުޅުން ކަނޑައަޅައި ވަކި ކުރާނީ އެކަމަށް އެކުލަވާލެވޭ ސުޕަ ކޮމިޓީއަކުންނެވެ.\nނަޒާހަތްތެރި ބޭފުޅުން އެފަދަ މަގާމުތަކަށް ގެނައުމުގައި މަޖިލީސް ތަމްސީލުކުރާ ހުރިހާ ޕާޓީތަކެއްގެ ވީހާވެސް ގިނަ މެންބަރުން ޝާމިލުކުރަންޖެހޭ ކަމަށް ވިދާޅުވެ ނަޝީދު ހުށަހެޅުއްވި ސުޕާ ކޮމިޓީގައި ހިމެނެނީ މަޖިލިހުގެ ހުރިހާ ކޮމިޓީތަކުގެ މުގައްރިރުންނާއި، މަޖިލިހުގެ މެމްބަރުންގެ ގޮތުގައި ތިއްބެވި ސިޔާސީ ޕާޓީތަކުގެ ލީޑަރުންނެވެ.\nރައީސް ސޯލިހްއާއި ކުރީގެ ރައީސް ނަޝީދު އެމްޑީޕީ މަޖިލިސް ޕްރައިމެރީ ކެމްޕެއިން ޖަލްސާއެއްގައި ބައިވެރިވެ ވަޑައިގަންނަވަނީ -- އަހުމަދު ޝުރާއު | އަވަސް\nއިސްލާހުގައިވާ ގޮތުން ކޮމިޓީ ޗެއާ ކުރައްވާނީ ވެސް ނަޝީދެވެ. އަދި ސަރުކާރުން ފޮނުވާ ނަތްތަކާމެދު ގޮތެއް ނިންމައި މަޖިލީހުގެ ތަޅުމަށް ފޮނުވާނީ އެ ސުޕާ ކޮމިޓީންނެވެ.\nނަމަވެސް، އެކަމަށް ވެސް ނަޝީދަށް އެމްޑީޕީގެ ޕާލިމަންޓަރީ ގުރޫޕުގެ ތާއީދެއް ނުލިބުނެވެ. އެއީ ހަގީގަތުގައި މި ގަދަ ހިފުމުގައި "މޮޅުވާ" ކޮޅު ކަނޑައަޅާ ހަތިޔާރެވެ. މިހާތަނަށް ފެނުނު މަންޒަރުތަކަށް ބަލާއިރު، ޕީޖީ ގުރޫޕުގެ މެޖޯރިޓީގެ ކޮންޓްރޯލް އޮތީ ރައީސް ސޯލިހުގެ އަތްޕުޅުގަ އެވެ. އެމަނިކުފާނާ ދެކޮޅަށް މަޖިލީހުގެ ގިނަ ކަންކަން ފޮރުޅިގެން ގޮސްފައި ނުވަނީ އެ ސަބަބާ ހެދި ކަމަށް ބުނުމުގެ ފުރުސަތު ލިބެނީ އެހެންވެ އެވެ. ނަމަވެސް، މި އަރައިރުމުގައި ގެއްލުން ލިބެމުން ދަނީ ރައްޔިތުންނަށެވެ.\nސަރުކާރުގެ ސްޕީޑު ލަސްވެ އެއްވެސް މަޝްރޫއުއެއް ކުރިއަށް ނުދާ ކަމަށް ބުނެ އަމާޒުވެފައިވާ ފާޑުކިޔުންތަކުގެ އަޑު ދުވަހެއް ދުވަހަކަށް ދަނީ ގަދަވަމުންނެވެ. ދައުލަތުގެ ދެ ބާރު އެކައްޗެއް ކިޔައިގެން ރައްޔިތުން އުއްމީދުކުރި ދުވެލީގައި ސަރުކާރުގެ މަސައްކަތްތައް ނުކުރެވެނީ، ގައުމުގެ އެންމެ ބޮޑު ދެ ގެރީގެ ތަޅާފުޅުމުގެ މެދުގައި މުޅި ދައުލަތް ފިތިފައިވާތީ ކަމަށް ބުނުމުގެ ޖާގަ ހަގީގަތުގައި ވެސް އެބަ އޮތެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު އެމްޑީޕީ ކޮންގްރެސް 2018 މަޖިލިސް އިންތިހާބު 2019\nސިޔާސީ ގަދަ ވިއްސާރައެއްގެ އިޝާރާތް


SunOnline: Yameen ah campaign kuri magistrate vakikuran judiciary committee in faas kohffi\nޔާމީނަށް ކެމްޕެއިން ކުރި މެޖިސްޓްރޭޓް ވަކިކުރަން ޖުޑިޝަރީ ކޮމިޓީއިން ފާސްކޮށްފި\nގއ. މާމެންދޫ ކޯޓުގެ އިސްމެޖިސްޓްރޭޓް އަހްމަދު ޝުކޫރު ---\nނިމިދިޔަ ރިޔާސީ އިންތިހާބުގައި ކުރީގެ ރައީސް އަބްދުﷲ ޔާމީނަށް ކެމްޕެއިން ކުރި މައްސަަލައިގައި ގއ. މާމެންދޫ ކޯޓުގެ އިސްމެޖިސްޓްރޭޓް އަހްމަދު ޝޫކޫރު ފަނޑިޔާރުކަމުން ވަކިކުރަން ޖުޑިޝަލް ސާވިސް ކޮމިޝަނުން ނިންމީ ރަނގަޅަށް ކަމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން ނިންމައިފި އެވެ.\nއެގޮތަށް ޖުޑިޝަރީ ކޮމިޓީއިން ނިންމާފައިވަނީ މިއަދު ބޭއްވި އެ ކޮމިޓީގެ ބައްދަލުވުމުގަ އެވެ. ޝުކޫރު ވަކިކުރަން ގުރައިދޫ ދާއިރާގެ މެމްބަރު އިބްރާހިމް ރިޒާ ވޯޓެއް ނުދެއްވަ އެވެ.\nޝޫކުރަށް ގިނަ ތުހުމަތުތަކެއްކޮށް އެކަންކަން ސާބިތުވާތީވެ، ޖޭއެސްސީން އޭނާ ވަކިކުރުމަށް މަޖިލީހަށް ފޮނުވީ މިމަސް ތެރޭގަ އެވެ. މައިގަނޑު ގޮތެއްގައި ކޮށްފައިވާ ތުހުމަކީ، 2018 ވަނަ އަހަރުގެ ރިޔާސީ އިންތިހާބުގައި ރައީސް ޔާމީނަށް ވޯޓު ހޯދުމަށް އަމަލީގޮތުން ކެމްޕެއިން ކުރި މައްސަލައާއި ހައްޔަރުގައި ހުރި މީހެއްގެ ވަކީލަކު ދިން ސީޓީ އުރައަކާ ހަވާލުވި ކަމަށް ބުނާ ތުހުމަތެވެ.\nޖޭއެސްސީން ނެރުނު ބަޔާނުގައި ބުނީ، ގއ. ވިލިނގިލީ ގެއެއްގައި އޮތް ބައްދަލުވުމުއްގައި ކުރީގެ ފަނޑިޔަރުންތަކަކާއި ޝުކޫރުވެސް ބައިވެރިވެ ވަކި ރިޔާސީ ކެންޑިޑޭޓަކަށް ތާއީދުކުރާކަން ހާމަކޮށް، ވާހަކަދައްކައި ވޯޓު ހޯދުމަށް އޭނާ މަސައްކަތްކޮށްފައިވާ ކަމަށެވެ. އޭގެ އިތުރުން ރިޔާސީ އިންތިހާބުގެ ދުވަސްވަރު ވިލިނގިލީ ކެފޭއެއް ތެރޭ ސިޔާސީ ވާހަކަ ދައްކައި، ރިޔާސީ ކެންޑިޑޭޓަކަށް ވޯޓު ހޯދުމަށް އެދިފައިވާކަންވެސް ސާބިތުވެފައިވާ ކަމަށް ވެސް ޖޭއެސްސީން ބުންޏެވެ.\nހައްޔަރުގައި ހުރި މީހާގެ ވަކީލާވެސް ޝުކޫރު ބައްދަލުކުރީ އެމީހާގެ ޝަރީއަތް އޮތް ދުވަސްވަރު ވިލިނގިލީ ރެސްޓޯރެންޓަކުން ކަމަށް ޖޭއެސްސީން ބުންޏެވެ. އަދި ހައްޔަރުގައި ހުރި މީހާއަކީ އޭނާއާ ގާތް ގުޅުމެއް އޮންނަ ފަރާތްތެއް ކަމަށްވެސް ޖޭއެސްސީން ބުންޏެވެ. އެ ވަކީލާ ބައްދަލުކޮށް އޭނާ ދިން ސިޓީ އުރައަކާ ހަވާލުވިކަން ސާބިތުވާކަމަށްވެސް ޖޭއެސްސީން ބުންޏެވެ.\nއޭގެ އިތުރުން ދެން އޭނާގެ މައްޗަށް ސާބިތުވެފައި ވަނީ، އޯގަސްޓު 2018 ގައި ގއ. ކޮލަމާފުށިން ޓެރަރިޒަމްގެ ތުހުމަތުގައި ހައްޔަރުކުރި ބައެއްގެ ބަންދާމެދު ގޮތެއް ނިންމުމަށް އަޑުއެހުން ބޭއްވުމުގެ ކުރިން، އެމީހުންގެ ބަންދާމެދު ނިންމަވާނެ ގޮތްކޯޓުން ބޭރުގައި ހުރެ ފުލުހުންނާ ޝުކޫރު ހިއްސާކުރެއްވި ކަމުގެ މައްސަލައެވެ. ބަންދާމެދު ގޮތެއް ނިންމުމަށް ބޭއްވި އަޑުއެހުމުގައިވެސް އޭނާ އަމަލުކުރައްވާފައިވަނީ އަދުލުވެރިކަމުގެ އުސޫލުތަކާ ހިލާފަށް ކަމުގައި ޖޭއެސްސީން ބުންޏެވެ.\nޝުކޫރު ވަކިކުރަން ޖޭއެސްސީން މަޖިލީހަށް ފޮނުވިއިރު، އޭނާއަށް ތުހުމަތު ކުރެވޭ އެހެން މައްސަލަތަކެއްވެސް އެ ކޮމިޝަނުން އަންނަނީ ބަލަމުންނެވެ.\nޝުކޫރާ ގުޅޭ ގޮތުން ބަލާ އެހެން މައްސަލަތައް:\nފުލުހުން ކޯޓު އަމުރު ހޯދަން ދިޔުމުން އަމުރު ނެރުމާއެކު ކުށުގެ ވެއްޓަށްދާއިރު އެކަމުގެ މައުލޫމާޓު ލީކްވުމާއި އެކަމުގެ ސަބަބުން ހެކި ނަތިގެން ދިޔުން.\nމަސްތުވާތަކެއްޗާ ގުޅުން އޮންނަ ފަރާތްތަކާ ޝުކޫރާ ގާތް ގުޅުން ބޭއްވުން.\nވިލިނގިއްޔަށް ނިސްބަތްވާ މީހުންގެ މަސްތުވާތަކެއްޗާއި އެހެނިގެން ކުށްތަކުގެ މައްސަލަތައް ސާބިތުނުވާކަމަށް ޝުކޫރު ހުކުމް ކުރުން.\nއަދުލު އިންސާފު ގާއިމުކުރުމަށް ހުރަސް އެޅޭފަދަ ކަންކަން ކޮށްފައިވުން.\nބަންދާމެދު ގޮތެއް ނިންމުމަށް ގެންނަ ފަރާތްތައް ހެކި ހުންނަ އިރުވެސް ދޫވުމާއި އެ މައްސަލަތަކުގައި ރިޝްވަތު ނަގާކަމަށް ތުހުމަތުވުން.\nކޯޓަށްދާ ފުލުހުންނަށް ޖެއްސުންކުރުމާއި ތުހުމަތު ކުރެވޭ ފަރާތުގެ ކުރިމަތީގައި ފުލުހުންގެ އަގު ވައްޓައި އެމީހުންގެ ދިފާއުގައި ވާހަކަ ދެއްކުން.\nޝުކޫރު މިހާރު ހުރީ ސަސްޕެންޝަނުގައެވެ.


Mihaaru hingaa mashrooeh nuhuttuvaanan: Ibu | Mihaaru\nއިދިކޮޅު ކޯލިޝަނުން ކުޅުދުއްފުށީގައި މިރޭ ބޭއްވި ޖަލްސާގައި އިބޫ، އެ ރަށާ ގުޅޭ ބައެއް މައުލޫމާތުތައް ކަރުދާގަނޑެއްގައި ނޯޓު ކުރައްވަނީ.\n14 އޯގަސްޓް 2018 - 00:07\nއެމްޑީޕީ އަށް ބޮޑު ތާއީދެއް އޮންނަ ހދ. ކުޅުދުއްފުށީގައި ބޭއްވި ކޯލިޝަންގެ ކެމްޕެއިން ޖަލްސާގައި ވާހަކަ ދައްކަވަމުން އިބޫ ވިދާޅުވީ، ތަރައްގީގެ އެއްވެސް މަޝްރޫއެއް އޭނާގެ ސަރުކާރުން ހުއްޓާ ނުލައި، ގަވައިދާ ޚިލާފަށް ކޮށްފައިވާ ކަންކަން އިސްލާހު ކުރައްވާނެ ކަމަށެވެ.\n"އެއީ ބޭރުގެ ފަރާތްތަކުން ހިންގާ މަޝްރޫއެއް ވިޔަސް ސަރުކާރުގެ ބަޖެޓުން ޚަރަދު ކުރާ މަޝްރޫއެއް ނަމަވެސް ތަރައްގީގެ މަޝްރޫއެއް ހުއްޓާ ނުލާނަން،" އަންނަ މަހުގެ 23 ގައި ބާއްވާ މި އަހަރުގެ ރިޔާސީ އިންތިޚާބުގައި ވާދަކުރައްވާ އިދިކޮޅު ކެންޑިޑޭޓު އިބޫ ވިދާޅުވި އެވެ.\nއިދިކޮޅު ކޯލިޝަނުން މިރޭ ކުޅުދުއްފުށީގައި ބޭއްވި ޖަލްސާގައި ބައިވެރިވި ބައެއް މީހުން.---ފޮޓޯ: އެމްޑީޕީ\nއެމްޑީޕީގެ ޕާލަމެންޓްރީ ގުރޫޕުގެ ލީޑަރު އިބޫ ވިދާޅުވި ގޮތުގައި، މިހާރު ކުރިއަށް ގެންދާ މަޝްރޫއުތަކުގެ ތެރެއިން ގަވައިދާ ޚިލާފަށް ކޮށްފައިވާ ކަންކަން، އެއްބަސްވުމަށް ބަދަލު ގެނެސްގެން އިދިކޮޅު ކޯލިޝަންގެ ސަރުކާރެއްގައި އިސްލާހު ކުރާނެ އެވެ.\nޕީޕީއެމްގެ ޓިކެޓުގައި ރިޔާސީ ދެ ވަނަ ދައުރަކަށް ވާދަކުރައްވާ މިހާރުގެ ރައީސް އަބްދުﷲ ޔާމީންގެ ސަރުކާރުން ތަރައްގީގެ ގިނަ މަޝްރޫއުތަކެއް ހިންގަމުން ގެންދާއިރު، އެއީ ކޮރަޕްޝަންގެ ތެރެއިން ނުއަގުގައި ކުރިއަށް ގެންދާ ކަންކަން ކަމަށް އިދިކޮޅު ފަރާތްތަކުން ދަނީ ބުނަމުންނެވެ. އޭގެ ތެރޭގައި މާލެ-ހުޅުލެ ބްރިޖާއި އައިޖީއެމްއެޗްގެ 25 ބްރީގެ އިމާރާތުގެ މަޝްރޫއު ހިމެނެ އެވެ. ނަމަވެސް، ރައީސް ޔާމީންގެ ސަރުކާރުން އެ ވާހަކަތައް ދޮގުކުރެ އެވެ.\nރަށްރަށުގެ ކައުންސިލްތަކަށް ބާރުތައް ދޭނެ ކަން ފާހަގަ ކުރައްވައި އިބޫ މިރޭ ވިދާޅުވީ، އޭނާގެ ސަރުކާރެއްގައި ރަށްރަށު މަގުތައް ހެދުމާއި ކުނި މެނޭޖް ކުރުން ފަދަ ކަންކަން ކުރާނީ ކައުންސިލްތަކުން ކަމަށެވެ. އަދި ތަރައްގީ ގެންނާނީ ލާމަރުކަޒީ ނިޒާމުގެ ތެރެއިން ކައުންސިލްތަކަށް ބާރު ދީގެން ކަމަށް ވިދާޅުވި އެވެ.\nއިބޫގެ ސަރުކާރެއްގައި ކޮށްދެއްވާނެ ކަންކަން ހާމަކުރައްވަމުން ވިދާޅުވީ، ކުދި އަދި މެދުފަންތީގެ ވިޔަފާރިތަކަށް ހާއްސަ ކޮށްގެން ބެންކެއް ގާއިމްކޮށް، އެ ބެންކު މެދުވެރިކޮށް އަންހެނުންނަށާއި ޒުވާނުންނަށް ހާއްސަ އުސޫލުތަކެއް ގާއިމް ކޮށްދެއްވާނެ ކަމަށެވެ.\nއިގްތިސާދު ތަރައްގީގެ މަޝްރޫއުތައް އިދިކޮޅު ފަރާތްތައް ހދ. ކުޅުދުއްފުށި ރައީސް އިބްރާހިމް މުހައްމަދު ސޯލިހް ސިނަމާލެ ބްރިޖު ހދ. އަތޮޅު\n27 ކޮމެންޓް, 72 ރިއެކްޝަންސް\nގާނޫނު އަސާސީ ބައްލަވާ ލައްވާ! ވެރިކަމުގެ ދައުރަކީ5އަހަރު! އިބޫ ބުނާކަށް ނުޖެހޭ.... ދެން މަކަލޯ ހީ ހީ.... ކޮންމެސް އެހެން ވާހަކައެއް ދައްކަބަލަ؟\nތިޔައީ ކުޅުދުއްފުށީގަ އެއަރ ޕޯޓެއް އަޅަން ސަރުކާރުން ނިންމީމަ ލޮލަށް ނިދި ނައަސްގެން ނުކައި ނޮބޮއި އެކަން ކުރިޔަނުދީ ހުއްޓުވަން ދުވި މީހުން. ކުޅުދުއްފުއްޓައް އަރައި ރައްޔިތުން ކުރިމަތީގައި މަޝްރޫއޭ ތަރައްގީއޭކިޔާފަ އަނގަހުޅުވަން ލަދުގަންނަންޖެހޭނެ.\nދައްކަން ވީ ވާހަކައާއި އެރަށަކަށް ވާންވީ ވައުދު މިލިޔަނީ ޖަލްސާއަށް ގޮނޑީގައި އިށީނުމަށް ފަހު ނުވަތަ ނިކަގަހެއްގެ ހިޔަލު ގަނޑީގައި އިނދެގެން. ބުނާނެ ދިރާސާކޮށްފައޭ މި ވަޢުދު މިވަނީ.. ހުންނާނީ ދިރާސާކުރެވިފައެއްނުން.. އެންމެންނަށް ވެސް ތިމަންޒަރުތައް ފެނޭ..\nއިބޫ އަކަށް އަދި ނުދެއްކޭ ޔާމީނާ ގާތް ކުރެވޭ ވަރުގެެވެސް ތަރައްޤީގެ ޕްލޭނެއް... ވެއިޓިން ފޮރ އިޓް.. އުފާވެއްޖެ އޮޕޮޒިޝަނުންވެސް މިހާރު މިހިނގާ ތަރައްްޤީއަކީ ވެލިޑް އެއްޗެެއްކަމަށް ނިންމައި ދެއްވީތީ،. ޝުކުރިއްޔާ.. ތިޔައި ޒިންމާދާރު އޮޕޮޒިޝަން ތަކުގެ ގޮތަކީ.\nރާއްޖެތެރޭގެ ކުރިއެރުން ބިނާވެފައިވަނީ ކަރަޕްޝަން ހުއްޓުވުނު މިންވަރެއްގެ މައްޗަށެވެ. މާލެއަށް ކަންކޮށްފައި ރާޢްޖެތެރެއަށް ކަން ކުރަން ހުންނަ ލާރި ވަގަށްނަގަނީ ތާކުންތާކުނުޖެހޭ ކަންކަމަށް ކަމާއެކަށީގެންނުވާ މިލއަނުން ޚަރަދުކުރިކަމަށް ދައްކައިގެން (ފައިސާ ދޮވުން، ބަށިކޯޓު 1 މިލިއަން) ރިޝްވަތަށް ނޫނެކޭ ބުނެ ތެދުވެރިމީހުން ސިޔާސީ ދާއިރާތަކަށް ހޮވުމަކީ ރާއްޖެތެރޭގެ އަސްލު ކުރިއެރުމުގެ ފެށުން!\nނޫނޭ. ޖަޒީރާ ވަންތަކަމުގައި ކަލޭމެން އުޅެންވާނީ. ގޮނޑުދޮށަށް އަތިރިއަށް ދިޔުން. ފީ އިލޮށިން ގެދޮރުވެރިކުރުން. ފަން ޖިފުޓީގައި ނިންދެވުން. މިވަރުގެ ނާތަހުޒީބު ބަޔަކަށް ވެރިކަންދޭން ވިސްނާނީވެސް ހޭނުޖެހޭ މީހުން.\nއެހެންވީމަ ޔާމީނުގެ ވިސްނުން މިއުޅެނީ މާކުރީގަ ދޯ؟ ޖަޒީރާ މިވީ މިހާރު ކޯއްޗަކަށޯ!\nކަމަކު ނުދޭ!! މިމީހުންގެ މެނިފެސްޓޯގައި ލިޔެފައިވާ އެއްޗަކާ މިމީހުން ރަށްރަށަށް ގޮސް ރައްޔިތުން ކައިރީ ދައްކާ ވާހަކަތަކާ ވަރަށް ތަފާތު!! އެހެންކަމުން މީގެން މިއެނގެނީ މިމީހުންގެ ސިޔާސަތަކީ ހަރުދަނާ ދެކޮޅުޖެހޭ ސިޔާސަތެއް ނޫންކަން!! މިކަން ރައްޔިތުންދަނީ ފާހަގަވެސް ކުރަމުން!! އަދި އެމްޑީޕީގެ ތިން އަހަރުގެ ވެރިކަމުގައި ކަންތައްތައް ހިނގައިދިޔަގޮތްވެސް ރައްޔިޔުން ހަނދާންނުނެތޭ!!\nއެހެންވެއްޖިއްޔާ އާކަމެއް ކުރާކަށް ނުޖެހޭނަ.\nބޭރުގެ މަޝްރޫއުތައް ހުއްޓުވުމަކީ އަހަރެންގެ އެންމެ ބޮޑު ކަންބޮޑުވުން. މިހާރު އަހަރެން އިބޫއަށް ވޯޓު ދޭން ނުޖެހޭ ސަބަބެއް ނެތް.


Aa Aharah Rangalhu Kuran Kandaelhi Kantha Furihama Kuraany Kihine? - Vaguthu\nއާ އަހަރަށް ރަނގަޅު ކުރަން ކަނޑައެޅި ކަންތައް ފުރިހަމަ ކުރާނީ ކިހިނެއް؟\nއާ އަހަރު ފެށިގެން އައި އިރު ގިނަ ބަޔަކު، "ނިއު އިޔާ ރިސޮލިއުޝަން" ތަކެއް ކަނޑައަޅާނެއެވެ. މާޒީގައި ކުރެވިފައިވާ ކުށްތައް ރަނގަޅުކޮށް އުފާވެރު ދިރިއުޅުމެއް އުޅެން އުންމީދު ކުރާނެއެވެ. އެހެންނަމަވެސް ރަނގަޅު ކުރަން ކަންތައްތަކެއް ކަނޑައެޅުމުން ނިމުނީކީ ނޫނެވެ. އެ ގޯލް އެއް ހާސިލް ކުރުމަށްޓަކައި މަަސައްކަތްތަކެއްވެސް ކުރަން ޖެހޭނެއެވެ.\nއެއް އަހަރު ތެރޭގައި ހާސިލް ކުރަން ކަނޑައަޅާ މި ގޯލް ތަކުގެ ވަކި ހިސާބަކުން އޭގެ މަތިން ހަނދާން ނެތުމަކީ ވެސް އެކަށީގެންވާ ކަމެކެވެ. ނުވަތަ އެކަން ކުރާނެ ހިތްވަރު ނެތިގެން ނުވަތަ ފޫހި ވެގެން މި ގޯލް ހާސިލް ކުރުމުން ހުއްޓާލުން ވެސް އެކަށީގެން ވެއެވެ. އެހެންނަމަވެސް މިފަދަ ކަންތައް މެދުވެރި ވުމުން ދުރުވެ ކަނޑައަޅާފައިވާ ގޯލް ހާސިލް ކުރާނީ ކިހިނެއް ހެއްޔެވެ؟\n1:ވަކި އަމާޒެއް ކަނޑަ އެޅުން\nއެންމެ ފުރަތަމަ ތިމާ ބޭނުންވާ ގޯލެއް ނުވަތަ އަމާޒެއް ކަނޑަ އަޅާށެވެ. އަދި އެގޯލެއް ގައި ހާސިލް ކުރަން ބޭނުންވާ ހާއްސަ ކަން ފާހަގަ ކުރާށެވެ. ބަރުދަން ލުއި ކުރުން ކަމުގައިވާނަމަ ލުއި ވާން ބޭނުންވަނި ކިހާ މިންވަރަކަށް ކަން ކަނޑައަޅާށެވެ. ފައިސާ ރައްކާ ކުރަން ބޭނުންވާ ނަމަ ކޮންމެ މަހަކު ރައްކާ ކުރާނީ ކިހާ ފައިސާއެއްތޯ ކަނޑައަޅާށެވެ. މިގޮތަށް ކަންތައް ކުރާނަމަ ތިމާގެ ޓާގެޓަށް ހާސިލްވުމަށް ފަސޭހަ ވާނެއެވެ.\n2: އަމާޒުތަށް ބައި ބަޔަށް ބަހާލުން\nތިމާ ހާސިލް ކުރަން ބޭނުންވާ ގޯލް ކަނޑައެޅުމަށް ފަހު އެ ގޯލް ބައި ބައި ކޮށްލާށެވެ. ކޮންމެ ދުވަހަކު ވެސް ހާސިލް ކުރެވޭނެ ފަދަ ގޮތަކަށް ގޯލް ބައި ކޮށްލުމުން ، ގޯލް ހާސިލް ކުރަން ފަސޭހަވެ ކޮންމެ ދުވަހަކުވެސް މިކަން ކުރެވޭނެއެވެ. އަދި ހަމައެހެންމެ ތިމާގެ "ބޮޑު ގޯލް" ހާސިލް ކުރުމަށް ފަސޭހަ ވެގެންދާނެއެވެ.\n3: އަމާޒުތައް ލިޔާށެވެ\nބައެއް މީހުން ބުނާގޮތުގައި ނުލިޔެ ހުންނަ ގޯލް ތަކަކީ ހަމައެކަނި ކުރާ އުއްމީދެކެވެ. އެހެންކަމުން ތިމާގެ ގޯލް ކާމިޔާބު ކުރަން އެދެނަމަ އެ ގޯލް ތައް ގަޑެއްގައި ނޯޓު ކޮށްލާށެވެ.އަދި އަބަދުވެސް ފެންނަ ހިސާބެއްގައި ބައިންދާށޭވެ. އޭރުން މުޅި އަހަރު ތެރޭގައި ވެސް އެ ގޯލް ތައް މަތިން ހަނދާންވެ ހާސިލް ކުރުމަށް އިތުރު ހިތްވަރެއް ލިބިގެންދާނެއެވެ.\n4: އެހެން މީހުންނާއި ތިބާގެ އަމާޒު ހިއްސާ ކުރުން\nއެހެންމީހުންނާއި ތިބާގެ ގޯލްތަކާއި ހުވަފެންތައް ހިއްސާކުރުމަކީ ގޯހެއް ނޫނެވެ. އާއިލާ މީހުންނާއި ތިބާ އިތުބާރު ކުރާ ރަހުމަތްތެރިންނާ ހިއްސާ ކުރާ ކަމުގައިވާނަމަ ތިބާއަށް ގޯލްތައް ކާމިޔާބު ކުރުމުގައި އިތުރު ހިތްވަރެއް ލިބިގެންދާނެއެވެ. އެމީހުންގެ ފަރާތުން ހިތްވަރާއި އެހީތެރިކަންވެސް ލިބިގެންދާނެއެވެ.\n5:އަމާޒު ކާމިޔާބު ކުރާނެ ގޮތަކާ މެދު ވިސްނުން\nގޯލް ކާމިޔާބު ކުރުމަށް މަސައްކަތް ކުރާއިރު ، މަސައްކަތް ކުރެވެނީ އެންމެ ރަނގަޅަށްތޯ ބަލާށެވެ. އަދި ގޯލް ކާމިޔާބު ކުރުމަށް ކިހާ މަައްކަތެއް ކުރެއްވިއްޖެ ތޯ އެކި ދުވަސް ދުވަހުން ބަލަންވާނެއެވެ. ތިބާއަށް ތިބާ ބޭނުންވާ ކަން ހާސިލް ވަންދެން މަސައްކަތް ކުރާށެވެ. އެއްފަހަރު ފެއިލް ވިޔަސް ދެވަނަ ފަހަރަށް ވެސް މަަސައްކަތް ކުރާށެވެ. ހަނދާންކުރާށެވެ. ކޮންމެ ކަމެއް ކާމިޔާބު ކުރުމަށްވެސް ގަދަ އަޅާ މަސައްކަތް ކުރަން ޖެހޭނެއެވެ. އަބަދުވެސް މަސައްކަތް ކުރާށެވެ. އޭރުން ތިބާގެ ގޯލްތައް ކާމިޔާބު ކުރެވޭނެއެވެ.\nތިބާ ބޭނުންވާ ގޯލް ކާމިޔާބު ކުރެވުމުން، އަމިއްލަ އަށް ތިބާއަށް ހަދިޔާއެއް ގަންނާށެވެ. މިފަދަ ގޮތަށް ކަންތައް ކުރާ ނަމައަބަދުވެސް "މޯޓިވޭޓް" ވާނެއެވެ.


މި ކުންފުނީގެ ބްރާންޗްތަކަށް ބޭނުންވާ ކަރަންޓް މީޓަރ ގަތުމާއި ގުޅޭ:\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހާ އެއްގޮތަށް، މިކުންފުންނީގެ ބްރާންޗްތަކަަށް ބޭނުންވާ އިލެކްޓްރިސިޓީ ސިންގަލްފޭސް އާއި ތްރީފޭސް މީޓަރ ގަންނަން ބޭނުންވެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 10 ޖުލައި 2019 ވާ ބުދަ ދުވަހުގެ 13:00 އަށް ވަޑައިގެން މަޢުލޫމާތު ސާފުކުރެއްވުމަށްފަހު، 17 ޖުލައި 2019 ވާ ބުދަ ދުވަހުގެ 11:00 އަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށާ، އަންދާސީ ހިސާބު ހުށަހެޅުއްވުމަށް ވަޑައިގަންނަވާނީ، މި ކުންފުނީގެ ހެޑް އޮފީސް (ޕޯރޓް ކޮމްޕްލެކްސް ބިލްޑިންގ،7ވަނަ ފަންގިފިލާ) އަށެވެ.\nމަޢުލޫމާތު ސާފުކުރަން ވަޑައިނުގަންނަވާ ފަރާތްތަކުގެ އަންދާސީހިސާބާއި ހަމަޖެހިފައިވާ ގަޑީގެ ފަހުން ހުށަހެޅޭ އަންދާސީހިސާބުތައް ބަލައިނުގަނެވޭނެ ވާހަކަ މައުލޫމާތަށްޓަކައި ދެންނެވީމެވެ. އަދި މި އިޢުލާނާ ގުޅިގެން ދޫކުރެވޭ މަޢުލޫމާތު ކަރުދާހުގައި ހުށަހެޅުމަށް ބަޔާންކޮށްފައިވާ ލިޔުންތައް ހުށަނާޅާ އަންދާސީ ހިސާބުތައް، ބަލައި ނުގަނެވޭނެ ވާހަކަ ދަންނަވަމެވެ. އަދި ކޮންމެ ވަގުތެއްގައި ވެސް އަންދާސީ ހިސާބުތައް ބާޠިލް ކުރުމުގެ ފުރިހަމަ އިޚްތިޔާރު މި ކުންފުންޏަށް ލިބިގެންވެއެެވެ.\nސުންގަޑި: 10 ޖުލައި 2019 1300


Dharifulhaai Eku Filaafaiva Bappa "Maafu Kurey, Dhen Aharen Moyaeh Nuhehdheyne" - Vaguthu\nދަރިފުޅާއި އެކު ފިލާފައިވާ ބައްޕަ "މާފު ކުރޭ، ދެން އަހަރެން މޮޔައެއް ނުހެއްދޭނެ"\nގއ.ކަނޑުހުޅުދޫ އިން މިއަދު ހަވީރު ތިން އަހަރުގެ ދަރިފުޅާއި އެކު ފިލައިގެން ދިޔަ ފިރިހެން މީހާ އޭނާގެ އަނބިމީހާއަށް ރައްދުކުރުމަށް ލިޔެފައިވާ ނޯޓެއް ކައުންސިލުން މީޑިއާ އާއި ހިއްސާކޮށްފިއެވެ.\nނޯޓްގައި ފިރިހެން މީހާ އޭނާގެ އަނބިމީހާގެ ކިބައިން މާފަށް އެދުމަށް ފަހު ބުނެފައި ވަނީ "ދެން އަހަރެން މޮޔައެއް ނުހެއްދޭނެ" ކަމަށެވެ.\nއޭނާގެ ނޯޓްގައި ވަނީ އޭނާގެ ދަތުރުގެ ތަފްސީލް ކަމަށް ބުނެ ގަޑިތަކެއް ވެސް ޖަހާފައެވެ. ކޫއްޑޫ ޖެހުމަށް ފަހު ގަޑިއަކަށް 06:30 އަދި މާލެ ޖެހުމަށް ފަހު ގަޑިއަކަށް 09:45 ޖަހާފައި ވެއެވެ. އެއީ ކޮން ދުވަހު ކޮންތަނަކަށް ދަތުރުކުރާ ގަޑިތަކެއް ކަމެއް ނޯޓުން ސާފެއް ނުވެއެވެ. ނަމަވެސް ނޯޓްގައި އިތުރަށް ބުނެފައި ވަނީ ދެހަފްތާ ފަހުން މެލޭޝިއާއަށް ފުރާނެ ކަމަށެވެ.\nކައުންސިލް މެންބަރަކު މިއަދު ވިދާޅުވީ ދަރިފުޅު ގޮވައިގެން ބައްޕަ ފިލާފައިވަނީ މިއަދު ހަވީރު 05:00 އާއި 05:30 ދޭތެރޭގައިކަމަށެވެ. މި ކުއްޖާއަކީ ކަނޑުހުޅުދޫ އަންހެނަކަށާއި ފުވައްމުލަކު ފިރިހެނަކަށް ލިބިފައިވާ ކުއްޖެކެވެ.\nމީގެއިތުރުންވެސް، ކައުންސިލް މެންބަރު ވިދާޅުވީ ކުއްޖާގެ މަންމައާއި ބައްޕަގެ މެދުގައި މައްސަލަތަކެއް ޖެހިފައިވާކަމަށެވެ. ފުވައްމުލަކުގައި އުޅެފައި މައްސަލަތަކެއް ޖެހިގެން ކަނޑުހުޅުދޫ އަށް އައިސް އުޅޭތާ ހަފްތާއެއް ވެފައިވާކަމަށާއި މިއަދު ކޯޓަށްވެސް ދެމަފިރިން ދިޔަކަމަށް މައުލޫމާތު ލިބޭކަމަށް ވިދާޅުވިއެވެ.\nފުލުހުން ގެންދަނީ ދަރިފުޅު ގޮވައިގެން ބައްޕަ ފިލި ކަމަށް ބުނާ މައްސަލަ ތަޙްޤީޤު ކުރަމުންނެވެ.\nޖެނުއަރީ 15, 2019 23:29\nނައިބު ރައީސްގެ ތިމާގެ މީހެއްވީމަ، ފުލުހުންނައްވުރެ ތި ފިރިހެންމީހާ ބާރުގަދަ. ބާރައް އަތްޖަހާ\nޖެނުއަރީ 16, 2019 04:24\nޚަޟާނަތުގެ މުއްދަތު7އަހަރަށް ދެމިއޮންނަ ޙާލަތުގައި އެމުއްދަތަށް ބަލައި ޢަމަލުކުރަންވާނެއެވެ. އެހެންނަމަވެސް ޚަޟާނަތުގެ މުއްދަތު ބަލައި އެމުއްދަތަށް ޢަމަލުކުރުން ހުއްޓާލަންޖެހޭ ފަދަ ޝަރުޢީ އަދި ޤާނޫނީ ޢުޒުރެއް ކުރިމަތިވެއްޖެނަމަ، ޝަރުޢީ އަދި ޤާނޫނީ ހަމަތަކުގެ މަތިން ޢަމަލުކުރެވޭނީ، ކުއްޖާގެ މަޞްލަޙަތަށްބަލައި ކުއްޖާއަށް އެންމެ ރަނގަޅު ގޮތަކަށެވެ. މީގެ މިސާލަކީ، ވ.ރަކީދޫގައި އަނިޔާވެރި ގޮތަކަށް މަރާލާފައިވާ ކުޑަ ފިރިހެން ކުއްޖާގެ މަރުގެ ޙާދިސާގައި ފެށުނީއްސުރެ ނިޔަލަށް ކަންހިނގާފައިވާ ގޮތެވެ.\nޖެނުއަރީ 16, 2019 08:25\nދަރިފުޅު ގޮވައިގެން ބައްޕަ ފިލިކަމަށް ކިހިނެތް ނިންމާނީ. ދަރިފުޅު ގޮވައިގެން މަންމައެކޭ އެއްފަދައިން ތަންތަނަށްގޮސް ހެދުމުގެ އިޙްތިޔާރު ބައްޕައަށްވެސް އޮންނަންޖެހޭނެ، ވާނުވާ ނޭނގިގެން ބައެއް މީހުންނަށް ހީވަނީ ބައްޕައަކީ ހަައެކަނި އާއިލާއަށް ޚަރަދުކުރަން ހުންނަ މީހެކޭ.\nޖެނުއަރީ 16, 2019 10:42\nޖެނުއަރީ 16, 2019 09:14\nއަންހެން ބޭޅުންނަކީ ދަރިން ބެލުމުގައި ވަރަށްބުރަ މަސައްކަތް ކުރައްވަވާ ޢިއްޒަތްތެރިބައެއް. "މައިންނަށް ކެއްތެރިކަންދެއްވާށި."\nދަރިންނަކީ ﷲތަޢާލާ އަޅުގަނޑުމެންނާ ޙަވާލު ކުރެއްވެވި ވަރަށްބޮޑު އަމާނާތެއް. އެއަށްރައްކާތެރިވުންވާޖިބް. އެއީ އެ ބެލެހެއްޓި ގޮތާއިމެދު ސުވާލުކުރެވޭނެތީ.\nއެހެންވީމަ ދަރިންތަރުބިއްޔަތުކުރުމުގައި ވަރަށްސަމާލުވާންޖެހޭ. އެދަރިން ދުނިޔޭގައި ލަހައްޓަވާއިފިނަމަ ތިމަންނަ ބަލިވާދުވަހު ބަލަން ތިބޭނީ އެދަރިކަން ދަންނަންޖެހޭ.\nއެހެންވީމަ ދީނީ ހެޔޮ އޮށްޓަރުހުރި މުޑުވަކެއް ކަމުގަ ހަދާ. އެދަރިން އެނބުރި ރުޖޫޢަ ކުރެވޭނީ ﷲގެ ހަޒުރަތަށް. ދަރިންގެ އަޖަލު ދެނެވޮޑިގެން ވަނީވެސް އެ އިލާހް. އެދަރިން ހެޔޮގޮތުގައި ތަރުބިއްޔަތު ކުރެވިއްޖެނަމަ އެދަރިން ވެގެންދާނީ އަހަރުމެންގެ މައްޗަށް ހެޔޮދުޢާ ކުރުންމަތީ ދެމިތިބޭނޭ ބަޔަކަށް.\nމީހާ މަރުވިޔަސް އޭނަގެ ދަރިންގެ ހެޔޮ ދުޢާގެސަބަބުން އޭނަގެ ފާފަ ފޮހެވިގެންދާނެ.\nއެހެންވީމަ އެދަރިންނަކީ އެފަދަ ދަރިންގެގޮތުގަ ތަރުބިއްޔަތު ކުރެވޭތޯ މަސައްކަތް ކުރޭ،!\nޒުވާންކަމުގެ ފައިދާ ހެޔޮގޮތުގައި ލިބިގަނޭ، އޭގެމާނައަކީ ދަތް ހުރިދުވަ ކާށި ކާށެކޭނޫން.\nޖެނުއަރީ 16, 2019 09:33\nޖަޒީރާރާއްޖެއަށް ދޫކޮށް އެދިޔައީ


Anhenunge "Occupy Reygandu" Mirey!\nއޮކިއުޕައި ރޭގަނޑުގެ އިސްތިހާރެއް\nމިއަދު ފާހަގަ ކުރާ ބައިނަލްއަގުވާމީ އަންހެނުންގެ ދުވަހާގުޅޭ ގޮތުން އަންހެނުންތަކެއް އިސް ނަގައިގެން މި ރެއަށް ތަފާތު ކަމެއް ރާވާފައި އެބައޮތެވެ. މި ހާއްސަ އިވެންޓެއް ބާއްވަން ހަމަޖައްސާފައި ވަނީ "އޮކިއުޕައި ރޭގަނޑު" ގެ ނަން ދީގެނެވެ.\nމި ހާއްސަ އިވެންޓްގެ މައިގަނޑު ބޭނުމަކީ އަންހެނުންނަށް ދިމާވާ އެކިއެކި މައްސަލަތަކަށް އާންމުން ހޭލުންތެރި ކުރުވުމާއި އެއްބައިވަންތަކަން އިތުރު ކުރުމާއި އަންހެނުން ބާރުވެރި ކުރުވުމެވެ.\n"އޮކިއުޕައި ރޭގަނޑަ" ކީ އަންހެނުން ވެސް ރޭގަނޑު މަގުމަތީގަ އާއި އާއްމުތަންތާގައި ބިރަކައި ނުލާ އުޅުމަށާއި އެފަދަ ތަންތަން ބޭނުން ކުރުމުގެ ފުރުސަތު އޮންނަންޖެހޭ ކަމަށާއި އެތަންތަނަކީ އަންހެނުންނަށް ވެސް އަމާން ތަންތަން ކަމުގައި ހަދަން ބާރު އެޅުމަށް ގޮވާލާ އިވެންޓެކެވެ.\nއަދި އެއީ ދުވާލެކޭ އެއްފަދައިން ރޭގަނޑުގައި ވެސް ބޭރުގައި އުޅޭނަމަ ފޮށުމާއި ފުރައްސާރަ އާއި ބިރު ދެއްކުމަކީ ބަލައިގަނެވޭނެ ކަމެއް ނޫން ކަމެއް ގޮތުގައި މީހުން ހޭލުންތެރި ކުރުވައި ދޭނެ އިވެންޓެކެވެ.\nސޯޝަލް މީޑިއާގައި މި އިވެންޓަށް ތާއީދުކޮށް ވަރަށް ގިނަ މީހުން ދަނީ އެމީހުންގެ ޝައުގުވެރި ކަމާއި ތަރުހީބު ހާމަ ކުރަމުންނެވެ. އިވެންޓް އޮންނާނީ ސަލްޓަން ޕާކުގައި މިރޭ 9:00 އިން 12:00 އަށެވެ.\nކުދިވިޔަފާރިތަކަށް ވެސް ފުރުސަތު ހުޅުވާލައިގެން ބާއްވާ މި އިވެންޓް ބައިތައް އައްޑޫ އާއި ފުވައްމުލަކާއި ކުޅުދުއްފުށީ އަދި ސްރީލަންކާ އާއި މެލޭޝިއާގައި ވެސް ކުރިއަށް ގެންދަން ހަމަޖައްސާފައި ވެއެވެ.\nއާއްމު ދިރުއުޅުމުގައި އަންހެނުންނަށް ދިމާވާ މައްސަލަތައް ކަމަށްވާ ފޮށުމާއި ބިރު ދެއްކުމާއި އަނިޔާވެރި ކަމާއި ދެކޮޅު ހެދުމަށް ބާއްވާ މި އިވެންޓަކީ ހަމައެކަނި އަންހެނުންނަށް ބައިވެރިވެވޭ ގޮތަށް އިންތިޒާމުކޮށްފައިވާ އިވެންޓެކެވެ.\nމިދިޔަ އަހަރު އަންހެނުންގެ ދުވަހާއި ގުޅިގެން ބާއްވާފައި ވަނީ "އޮކިއުޕައި ސައިހޮޓާ" ނަމުގައި އިވެންޓެކެވެ. މިގޮތުން މާލޭގެ މަޝްހޫރު ސައިހޮޓާތަކަށް އަންހެނުން ވަދެ ވަނީ އެއީވެސް ފިރިހެނުންނެކޭ އެއްފަދައިން އަންހެނުނަށް ވެސް ވަދެ ހިދުމަތް ހޯދޭނެ ތަންތަން ކަމުގައި ދައްކައިދީފަ އެވެ.


COVID-19 balimadukan nimen adhi gaai ves nuvey: WHO - vNews.mv\nޑަބްލިޔޫއެޗްއޯގެ ޑިރެކްޓަރ ޖެނެރަލް ޑރ. ޓެޑްރޯސް އަދަނޮމް ޣެބްރެޔެސޫސް:\nކޮވިޑް-19 ބަލިމަޑުކަން ނިމުމަކަށް އަންނަން އަދި ގާތްވެސް ނުވޭ: ޑަބްލިޔޫއެޗްއޯ\nސައިފް އަޒްހަރު 30 June 2020, 00:05\nއެމެރިކާ، އިންޑިއާ، ޕާކިސްތާނުގެ ހާލަތު ދަނީ ހައްތަހާ ގޯސްވަމުން\nބައެއް ގައުމުތަކާއި، ގައުމުތަކުން ބައެއް އަލުން ގެންދަނީ ލޮކްޑައުންގެ ހާލަތަށް ގެންނަމުން\nކޮވިޑް-19 ބަލިމަޑުކަމަށް ނިމުމެއް އަންނަން އަދި ގާތްވެސް ނުވާކަމަށް ދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯއިން ބުނެފިއެވެ.\nޖެނީވާގައި ބޭއްވި ވާޗުއަލް ޕްރެސް ކޮންފަރެންސްގައި ވާހަކަ ދައްކަވަމުން ޑަބްލިޔޫއެޗްއޯގެ ޑިރެކްޓަރ ޖެނެރަލް ޑރ. ޓެޑްރޯސް އަދަނޮމް ވިދާޅުވީ، ބަލި ފެތުރުން ހުއްޓުވަން ކުރަމުންދާ މަސައްކަތުގައި ބައެއް ގައުމުތަކުން ކުރިއެރުން ހޯދާފައިވީ ނަމަވެސް، ދުނިޔޭގައި ބަލި ފެތުރުން މަޑުނުޖެހޭ ކަމަށާއި، ބަލި ފެތުރޭ ސްޕީޑް ހައްތަހާދަނީ އިތުރުވަމުން ކަމަށެވެ.\n"އަޅުގަނޑުމެން އެންމެންވެސް ބޭނުންވަނީ މިކަން އަވަހަށް ނިމުމަށް. އަޅުގަނޑުމެން އެންމެންވެސް ބޭނުންވަނީ އަޅުގަނޑުމެންގެ ދިރިއުޅުމާއިގެން ކުރިއަށް ދިއުމަށް. އެކަމަކު، އުނދަގޫ ހަގީގަތަކީ، މިކަން ނިމުމަކާ އަދި ގާތްވެސް ނުވާކަން. އެހެން ނަމަވެސް، ގިނަ ގައުމުތަކުންވަނީ ކުރިއެރުންތައް ހޯދާފައި. ހަމަ އެއާއެކު، މި ބަލިމަޑުކަން ފެތުރޭ ސްޕީޑް ހައްތަހާ ދަނީ ބާރުވަމުން"\nޑރ. ޓެޑްރޯސް ވިދާޅުވީ، ގައުމުތަކުން އެޅި ހަރުކަށި ފިޔަވަޅުތަކުގެ ސަަބަބުން ވައިރަސް ފެތުރުން މަޑުޖެހުމަކަށް ގެނެވުނު ކަމަށެވެ. އެހެން ނަމަވެސް، ބަލި ފެތުރުން ހުއްޓުވިފައި ނުވާކަމަށެވެ.\nޑރ. ޓެޑްރޯސް ވިދާޅުވީ، ކުރިއަށްއޮތް ދުވަސްތަކުގައި ގައުމުތަކަށް ކުރިމަތިވާނެ އެންމެ ނާޒުކު ސުވާލަކީ ބައްޔާއެކު އުޅުމުގެ ސުވާލު ކަމަށެވެ. އެއީ "ނިއު ނޯރމަލް" ކަމަށްވެސް ޑރ. ޓެޑްރޯސް ވިދާޅުވިއެވެ.\nޑަބްލިޔޫއެޗްއޯގެ ޑިރެކްޓަރ ޖެނެރަލް މި މޭރުމުން ވާހަކަ ދެއްކެވިއިރު، ކޮވިޑް-19 އަށް މުޅި ދުނިޔެއިން ޕޮޒިޓިވްވި ކަމަށް މިހާތަނަށް ރެކޯޑްކުރެވުނު މީހުންގެ ޖުމްލަ އަދަދު މިހާރުވަނީ 10 މިލިއަނަށްވުރެ މައްޗަށް ގޮސްފައެވެ.\nބަލިޖެހޭ މީހުންނާއި، ބަލީގައި މަރުވާ މީހުންގެ ރެކޯޑްތައް ބަލަހައްޓާ ޖޯންސް ހޮޕްކިންސް ޔުނިވަރސިޓީން އެންމެފަހުން އާންމުކުރި ތަފާސްހިސާބުތައް ބުނާގޮތުން، ކޮވިޑް-19 ބަލީގައި ދުނިޔެއިން މަރުވި މީހުންގެ އަދަދު މިހާރުވަނީ ބައި މިލިއަނަށްވުރެ މައްޗަށް ގޮސްފައެވެ.\nމިބަލީގައި ދުނިޔެއިން މިހާތަނަށް މަރުވި މީހުންގެ ހަތަރުބައިކުޅަ އެއްބައި ނިސްބަތްވަނީ އެމެރިކާއަށެވެ.\nއެމެރިކާގެ 36 ސްޓޭޓެއްގައި ބަލި ފެތުރުން އަނެއްކާވެސް އެތައްގުނައަށް އިތުރުވާން ފެށުމާ ގުޅިގެން، ލޮކްޑައުންއާއި ކާފިއުގެ ހާލަތު ގެންދަނީ އިޢްލާން ކުރަމުންނެވެ.\nއެމެރިކާ ސަރުކާރުގެ ހެލްތު މިނިސްޓަރ އެލެކްސް އާޒަރުވަނީ، ބަލި ފެތުރުން ހުއްޓުވަން ހުރި ފުރުސަތުތައް ބަންދުވެ، ދޮރުތައްވެސް ބަންދުވަމުންދާ ކަމުގެ އިންޒާރު ދެއްވާފައެވެ. ބަލި ފެތުރުން ހުއްޓުވަން ހަރުކަށި ނިންމުންތަކެއް ނިންމަންޖެހޭ ކަމަށްވެސް ވިދާޅުވެފައި ވެއެވެ.\nއާންމުން މަގުމަތީގައި އުޅޭއިރު މާސްކްއަޅާން މަޖުބޫރުކުރުމަށް އަމުރެއް ނެރުއްވުމަށް އެމެރިކާގެ ނިއުޔޯކްގެ ގަވަރްނަރ އެންޑްރޫ ކޮއޯމޯ، ރައީސް ޑޮނަލްޑް ޓްރަމްޕަށް ގޮވާލައްވާފައި ވާއިރު، މާސްކްއަޅަން މަޖުބޫރުކުރަން ވެރިކަންކުރާ ޕާޓީއަށް ނިސްބަތްވާ އިސް ބޭފުޅުންވެސް ގެންދަވަނީ ރައީސަށް ފިއްތުންތައް ކުރިމަތި ކުރައްވަމުންނެވެ.\nލޮކްޑައުންއަށް ލުއިދިނުމުން ކަޒަކްސްތާނުން ޕޮޒިޓިވްވި މީހުންގެ އަދަދު 5.000 އިން ކުއްލިއަކަށް 38،000 އަށް އިތުރުވުމާ ގުޅިގެން ދެވަނަ ލޮކްޑައުންއަކަށް ދިއުމަށް އެގައުމުގެ ރައީސް ކާސިމް-ޖޮމާރޓް ޓޮކަޔޭވްވަނީ އަމުރު ކުރައްވާފައެވެ. ދެދުވަސްތެރޭ އެކަމަށް ތައްޔާރުވުމަށް ކެބިނެޓަށްވަނީ އަންގަވާފައެވެ.\nޖަރުމަނުވިލާތުގެ ބައެއް ހިސާބުތަކުން އިތުރު އައު ކޭސްތައް ފެންނަން ފެށުމާ ގުޅިގެން ބައެއް ޑިސްޓްރިކްޓްތައް އަލުން ލޮކްޑައުންކޮށްފައި ވެއެވެ.\nއިންޑިއާއިން އެއްދުވަހެއްގައި 20،000 މީހުން ޕޮޒިޓިވްވެފައިވާއިރު، މިއީ މިހާތަނަށް އެއްދުވަހެއްގައި މިހާ ގިނަ އަދަދަކަށް މީހުން ޕޮޒިޓިވްވި ކަމަށް ރެކޯޑް ކުރެވުނު ފުރަތަމަ ފަހަރެވެ.\nބަލި ފެތުރުން އިތުރުވާން ފެށުމާ ގުޅިގެން، ލޮކްޑައުންއަށް ދީފައިވާ ލުއިތައް އުވާލައި، އިންޑިއާގެ ބައެއް ސްޓޭޓްތައް އެއްކޮށް އަލުން ލޮކްޑައުންކޮށް އަދި ބައެއް ސްޓޭޓްތައް ލޮކްޑައުންގެ ހަރުކަށި ފިޔަވަޅުތައް ވަނީ އަލުން އަޅަން ފަށާފައެވެ.\nއިންޑިއާއިން ކޮވިޑް-19 އަށް ޕޮޒިޓިވްވި މީހުންގެ އަދަދު 548،318 އަށް އަރާފައިވާ ކަމަށް ހެލްތު މިނިސްޓްރީން ބުނެފައިވާއިރު، މިއީ ހަފްތާއެއްގެ ތެރޭގައި އެއްލައްކަ ކޭސްގެ އިތުރުވުމެކެވެ.\nއެމެރިކާ، ބްރެޒިލް، ރަޝިޔާ ފިޔަވައި، އިންޑިއާ މިހާރުވެފައިވަނީ ދުނިޔޭގައި ބަލީގެ ހާލަތު ހަތަރުވަނައަށް އެންމެ ގޯސް ގައުމަށެވެ.\nޕާކިސްތާނުގައިވެސް ލޮކްޑައުންގެ ހާލަތަށް ލުއިދިނުމާއެކު، ބަލީގެ ހާލަތު ގޯސްވަމުންދާ ކަމަށް ތަފާސްހިސާބުތަކުން ގެންދަނީ ހާމަވަމުންނެވެ. ކޮވިޑް-19 އަށް ޕޮޒިޓިވްވި މީހުންގެ އަދަދު 206،512 އަށް އަރާފައިވާއިރު، ބަލީގައި މަރުވި މީހުންގެ އަދަދު މިހާރުވަނީ 4،245 އަށް އަރާފައެވެ.\nއޮސްޓްރޭލިއާގެ ވިކްޓޯރިއާ ސްޓޭޓްގައިވެސް ކޮވިޑް-19 ބަލީގެ އިތުރުވާން ފެށުމާ ގުޅިގެން ފިޔަވަޅުތައް އަޅަމުން އެބަގެންދެއެވެ.\nދެކުނު ކޮރެއާއިން މިފަހުން ފެނުނު ކްލަސްޓަރތަކުން ޕޮޒިޓިވް އިތުރުކޭސްތައް ފެންނަމުންދާތީ ދެކުނު ކޮރެއާގެ ކަމާބެހޭ ފަރާތްތަކުންވެސް ގެންދަނީ ކަންބޮޑުވުން ފާޅުކުރަމުންނެވެ.


Kuhverinnah Takaa.... | Dhiislam\nއައްޝައިޚް މުޙައްމަދު ޝާފިއު ބިން އަބްދުލްޣަފޫރު ފެބްރުއަރީ 19, 2010\nކުށްކުރާމީހުންނަށް އަދަބުދޭންޖެހެނީ އެކުރިކުށަށް ދެވަނަ ފަހަރަށް އެނބުރި ރުޖޫޢަވުމުން ސަލާމަތްކުރުމަށާއި ކުށުގެ ސަބަބުން މުޖްތަމަޢަށް ލިބޭ ގެއްލުންތަކުން ސަލާމަތްވުމަށެވެ.\nކުށްވެރިންނަށް ބައެއް ޤައުމުތަކުގައި ދޭ އަދަބުގެ މިސާލަކީ ސޮލިޓަރީ ކޮންފައިންމެންޓް (އެކަހެރިކޮށް ބަންދުކުރުން)، ޖަލަށްލުން، ޖޫރިމަނާކުރުން، އުމުރަށް ޖަލަށްލުން، މަރުގެ އަދަބު ދިނުން، މުޖްތަމަޢަށް ކޮންމެވެސް ޚިދުމަތެއް ކޮށްދިނުން މަޖުބޫރުކުރުވުން ފަދަ ކަންތައްތަކެވެ.\nޖަލުގައި ހައްޔަރުކޮށްފައި ތިބޭ ކުށްވެރިންނަށް އެބައިމީހުން އިޞްލާޙްވެގެން އަލުން އަނބުރާ މުޖްތަމަޢަށް ނުކުތުމުގެ ފުރުޞަތު ހޯދައިދިނުމުގެ ގޮތުން ވަރަށް ގިނަ ޤައުމުތަކުގައި ތަފާތު ޕްރޮގްރާމްތައް ހިންގައެވެ. އެއީ އަދަބު ދިނުމުގެ ބަދަލުގައި ހިންގޭ ކާމިޔާބު ޕްރޮގްރާމްތަކެވެ.\nއެގޮތުން އެންމެ ކާމިޔާބު އެއް ޕްރޮގްރާމް އަޅުގަނޑު މިތާގައި މި ހުށަހަޅާޅަނީއެވެ. ޤުރުއާން އެއްކޮށް ހިތުދަސްކުރާ ކުށްވެރިން ޖަލުން ދޫކޮށްލުމުގެ ޕްރޮގްރާމެއް 2002 ވަނަ އަހަރު ދުބާއީގައި ފެށިއެވެ. މިޕްރޮގްރާމްގެ ދަށުން ގިނަ އަހަރުގެ މުއްދަތަށް ޖަލަށްލާފައި ތިބޭ ކުށްވެރިން އެމީހުން ޖަލުގައި ހޭދަކުރަންޖެހޭ މުއްދަތު ޤުރުއާން ދަސްކުރަމުން އަންނަވަރަކަށް ކުރުވަމުން ދާގޮތަށް ހަމަޖައްސާފައިވެއެވެ. އެގޮތުން ޤުރުއާނުން 20 ފޮތް ދަސްކޮށްފިނަމަ 15 އަހަރު ކަނޑައިލުން، 15 ފޮތް ދަސްކޮށްފިނަމަ 10 އަހަރު ކަނޑައިލުން، 10 ފޮތް ދަސްކޮށްފިނަމަ5އަހަރު ކަނޑައިލުން ހިމެނެއެވެ.\nމިޕްރޮގްރާމް ވެފައިވަނީ ވަރަށް ކާމިޔާބު ޕްރޮގްރާމަކަށެވެ. މިޕްރޮގްރާމްގެ ކާމިޔާބުކަމުގެ ވާހަކަ ޢަރަބި ބައެއް ނޫސްތަކުގައި ޖަހާފައިވެއެވެ. މީހަކު މަރާލުމުގެ ކުށުގައި ޢުމުރަށް ޖަލަށްލާފައިވާ ޢުމުރުން 29 އަހަރުގެ ޢަތާ ވަނީ މި ޕްރޮގްރާމްގައި ބައިވެރިވެ ޤުރުއާން ހިތުދަސްކޮށްފައެވެ. އަދި މިހާރު އޭނާ ޙަރަކާތްތެރިވަމުންދަނީ ޖަލުގައި ޤުރުއާން ހިތުދަސްކޮށްދޭ މުދައްރިސެއްގެ ގޮތުގައެވެ.\n"އަހަރެން ޖަލުގައި ހުރި ކޮންމެ ސިކުންތެއްގައި އަހަރެން ކުރި ކުށުގެ ބޮޑުކަން އަހަރެންގެ ހިތަށް އަރައެވެ. އަހަރެން ޖަލުގައި 12 އަހަރު ހޭދަކުރީމެވެ. މިދުވަސްތަކުގައި އަހަރެންނާ އެކުގައިވީ ނުތަނަވަސްކަމެވެ. ހިތްހަމަނުޖެހުމެވެ. އެހެންނަމަވެސް އަހަރެން ޤުރުއާން ހިތުދަސްކުރަން ފެށުމާއެކު އަހަރެންނަށް ތަސައްލީ ލިބެންފެށިއެވެ. އުއްމީދު އާވިއެވެ. ﷲ ގެ ބަސްފުޅުތަކަކީ ހިތްހަމަޖެހުން ލިބުމުގައި އޭގައި އާދަޔާޚިލާފު ކަމެއް އެކުލެވިފައިވާ ބަސްފުޅުތަކެކެވެ. އަހަރެން 1 އަހަރާ6މަސްދުވަހުގެ ތެރޭގައި ކީރިތި ޤުރުއާން އެއްކޮށް ހިތުދަސްކުރީމެވެ. " ޢަރަބި ނިއުސްއަށް ޢަތާ ވަރަށް އަސަރާއެކު ކިޔާދީފައިވެއެވެ.\nމިޕްރޮގްރާމްގެ ދަށުން މިހާރު އެތައް ކުށްވެރިންނެއް މިނިވަންވެ އާދަޔާ ޚިލާފު ދީނީ ޙަޔާތަކަށް ރުޖޫޢަވެފައިވެއެވެ.\nއަޅުގަނޑު ހިތުން މިއީ މުސްލިމު ޤައުމުތަކުގެ ޖަލުތަކުގައި ހިންގިދާނެ އެންމެ ކާމިޔާބު ޕްރޮގްރާމެވެ. ދިވެހިރާއްޖޭގައި ކުށްވެރިން އިޞްލާޙްކުރުމަށްޓަކައި މަސައްކަތް ނުކުރާ ހަނދާނެއް ނުވެއެވެ. ތަފާތު ރިހެބިލިޓޭޝަން ޕްރޮގްރާމްތައްވެސް ހިންގައެވެ. އެހެންނަމަވެސް ނަތީޖާ ފެންނަނީ އިދިކޮޅަށެވެ. ސަބަބެއްކަމަށް ބެލެވެނީ ހުޅަނގުން ނަގައިގެން ގެންނަ މާއްދީ ފިކުރުތަކުގެ ޕްރޮގްރާމްތަކަށް ޖާގަ ދީފައިވާލެއް މާ ބޮޑީއެވެ. އިސްލާމީ ރޫޙާނީ މިފަދަ ޕްރޮގްރާމްތަކަށް ޖާގަދީފިނަމަ، ދިވެހިރާއްޖޭގެ ޖަލުތައް ކުށްވެރިން އުފައްދާ ކާރުޚާނާތަކަށް ވުމުގެ ބަދަލުގައި ޙާފިޠުންނާއި ޤާރީން އުފައްދާ ޢިލްމީ މަރުކަޒުތަކަކަށް ވެގެން ނުދާނެބާއެވެ؟ އޭރުން ޖަލުތައް ވަށާލާފައިވާނީ ޝައިޠާނީ ވަސްވާސްތަކުންނެއް ނޫނެވެ. އަދި ކިޔެއްތަ ޖަލުތަކުގެ ވަށައިގެންވާނީ މަލާއިކަތުންނެވެ.\nއަޖުމަ ބެލުމުގެ ގޮތުންވެސް މިކަހަލަ ޕްރޮގްރާމްތަކެއް މިހާރު ދިވެހިރާއްޖޭގެ ޖަލުތަކުގައި ފަށަންވެއްޖެއެވެ. މިކަން ކުރުމަށްޓަކައި ބޭރުން ބޮޑު ޚަރަދު ކޮށްފައި ކޮންސަލްޓެންޓުން ގެންނާކަށް ނުޖެހެއެވެ. މިހާރު ހުޅަނގުގެ ނިޒާމްތައް ބޭނުންކޮށްގެން މަސައްކަތް ކުރެވިއްޖެއެވެ. ކުށްވެރިން އިތުރުވުން ނޫންކަމެއް ނުވެއެވެ. މިހުރިހާ ހިތާމައަކާ ކުރިމަތިލާން މިޖެހުނީ މައްސަލައިގެ އަސްލު ޙައްލު ބާއްވާފައި އެހެން ޙައްލެން ހޯދަން އުޅުމުންނެވެ. މިއީ ވިސްނަންޖެހިފައިވާ ކަމެކެވެ. ޖަލުން ﷲ ގެ ފޮތް ހިތުދަސްކޮށްގެން އޭނާ ނުކުންނަ އިރު އޭނާ ހުންނާނީ ކުށްވެރިއެއްގެ ގޮތުގައިތޯއެވެ؟ ނޫނެކެވެ. އޭނާ ރުޖޫޢަވާނީ ދީނީ، ހިތްހަމަޖެހޭ ޙަޔާތަކަށެވެ.


Qasim ge Beybe PPM aai gulhivadaigenfi\nޤާސިމް އިބްރާހީމްގެ ބޭބެ ޕީޕީއެމްއާ ގުޅިވަޑައިގެންފި\n8 މަސް,3ދުވަސް, 23 ގަޑި, 31 މިނެޓް, 53 ސިކުންތު ކުރިން 5420އިބްރާހިމް ޒަކަރިއްޔާ\nކ. ޤާސިމްގެ ބޭބެ ލަކުޑި ސޭޓު އިބްރާހިމް ވ. ޕީޕީއެމްގެ ޕީޖީ ލީޑަރު ނިހާން\nޖުމްހޫރީ ޕާޓީގެ ލީޑަރު ޤާސިމް އިބްރާހީމްގެ ބޭބެ ލަކުޑި ސޭޓު އިބްރާހީމް ޕީޕީއެމްއާ ގުޅިވަޑައިގެންފިއެވެ.\nޤާސިމްގެ ބޭބެ ޕީޕީއެމްއާއި ގުޅިވަޑައިގަތީ މިރޭގެ ވަގުތެއްގައެވެ. ޕީޕީއެމްއާ ގުޅިވަޑައިގަތުމަށްފަހު އޭނާ ވަނީ ރައީސް ޔާމީންގެ ކެމްޕެއިންގައި ބައިވެރިވުމަށް ނިންމަވާފައެވެ. މިކަމާ ގުޅިގެން ޕީޕީއެމްގެ ޕީޖީ ލީޑަރު އަދި ވިލިމާލެ ދާއިރާގެ މަޖިލިސް މެމްބަރު އަހުމަދު ނިހާން ހުސައިން މަނިކު ވިދާޅުވީ، ޤާސިމްގެ ބޭބެ ޕީޕީއެމްއާއި ގުޅިވަޑައިގެން ރައީސް ޔާމީންގެ ކެމްޕެއިންގައި ބައިވެރިވުމަށް ނިންމެވީ، ފާއިތުވި ހަތަރު އަހަރާއި އަށް މަސް ދުވަހު ރައީސް ޔާމީން އިޤްތިޞާދީ ގޮތުން ދިވެހިރާއްޖެއަށް ގެނެސްދެއްވި ކުރިއެރުން ތަކުގެ ސަބަބުން ކަމަށެވެ.\nޤާސިމްގެ ބޭބެ ޕީޕީއެމްއާއި ގުޅިވަޑައިގެންނެވިއިރު، ފާއިތުވި ހަފްތާގެ ތެރޭގައިވެސް ގިނަ އަދަދެއްގެ ބަޔަކު ވަނީ ޕީޕީއެމްއާއި ގުޅިފައެވެ. އަދި ހުކުރު ދުވަހުގެ ރޭ އިންޑަސްޓްރިއަލް ވިލެޖް ސަރަޙައްދުގައި ރައީސް ޔާމީންގެ ކެމްޕެއިން ޓީމްގެ ފަރާތުން ޒުވާނުންނަށް ބޭއްވި ޚާއްޞަ ޝޯވ އެއްގައި 500 އަށްވުރެ ގިނަ ޒުވާނުން ވަނީ ބައިވެރި ވެފައެވެ.\nއަންނަ ސެޕްޓެމްބަރު މަހުގެ 23 ވަނަ ދުވަހު ބޭއްވުމަށް ހަމަޖެހިފައިވާ ރިޔާސީ އިންތިޚާބް ރައީސް ޔާމީނަށް ކާމިޔާބް ކޮށްދެއްވުމަށްޓަކައި ޕީޕީއެމްގެ ފަރާތުން ދަނީ ރާއްޖޭގެ އެކި ސަރަޙައްދުތަކުގައި ހުއްޓުމެއްނެތި ތަފާތު ޙަރަކާތްތައް ހިންގަމުންނެވެ.\nރައީސް ޔާމީނަށް ތާޢީދު ހޯއްދެވުމަށްޓަކައި އެމަނިކުފާނުގެ އިންތިޚާބީ ބައިވެރިޔާ ޑރ. މުޙައްމަދު ޝަހީމް ޢަލީ ސަޢީދުވެސް އަންނަނީ އަތޮޅު ތެރޭގެ ރަށްރަށަށް ވަޑައިގެން ތަފާތު ޙަރަކާތްތައް ހިންގަމުންނެވެ. ފާއިތުވި ހަފްތާގެ ތެރޭގައި ޝަހީމް ވަނީ ފުވައްމުލަކު ސިޓީއަށް ވަޑައިގެން އެ ސިޓީގައިވެސް ކެމްޕެއިން ޙަރަކާތްތައް ކުރިއަށް ގެންގޮސްފައެވެ. މީގެ އިތުރުން މިހާރު އެމަނިކުފާނު ގެންދަވަނީ ގދ. ތިނަދޫއަށް ވަޑައިގެން ރައީސް ޔާމީނަށް ތާއީދު ހޯއްދެވުމަށް ތަފާތު ޙަރަކާތްތައް އެރަށުގައި ހިންގަވަމުންނެވެ.


Ras Online - ދިރާގު ތަރައްގީ ކުރި ޚިދުމަތްތައް؛ ދަތި ހާލުގައިވެސް ރައްޔިތުން ފެލުމާއި ސިމް ކްލޯންކުރުން\nދިރާގު ތަރައްގީ ކުރި ޚިދުމަތްތައް؛ ދަތި ހާލުގައިވެސް ރައްޔިތުން ފެލުމާއި ސިމް ކްލޯންކުރުން\nޒަހީނުއްދީން ސަޢީދު6އޮކްޓޯބަރު 2020\nރާއްޖޭގެ މުވާސަލާތީ ޚިދުމަތްދޭ ދެ ކުންފުނި ކަމަށްވާ އުރީދޫ މޯލްޑިވިސް އާއި ދިރާގުގެ އިންޓަނެޓްގެ ޚިދުމަތްތަކުގެ ފެންވަރު ދަށްކަމުގެ ޝަކުވާއަކީ އާންމުންގެ ވަރަށް ގިނަބަޔެއްގެ ޝަކުވާއެކެވެ. ޒަމާނަށް އައި ބަދަލުތަކާއެކު އިންޓަނެޓްގެ ބޭނުން އިހުނަށްވުރެ ބޮޑުވެފައިވާއިރު، މިއަދު އިންޓަނެޓްވެފައިވަނީ އެއާ ނުލާ ނޫޅެވޭނެ ފަދަ އަސާސީ ޚިދުމަތަކަށެވެ. މިޒަމާނުގައި އެކަކު އަނެކާއި އޮންނަ ގުޅުންތައް ބަދަހިކުރުމާއި، ވިޔަފާރިތައް ހިންގުމާއި ފައިސާގެ މުއާމަލާތައް ހުންގުމާއި ބޭންކިންގއާއި އޮފީހުގެ މަސައްކަތް ކުރުމާއި ތައުލީމް ހާސިލް ކުރުމާއި މުނިފޫހި ފިލުވާލުމާއި އެކަނިވެރިކަން ފިލުވުމާއި ލޯތްބާއި ކައިވެނީގެ ގުޅުންތަކުގައިވެސް މިއަދު އެންމެ މުހިންމު އެއް ވަސީލަތަކަށް ވެފައިވަނީ ހަމަ އިންޓަނެޓްގެ ޚިދުމަތެވެ. މިޚިދުމަތުގެ މުހިންމުކަން މިއަދު އެތައް ގުނައަކަށް ބޮޑުވެފައިވާއިރު ނުރައްކާތެރި ކޮރޯނާ ވައިރަސްގެ އާލަމީ ވަބާގައި ބޯޑަރުތައް ބަންދު ކުރުމާއި ގައުމުތައް ބަންދު ކުރުމާއި ގެދޮރުން ނުނިކުމެވޭ ހާލަތުގައި ވެސް އެންމެ މުހިންމު ވަސީލަތެއްކަމުގައި ވެގެން ދިޔައީ މުއާސަލާތީ ޚިދުމަތްތަކުގެ ތެރެއިން ވެސް އިންޓަރނެޓްގެ ޚިދުމަތެވެ.\nމިވަބާގައި އާއިލީ ގުޅުންތަކާއި ދޭދެ ފަރުދުންގެ ގުޅުންތައް ވެސް ދަމަހައްޓަން ޖެހިފައިވަނީ ވެސް ހަމައެއްކަލަ އިންޓަނެޓްގެ ޒަރިއްޔާ އިންނެވެ. ވީޑިއޯ ކޮންފަރެންސް ކޮށް ނުވަތަ އޯޑިއޯ ކޮންފަރެންސްއާއި ޒޫމްއާއި ޓީމާއި ޓެލެގުރާމާއި ވަޓްސް އަޕާއި ވައިބާއާއޮި ފޭސްބުކް ފަދަ ޝޯސަލް މީޑިޔާގެ ކޮންމެވެސް ވަސީލަތެއް މެދުވެރިކޮށެވެ. ކޮވިޑްގެ ނުރައްކާތެރި ބަލިމަޑުކަމުގެ ހާލަތާއެކު ގިނަ ބަޔަކު ގޭގައި ތިބެން މަޖުބޫރުވެ އިންޓަނެޓް ބޭނުންކުރާ މިންވަރު ވަރަށް ބޮޑަށް އިތުރުވެފައިވާއިރު އިންޓަނެޓް ޕެކޭޖްތަކުގެ އަގުތައް ވަރަށް ހެޔޮކަމަށް ދައްކަން ފާޑުފާޑުގެ ނަންނަތައް ކިޔައިގެން އިސްތިހާރުކޮށް ހެދިޔަސް ދިވެހި ސަރުކާރު އެކުންފުޏެއްގައި ބޮޑު ބައެއް ހިއްސާވާ އަދި ރައްޔިތުން ވެސް ހިއްސާވާ ގައުމީ މުވާސަލާތީ ކުންފުނީގެ އަގުތައް އަދި ހަމަ އުޅެނީ ގިނަ މީހުންނަށް އަތް ނުފޯރާފަށުގައެވެ. މިއަދުގެ މި ދަތި ހާލަތުގައި ވެސް މެދުނުކެނޑި އެންމެ ބޮޑު އާމްދަނީއެއް ވަންނަ ސަރުކާރުގެ އެއްކުންފުންޏަކީ ދިރާގު ކަމަށް ވާއިރު އެކަން އޮޅުވާ ލުމަށް ނޫނީ އެކަން ހަނދާން ނައްތާލައި މިދަތި އުނދަގޫ ދަނޑިވަޅުގައި ވެސް ރައްޔިތުން "ފެލަމުންދާ ކުންފުންޏެއްގެ" ގޮތުގައި ގިނަ ދިވެހި ރައްޔިތުން އެކުންފުނި ސިފަ ކުރަނީ ކޮންމެވެސް ސަބަބެއް އޮވެގެންނެވެ.\nނޫސްތަކުގައި ދިރާގުގެ ވާހަކަ ރިޕޯޓް ކުރަނީ މި ސަރަހައްދުގައިވެސް އެންމެ އިންޓަރނެޓް އަގުހެޔޮ އެންމެ ޚިދުމަތް ރަނގަޅު އެންމެ ސްޕީޑް ބާރު ޚިދުމަތްދޭ ކުންފުނީގެ ގޮތުގައެވެ. އެކަމަކު ދިވެހީންނަކީ ޖެހިގެން މިހިރަ އަވަށްޓެރި ގައުމުތަކަށް ތާއަބަދު ދަތުރުކޮށް އެގައުމުތަކުގެ އިންޓަރނެޓްގެ ޚިދުމަތް ބޭނުން ކުރާ ބަޔަކަށް ވާތީ އެއީ ހަގީގަތް ނޫންކަން އެންމެންނަންމެ އެނގެއެވެ. އަދި ރާއްޖޭގެ މީޑިއާ ތަކުގައި ވެސް އެކަން އެގޮތަށް ރިޕޯޓް ކުރަނީ އެކަން ނޭނގޭތީއަކީ ނޫނެވެ. އަވަށްޓެރި ގައުމަކަށް ގޮސް އެމީހުން އެދޭ އެންމެ ޓޫ ޖީބީ ގަނެ ލައިގެން މުޅި މަސްދުވަހު ޚިދުމަތް ބޭނުންކުރާއިރުވެސް ޕެކޭޖް ހުސްވެގެން ސްޕީޑް ދަށްވެ ގުޑާ ނުލައިގެން ރުޅިގަދަވެ އިސްތަށިތައް ކޮޅަށް ޖަހައިގެން އިންނާކަން ނުޖެހެއެވެ. އެކަމަކު ދިރާގުން އެބުނާ އަގުހެޔޮ ސްޕީޑް ހަލުއި ޕެކޭޖް ނަގައިގެން މުޅި ދުވަހު ގިނަ އުޅެން ޖެހެނީ އިންޓަނެޓް ސްޕީޑް ދަށްވެ އެއްޗެއް ލޯޑްނުވެގެންނެވެ. އަބުދުވެސް ލޯޑިންގ ގައެވެ. ދެން 10 ޖީބީ ނެގިއަސް ހަމަ ޖައްސާލިތާ ޚަތަމެވެ. ދެން އިންނަނީ އަބަދުވެސް ލޯޑިންގައެވެ. ބަލާއިރު އެބުނާ އަންލިމިޓެޑް ޕެކޭޖް ހުސްވެ ޚިދުމަތް ދަށްވީއެވެ. ދެން ޒުވާނުންގަނޑު ރުޅިގަދަވެގެން ހުރުހާ ބާރެއް ސޯޝަލް މީޑިއާއަށެވެ. އެކުދިން ކިތަންމެ ވަރަކަށް ބެވިޔަސް އަޑު އިވޭމީހަކު ހަމަ ހަރާމުން ހަރާމެވެ. ދިރާގުގެ ވާހަކަ ނުދައްކާށެވެ. އެވެރިން ހަމަ ކަހާތަން ހިރުވާވެސް ނުލާނެއެވެ.\nއެންމެ ބޮޑު މައްސަލައަކީ ރައްޔިތުން ފެލާ ހުސްކޮށްލައިގެން ވެސް ފެންވަރު ރަނގަޅު އެދެވޭ ޚިދުމަތެއް ފޯރުކޮށް ނުދޭތީއެވެ. އާންމުންގެ ގިނަ ބަޔެއްގެ ކަންބޮޑުވުމާއި ޝަކުވާ އަކީވެސް އެއީއެވެ. އިންޓަނެޓްގެ އަގަށް ހެއު ބަދަލުތަކެއް ގެންނާނެ ކަމަށް ބުނެ ސަރުކާރާއި މުވާސަލާތީ ކުންފުނިތަކުން ވީ ވައުދުތައް ދިޔައީ ހަމަ ތޮޅިއަށެވެ. ރައްޔިތުންގެ ލޮލުގައި އަދުންއަޅުވައި ދެއްކީ ހުސް އަވާމެންދުރެވެ. ކީހާ ޅެންވީ ފަރިއްސަށެވެ. ދިވެހީންގެ އެބުނާ މުއާސަލާތީ ކުންފުނި، ދިރާގުގެ ވާހަކަ ހެޔޮވާނީ ވޮށް އަލިވާ ހިސާބުގައި، މި އޮތް ބޮޑު އުޑު ބަޅުކުރެއްވި ހިސާބުގައި ނުދެއްކިއްޔާއެވެ. މި ކުންފުންޏަކީ އެހާވެސް ދިވެހިންނަށް ނަމުން ހެއު ކަމުން ހރމކރ ކުންފުންޏެކެވެ.\nދިރާގު ކުޅަދާނައީ ހަމައެކަނި ރައްޔިތުން "ފެލާލުމަށް" އެކަންޏެއް ނޫނެވެ. ސިމް ކްލޯންކޮށްގެން ސަރުކާރާއި އެކު ބައިއަތު ހިފައި "ޖީވަންގެ" ރޯލް ކުޅެން ވެސް މޮޅު ކުންފުންޏެއްކަން މާޒީގައި ދިވެހީންނަށް ވަނީ އެނގިގެން ގޮއްސައެވެ. ސިޔާސީ މީހުންގެ ސިމްތައް ކްލޯން ކޮށްގެން އިދިކޮޅުގެ ހުރިހާ މައުލޫމާތެއް ހޯދައި ކަސްޓަމަރުންގެ ހައްގަށް އަރައިގަތް ހިސާބުން ދިވެހީންގެ މެދުގައި އެކުންފުންޏަށް އޮތް ކުޑަ ކުޑަ އިހުތިރާމް ކޮޅުވެސް ވަނީ ގެއްލިގެން ގޮސްފައެވެ. ކުރީގެ ސަރުކާރުން ހިންގި އެންމެ ވިޔާނުދާ އެންމެ ދަށު ދަރަޖައިގެ އެއް އަމަލަކީ މިދެންނެވި ގޮތަށް ސިޔާސީ ބޭނުމަށް މީހުންގެ ސިމް ކްލޯން ކޮށްގެން މީހުންގެ ޒާތީ މުއާމަލާތުން ސިޔާސީ ބޭނުން ތަކަށް ވައްކަން ކޮށްދިނުމެވެ. އޭގެ ސަބަބުން އެތައް ބައެއްގެ ހައްގު ގެއްލި ބަޔަކު ކުޑަގޮޅިއަށް ދާންޖެހި އެތައް ބަޔަކަށް ފޫނުބެއްދޭ ވަރަުގެ އަދި އަނބުރާ އިޔާދަ ނުކުރެވޭ ވަރުގެ ބޮޑެތި ގެއްލުންތައް ވެގެން ދިޔައިރު އެ މައްސަލަ ނުބަލާ ދޫކޮށްލުމަކީ ކުރިމަގުގައި ވެސް އެފަދަ ކަންކަން ހިންގުމަށް ދެވޭ ލައިސަންސެއްކަމުގައި ނޫނީ ނުވާނެއެވެ. މިއީ ދިރާގުން މަޢާފަށް އެދިލާ ބަޔާނެއް ނެރުމަކުން ފުއްދާލެވޭނެ ކަމެއް ނޫނެވެ.\nމިހާރު ސަރުކާރުގައި ތިބި ބޭފުޅުން މިއަދު އެވަނީ ދިރާގުން ހިންގި މިޖަރީމާ ހަދާން ނެތިފައި ކަމަށް ވާނަމަ މި ފުރުސަތުގައި ވެސް އެކަން ހަނދާކޮށް ދެމެވެ. އަދި އެއީ މިއަދު ވެރިކަމުގައި ތިއްބެވި ބޭފުޅުން ވަޢުދުވެފައިވާ ފަދައިން ބަލައި ފިޔަވަޅު އަޅަން ޖެހޭނެ ވަރަށް ހައްސާސް މައްސަލައެކެވެ. ސަރުކާރުގެ އެހެން ކުންފުނިތަކުން ހިންގާފައިވާ އެފަދަ ޖަރީމާތައް ބަލައި އޭރު އެކަން ކުރަން ތިބި ވެރިންނާއި މެދު ފިޔަވަޅު އަޅަމުންދާއިރު އޭރު އެކަން ކުރި ދިރާގުގެ ވެރިންނާއިމެދު ތަހުގީގު ހިންގާ ފިޔަވަޅު އަޅަން ޖެހޭނެއެވެ.\nރައްޔިތުންގެ މަޖުބޫރީ ހާލަތުގެ ނާޖާއިޒު ފައިދާ، ތަނެއް ދޮރެއް ބަލާނުލައި ހަމަ ނަގަނީއެވެ. މޮޅެތި ޕެކޭޖް ހަދައިގެން ރައްޔިތުންނަށް ދަޅަދެއްކުން ނޫން ކަމެއް ކުރާތަނެއް ނުފެނެއެވެ. މިއޮށް ބޮޑު ބަލިމަޑުކަމުގެ ތެރޭގައި ވެސް އެވެރީންނަށް ހަވާލުވެފައި އޮތް ޒިންމާއަކީ ރައްޔިތުން ފެލާލުން ހެން ހީވެއެވެ. ދިރާގު ފޭކް އިންޓަނެޓް ޕެކޭޖް ތަކުގެ ސަބަބުން ޒުވާނުން އަންނަނީ އަމަށަކު ރުޅިއެއް ނޫނެވެ. ދިރާގުން ކިތަންމެ އަގުބޮޑު ޕެކޭޖެއް ނަގައިގެން އެބުނާ5ވަނަ ގިއަރުގެ ސްޕީޑްގައިވެސް ހަމަ އުޅެންޖެހެނީ އެއްޗެއް ލޯޑްނުވެގެންނެވެ. ފޯޖީ އާއި5ޖީ ވެސް އެންމެ ފަހުން ވަނީ ފަރަންޖީއަށެވެ. މިވަރުވީމާ ކޮންމެ މީހަކުވެސް ރުޅި އަންނާނެއެވެ.\nދެން އޮތީ އިންޓަނެޓާއި ބެހޭ ވަޒީރު ކޮމިއުނިކޭޝަން މިނިސްޓަރު މުހަންމަދު މަލީހް ޖަމާލުގެ ފިނިހަކަ ދުވެލީގެ ވާހަކައެވެ. އިންޓަނެޓް އަގު ހެއު ކުރެއްވުމުގައި މަލީހް އުޅުއްވަނީ ހަމަ ވަރަށް ބިޒީކޮށެވެ. އެންމެ ފަހުން އިންޓަނެޓް އަގު ހެއު ކުރުމާއި ގުޅޭ ލިޔުންތައް ރައީސް އޮފީހަށް ފޮނުވައިފިއެވެ. އެބުރަ މަސައްކަތް ނިއްމާލައި ހުސްވަގުތުތަކުގައި ގޭގެ ވަޅުދިޔަ ހިއްކެވުމާއި ގޭގައި ދަނޑު ހެއްދުމުގެ މަސައްކަތް މަލީހް ވަނީ މެކުހަށް ޖައްސަވާފައެވެ. އެހެންނަމަވެސް ހިތާމައަކީ މިނިސްޓަރު މަލީހް ރައީސް އޮފީހަށް ފޮނުވި އިންޓަނެޓާއި ގުޅޭ ލިޔުންތަކަށް ވީގޮތެއް ނޭގުމެވެ. އިންޓަނެޓް އަގުހެއު ކުރުމުގެ ބާރުވެސް އޮތްކަމަށް މަލީހު ވިދާޅުވަނީ ރައީސް އޮފީހުގައި އިންނަވާ މާވަރުގަދަ "ޕޮލިސީ" އެއްގެ އަތް ޕުޅުގައި ކަމަށެވެ. އެވައުދު ފުއްދުން ލަސްވަނީ ބަންދު ދުވަސްތައް ކަނޑާފައި ދުވަސް ގުނައިގެން ފުއްދާ ވައުދަކަށްވާތީ ކަމަށްވެސް ވެދާނެއެވެ. އެއީ މަލީހު ވިދާޅުވާ ވާހަކައެވެ. އަޅުގަނޑުމެން ދައްކާ ވާހަކައެއް ނޫނެވެ.\nއިންޑިއާއަކީ ދުނިޔޭގެ2ވަނައަށް އެންމެ އާބާދީބޮޑު ގައުމު. އެގައުމުގަ ޑޭޓާ ވިއްކާ އަގާ ގާތްކުރާއަގަކަށްވެސެ ރާއްޖޭގަ ޑޭޓާ ވިއްކައިގެ ކުންފުނީގެ ހަރަދު ނުދާނެ. މިގައުމު އާބާދީ އެހާކުޑަ. ޓެލެކޮމިއުނިކޭޝަންއަށް ބޭނުން ކުރާ ސިސްޓަމްސް އަދި އޭގެ މެއިންޓްނެންސް އަށް ކުރާ ހަރަދަކީ ވަރަށް ބޮޑުއަގެއް. އަމުދުން ރާއްޖެ ކަަހަލަ ޖަޒީރާ ގައުމެއްގެ ވަކިން ހަރަދު ބޮޑު ވާނެކަން ޔަގީން. އަގުއަޅާ ކިއަންވާނީ ރާއްޖެފަދަ ގައުމުތަކާ. ދިރާގު އަދި އުރީދޫ ރަނގަޅެކޭ ނޫން މިބުނީ. އެކަމް ދިވެހިންވެސް މިހާރަށްވެރު ތަހުޒީބުވާންޖެހޭ.\nކުޅުދުއްފުށި ދިރާގޭ ކިޔުނު ތަން ހަލާކު ކޮއްލީ މުހައްމަދު ހަސަން މޮންނު އަންހެންކުޅިބައި ބޮޑުކޮށްގެން ޅަކުދިން ހައްދާލައިގެން ވަޒީފާ ދީގެން\nސާބަސް ދޭން ހައްގު ލިޔުމެއް ތިޔަގޮތުގަ ދިރާގާ އުރީދޫ އަށް ނުވިކި ރައްޔަތުމީހާ ގެ އަޑު އިއްވަމުން ކުރިޔަށް ދިއުމަށް ރަސް އޮންލައިން އަށް ހިތްވަރުދެން\nމިކަހަލަ ރިފޯޓެއް ލިޔާކައްނުކެރޭނެ މިހާރު , ސަން , ރާއްޖެ އެމްވީ ފަދަ ނޫހަކައް , އަޅުވެތިކަމުގައިވާ ބަޔެއްއެއީ\nއެއްވެސް އިތުރު ފީއަކާނުލާ ފައިބާރ ޕެކޭޖަށް އަޕްގްރޭޑްކޮށް ދޭނަމޭކިޔާފަ އިންސްޓޯލްކޮށް ނިއްމާފަ ބިލް ފޮނުވީ ރައުޓަރ ގެ އަގު ހިމަނާފަ ޔަހޫދީ ދިވަގު\nއަދިވެސް ދައްކަނީ ކަނޑު އަޑީ ޑާޓަރސެންޓަރު އަޅަވާހަކަ\nމިއީ ދިވެހި ނޫސްވެރިކަމުގައި ވަރަށް ނުފެންނަ ލިޔުމެއް. ސަބަބަކީ ދިރާގްގެ ސްޕޮންސަރ ނޫސްތަކަށް ދީފައި އޮތުން. އަދި މިލިޔުމަށް އިތުރުކޮށްލަން ފެނޭ މި ބަލިމަޑުކަމުގެ ފުރަޔަމަ ދުވަސް ކޮޅުގެ ތެރޭގައި ދިރާގާއި އުރީދޫ މޯލްޑިވްސްގެ އިންޓަނެޓްގެ ޕެކެޖްތަކުގެ އަގު ބޮޑުވުމުން ސޯޝަލް މީޑިއާގައި ދިވެހިން ކެކި އުތުރި އެރީމައި އެކަން މައިތިރިކުރަން މި ބުނި 02 ކުންފުނިން ރައްޔިތުންގެ އަނގަ މަތީގައި ޓޭޕްއަޅަން ޖެއްސި ފޭކް ސްޓަންޓް. އިންޓަނެޓް ޕެކެޖް ތަކުގެ އަގު ހެޔޮ ކުރަން މިބަލި މަޑުކަމުގެ ތެރޭގައި ރައްޔިތުން ގޮވާލީމައި ކުރިން މިބުނި 02 ކުންފުނިން ކުރިކަމަކީ 'އިތުރު ޑާޓާ އެލަވަންސް' އެއް ދިނީ އެދުވަސްކޮޅަށް. އެކަމުގެ ސަބަބުން ރައްޔަތުންގެ އަނގަތަށް މަތީގައި ދިޔައީ ޓޭޕް އެޅިގެން. އާހިރުގައި އިންޓަނެޓް ޕެކެޖްތަކުގެ އަގެއްވެސް ހުވެއް ނުކުރި. ހަމަ ކުރިން ހުރި އަގުގައި ޕެކެޖްތައް ވިއްކީ. 03 މަސް ފަހުން އިތުރު ޑާޓާ އެލަވަންސްވެސް ކަނޑާލީ. ހަމަ ކުރިން ހުރި އަގަށް, އިތުރު ޑާޓާ އެލަވަންސް ނުދީ އިންޓެންޓް ޕެކެޖްތައް މިހާރު ވިއްކަމުން އެދަނީ. ހަމަ ސީދާ ހިޔަޅު ވިސްނުން މި ދެކުންފުނިން ގެންގުޅެނީ. ހަމަ ދިވެހި ރައްޔިތުން ފެލާ ނަގަނީ.\nވަރަށް ރަނގަޅު އެނގަލަކުނ ލިޔެފައިވާ ލިޔުމެއް މީ ހަމަ ހަގީގަތް\nބަރާބަރު.. 100އިގެ ރިޕޯޓެއް.. 😄


Roadhamas feshenvaairah inaaaiy dheyn angaifi | Mihaaru\nބަޔަކު ނަމާދު ކުރަނީ، ރޯދަ މަސް ފެށެންވާއިރަށް އިނާއަތް ދޭން ވަނީ އަންގާފަ-- މިހާރު ފޮޓޯ\nރޯދަ މަސް ފެށެންވާއިރަށް އިނާޔަތް ދޭން އަންގައިފި\n03 މެއި 2018 - 18:03 13 comments\nރޯދަ މަހުގެ އިނާޔަތުގެ ގޮތުގައި 3،000ރ. ރޯދަމަސް ފެށުމުގެ ކުރިން ދިވެހި ކޮންމެ މުވައްޒަފަކަށް ދިނުމަކީ ވަޒީފާ ދޭ ފަރާތްތަކަށް ގާނޫނުން ލާޒިމްކުރާ ކަމެކެވެ. ގާނޫނުގައިވާ ގޮތުން، ރޯދަ އިނާޔަތް ދިނުން ވަޒީފާ ދޭ ފަރާތުގެ އިހްތިޔާރީ ކަމަކަށް އޮންނަނީ ބިދޭސީ މުވައްޒަފުންނަށް ދިނުމާއި ނުދިނުމާ މެދު އެވެ. ކަލަންޑަރުގައިވާ ގޮތުން މި އަހަރުގެ ރޯދަމަސް ފެށެނީ މި މަހުގެ 16 ވަނަ ދުވަހު އެވެ.\nލޭބާ ރިލޭޝަން އޮތޯރިޓީން މިއަދު އިއުލާނެއްގައި ބުނީ ވަޒީފާއާ ބެހޭ ގާނޫނުގައި ވާ ގޮތުގެ މަތިން ރޯދަމަހުގެ އިނާޔަތް ދެމުން ނުދާކަން ފާހަގަކުރެވޭ ކަމަށެވެ. އަދި ބައެއް ފަރާތްތަކުން އިނާޔަތް ދިން ކަމުގައި ވިޔަސް، ގާނޫނުގައި ބުނެފައިވާ ގޮތަށް އެ އިނާޔަތް ނުދޭކަން ވެސް ފާހަގަކުރެވޭ ކަމަށް އެ އިދާރާ އިން ބުނެ އެވެ.\nރޯދަމަހުގެ އިނާއަތް ނުދީގެން މިދިޔަ އަހަރު ވެސް ލޭބާ ރިލޭޝަން އޮތީރިޓީ އަށް ވަނީ 43 މައްސަލައެއް ހުށަހަޅައިފަ އެވެ. އެ މައްސަލަތައް ބެލުމަށް ފަހު، އެ މީހުންނަށް ރޯދަ އިނާޔަތް ދިނުމަށް އެ އޮތޯރިޓީން އަންގާފައި ވެ އެވެ.\nރޯދަ އިނާޔަތް ނުދޭ ފަރާތްތަކުގެ މައްސަލަތައް ބަލައި މީގެ ކުރިން ވަނީ ބޮޑެތި އަދަދުތަކުން ޖޫރިމަނާ ވެސް ކޮށްފަ އެވެ.\nއިތުރު ލިޔުންތައް ރޯދަމަހުގެ އިނާޔަތް ވަޒީފާ ރޯދަ މަސް 2018 ލޭބާ ރިލޭޝަން އޮތޯރިޓީ


SunOnline: Israel ge sifain Al jazeera ge noosveriehge gayah badi jahaa maraalaifi\nއިސްރާއީލުގެ ސިފައިން އަލްޖަޒީރާގެ ނޫސްވެރިއެއްގެ ގަޔަށް ބަޑި ޖަހާ މަރާލައިފި\nފާތިމަތު ސާނިހާ 11 May 2022, 12:53\nއިޒްރާއިލުން ދޭ ހަމަލާތަށް ކަވަރު ކުރަން އުޅުމުގެ ތެރޭގައި މަރާލަފައިވާ އަލްޖަޒީރާގެ ނޫސްވެރިޔާ ޝީރީން އަބޫ އަޚްލީހް---- ފޮޓޯ: އަލްޖަޒީރާ\nއިސްރާއިލުން ހިފާފައިވާ ހުޅަނގު އައްސޭރީގައި އެގައުމުގެ ސިފައިން އަލްޖަޒިރާގެ ނޫސްވެރިއެއް ކަމަށްވާ ޝީރީން އަބޫ އަޚްލީހްގެ ގަޔަށް ބަޑިޖަހާ މަރާލައިފިއެވެ.\nއެހާދިސާ ހިނގަން މެދުވެރިވި ސަބަބު އަދި ސާފުނުވި ނަމަވެސް އެ ހާދިސާ ހިނގި ވަަގުތު ނަގާފައިވާ ވީޑިއޯތަކުން ޝީރީންގެ ބޮލަށް ބަޑި ޖަހާ މަންޒަރު ފެންނަ ކަމަށް އަލްޖަޒީރާގެ ނޫސްވެރިއެއް ކަމަށްވާ ނިދާ އިބްރާހީމް ބުންޏެވެ.\n"މިވަގުތު އަޅުގަނޑުމެންނަށް އެނގޭ އެއްޗަކީ ޝީރީން މަރުވިކަން ފަލަސްތީނުގެ ހެލްތު މިނިސްޓްރީން އިއުލާނުކުރިކަން. ޝީރީންއާ އެކު މަސައްކަތް ކުރަމުން އަންނަ ގިނަ ނޫސްވެރިންނަށް މިކަމުގެ ސަބަބުން ބޮޑު ޝޮކެއް ލިބުނު،" ނިދާ ބުންޏެވެ.\nނިދާ ބުނި ގޮތުގައި ޝީރީންއަކީ ގިނަ ބައެއްގެ އިޙްތިރާމާއި ލޯބި ލިބިފައިވާ ނޫސްވެރިއެކެވެ.\nޝީރީންގެ އިތުރުން އެހެން ނޫސްވެރިއެއްގެ ގަޔަށް ވެސް މިއަދު ބަޑި ޖަހާފައިވާ ކަމަށް ފަލަސްތީނުގެ ހެލްތު މިނިސްޓްރީން ބުންޏެވެ. އެއީ ޤުދުސް ނޫހުގެ ނޫސްވެރިއެއް ކަމަށްވާ އަލީ ސަމޫދީ ކަމަށާއި އޭނާގެ ހާލު ރަނގަޅު ކަމަށް ރިޕޯޓުތަކުގައިވެއެވެ.\nއިސްރާއީލްގެ އަސްކަރިއްޔާއިން ބުނި ގޮތުގައި މިއަދު ޖެނީންގައި ކުރިއަށްގެންދިޔަ އޮޕަރޭޝަނުގައި ބަޔަކު ވަނީ ސިފައިންނާ ދިމާލަށް ބަޑި ޖަހައި، ގޮވާ ތަކެތި އުކާފައެވެ.\nނަމަވެސް އަލްޖަޒީރާގެ ބިއުރޯ ޗީފް، ވަލީދު އަލް އޮމަރީ ވަނީ އަސްކަރިއްޔާގެ ވާހަކަ ދޮގު ކުރައްވާފައެވެ. އަދި މިއަދު އެ ހާދިސާ ހިނގި ވަގުތު ފަލަސްތީނުގެ ބަޔަކު ބަޑީގެ ހަމަލާ ދީފައި ނުވާ ކަމަށް އޭނާ ވިދާޅުވިއެވެ.


SAARC Relief fund Srilanka in5million dollar\nސްރީލަންކާގެ ރައީސް ގޮޓަބަޔާ ރާޖަޕަކްސަ\nދުނިޔޭގައި ހަލުއިކޮށް ފެތުރެމުންދާ ކޮރޯނާ ވައިރަހާ ދެކޮޅަށް ސާކް ގައުމުތަކުން ކުރާ މަސައްކަތަށް ހުޅުވާފައިވާ އެމަޖަންސީ ރިލީފް ފަންޑަށް ސްރީލަންކާއިން ފަސް މިލިއަން ޑޮލަރު ދޭން ނިންމާފައިވާ ކަމަށް އެ ގައުމުން ހާމަކޮށްފި އެވެ.\nލަންކާގެ ކަމާބެހޭ އިދާރާތަކުން ބުނީ ރިލީފް ފަންޑަށް ސްރީލަންކާއިން ފަސް މިލިއަން ޑޮލަރު ދިނުމަށް ރައީސް ގޮޓަބަޔާ ރާޖަޕަކްސާ ނިންމަވާފައިވާ ކަމަށެވެ.\nއިންޑިއާގެ ބޮޑުވަޒީރު ނަރެންދުރަ މޯދީގެ އިސް ނެންގެވުމަކަށް އުފައްދަން ސާކްގެ އަށް ގައުމުގެ ވެރިން މިދިޔަ އާދީއްތަ ދުވަހު ހުށަހެޅި ފަންޑަށް އިންޑިއާ އިން 10 މިލިއަން އެމެރިކާ ޑޮލަރު ދޭނެ ކަމަށް ބޮޑު ވަޒީރު މޯދީ ވިދާޅުވެފައި ވެއެވެ.\nމި ފަންޑަށް ރާއްޖެއިން ދޭން ނިންމާފައިވަނީ ދެ ލައްކަ ޑޮލަރެވެ. އަދި ނޭޕާލުން ވަނީ އެއް މިލިއަން ޑޮލަރު އެ ފަންޑަށް ދިނުމަށް ނިންމާފައެވެ. އަފްގާނިސްތާނުންވެސް ވަނީ އެއް މިލިއަން ޑޮލަރު ދޭނެ ކަން ހާމަކޮށްފައެވެ. އަދި ބޫޓާނުން ވަނީ އެއްލައްކަ ޑޮލަރު އެމަޖަންސީ ރިލީފް ފަންޑަށް ދޭނެކަން ހާމަކޮށްފައެވެ.\nކުރިން މޯދީ ވިދާޅުވި ގޮތުގައި، ދުނިޔޭގެ އެހެން ސަރަހައްދުތަކަށް ބަލާއިރު، ސާކު ގައުމުތަކުގެ މެދުގައި ކޮވިޑް-19 ފެތުރޭ މިންވަރު އަދި ހިފެހެއްޓިފައި އޮތް ނަމަވެސް، އެ ބަލި ފެތުރިގެންދާނެ ހާލަތަކަށް ދުރާލައި ތައްޔާރުވާންޖެހެ އެވެ.\nއެގޮތުން، އެމަޖެންސީ ފަންޑެއް އުފެއްދުމުގެ އިތުރުން، މިފަދަ ބަލިމަޑުކަމަކަށް ތައްޔާރުވުމުގެ ގޮތުން ސާކް ގައުމުތަކުގެ މެދުގައި މެޑިކަލް ރެސްޕޮންސް ޓީމެއް ތަމްރީނު ކުރަން ޖެހޭނެ އެވެ.\nގޮތަބަޔާގެ މައްސަލަތައް ނުބަލަން ނިންމައިފި


އަލްއިމާމު މާލިކު: مالك بن أنس – إمام دار الهجرة –2– DhiSalafiyyah\nއަލްއިމާމު މާލިކު: مالك بن أنس – إمام دار الهجرة – 2\n11/12/2014 ޢިލްމުވެރިން, ސިޔަރަތާއި ތާރީޚްއަލްއަޚް އަބޫ ފުޟައިލު މުއުތަމިން އަޙްމަދު\nޢިލްމު ޙާސިލްކުރެއްވުމާއި އެކަލޭގެފާނަށް ޢިލްމުވެރިން ކިޔުއްވާފައިވާ ޘަނާ\n“އިމާމް މާލިކުގެފާނު އެކަލޭގެފާނުގެ ޢުމުރުން ދިހައަހަރާއި ނަވާރަ އަހަރާދެމެދު ޢިލްމު ޙާޞިލްކުރެއްވުމުގައި (އަވަދިނެތި) އުޅުއްވިއެވެ. އަދި އެކަލޭގެފާނު ޢުމުރުން އެކާވީސް އަހަރުގައި ފަތުވާ ދެވޭ ފެންވަރުގެ ބޭފުޅެއްކަމުގައި ވެވަޑައިގެންނެވިއެވެ. އަދި އެކަލޭގެފާނުގެ ޢުމުރުން އެކާވީސް އަހަރުގައި މީސްތަކުން އެކަލޭގެފާނުގެ މަޖުލީސްތަކުގައި އިށީނދެ ފައިދާ ނަންގަވަމުން ގެންދެވިއެވެ. އަދި އެކަލޭގެފާނުގެ ޢުމުރުން އެންމެ ޒުވާން ދުވަސްވަރުން ފެށިގެން ގިނަ ޢަދަދެއްގެ ބޭފުޅުން އެކަލޭގެފާނުގެ އަރިހުން ޙަދީޘް ރިވާކުރައްވައެވެ. އަދި أبو جعفر المنصوريގެ ދައުލަތުގެ ފަހު ދުވަސްވަރާއި އަދި އޭގެފަހުންވެސް، ދުނިޔޭގެ އެކި ކަންކޮޅުތަކުން އެކަލޭގެފާނުގެ އަރިހަށް ޢިލްމު ޙާޞިލު ކުރެއްވުމަށްޓަކައި ކިޔަވާކުދިން އާދެއެވެ. އަދި ހާރޫނުއް ރަޝީދުގެ ޚިލާފަތުގެ ދުވަރުންގޮސް އެކަލޭގެފާނު އަވަހާރަ ވަންދެން އެކަލޭގެފާނުގެ އަރިހަށް ޢިލްމު ޙާޞިލްކުރަން އަންނަ ކުދިން ގިނަވެ ތޮށްޖެހިގެން ދިޔައެވެ.”\nعبد الله بن مبارك ގެއަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“މާލިކު ބުން އަނަސް އަށް ވުރެ މީސްތަކުންގެ ކުރިމަތީގައި މަޤާމާއި ޤަދަރު އުފުލުނު ބޭކަލެއް ތިމަންކަލޭގެފާނު ދެކިވަޑައި ނުގަންނަވަމެވެ. އެކަލޭގެފާނު މާގިނައިން ސުންނަތް ނަމާދުކޮށް ސުންނަތް ރޯދަ ހިއްފަވައެއް ނޫޅުއްވައެވެ. އެކަލޭގެފާނު ސިއްރުން ކުރައްވާކަމެއް މެނުވީއެވެ.” (އެބަހީ: އެކަލޭގެފާނު ގިނަ ސުންނަތް އަޅުކަންތަށް ކުރައްވަނީ މީސްތަކުންނަށް ނޭނގޭނެ ފަދައިން ސިއްރުންނެވެ.)\nعبد الله بن أحمد ވިދާޅުވިއެވެ.\n“ތިމަންކަލޭގެފާނު ތިމަންކަލޭގެފާނުގެ ބައްޕަގެ އަރިހުގައި ދެންނެވީމެވެ. ޒުހުރީގެ އަރިސްބޭކަލުންގެ ތެރެއިން އެންމެ ޘާބިތުކަން ބޮޑީ ކާކު ހެއްޔެވެ؟ ވިދާޅުވިއެވެ. ހުރިހާ ގޮތަކުންވެސް އެންމެ ޘާބިތުކަންބޮޑީ މާލިކުގެފާނެވެ.”\n“ޢިލްމުވެރިންގެ ވާހަކަ ޛިކުރު ކުރެވޭއިރު މާލިކުގެފާނު ވާކަން ކަށަވަރީ (އެ ޢިލްމުވެރިންގެ ތެރެއިން) ތަރިއެއް ގޮތުގައެވެ.”\nابن عبينة ގެއަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.\n“މާލިކުގެފާނަކީ ޙިޖާޒުގެ އަހުލުވެރިންގެ ޢިލްމުވެރިއާއެވެ. އަދި އެކަލޭގެފާނުގެ ޒަމާނުގައި އެކަލޭގެފާނަކީ ޙުއްޖަތެކެވެ.”\n سير أعلام النبلاء (8/5)\nحلية الأولياء 8/230\nوتاريخ الإسلام (11/319) \n حلية الأولياء 6/218


5 ތިމަންނަ ސަލަފީއެކޭ ނުކިޔަނީ މިސްތަކުން ބައިބައި ވެގެންދާނެ ކަމުގެ ބިރަށްޓަކައޭ ބުނާ މީސްތަކުންނަށް ޝެއިޚް ދެއްވާފައިވާ ރައްދު. - الشَّيْخُ العَّلاَمَة الإِماَمُ الأَلْبَانِيْ - Maktaba Salafiyyah Maldives - Connecting you to the Major Scholars of the Ummah\nނޮވެމްބަރ 28 ތިމަންނަ ސަލަފީއެކޭ ނުކިޔަނީ މިސްތަކުން ބައިބައި ވެގެންދާނެ ކަމުގެ ބިރަށްޓަކައޭ ބުނާ މީސްތަކުންނަށް ޝެއިޚް ދެއްވާފައިވާ ރައްދު. - الشَّيْخُ العَّلاَمَة الإِماَمُ الأَلْبَانِيْ\nތަރުޖަމާކުރީ: އުސްތާޛް އަބޫ އަނަސް މުޙައްމަދު ހަސަން حفظه الله\nالشيخ العَّلاَمَة الإِماَمُ الأَلْبَانِيْ رحمه الله\nތިމަންނަ ސަލަފީއެކޭ ނުކިޔަނީ މިސްތަކުން ބައިބައި ވެގެންދާނެ ކަމުގެ ބިރަށްޓަކައޭ ބުނާ މީސްތަކުންނަށް ޝެއިޚް ދެއްވާފައިވާ ރައްދު.\nالشَّيْخ العلامة الإمام الأَلْبَانِيْ އަރިހުގައި ސުވާލު ދެންނެވުނެވެ. "އަހަރެމެންގެ ތެރޭގައި ދަޢުވަތް ދިނުމުގައިވާ ބައެއް ދާޢީން ބުނެއެވެ. އަހަރެން އަމިއްލައަށް "އަހަރެންނަކީ ސަލަފީއެއް" ކިޔުމަށް އަހަރެން ދެކޮޅުވެރިވަމެވެ. އެއީ މީސްތަކުން އެހިނދުގައި މިއީ ޕާޓީ އެއްފަދައިން ދެކޭނެ ކަމުގެ ބިރަށެވެ. (އެފަދައިން ބުނެދާނެ ކަމަށް އަހަރެން ބިރުގަނެ އެވެ.)\nޝެއިޚް އެވެ. މިބަސްތަކަކީ މިއީ ޞައްޙަވެގެންވާ ބަސްތަކެއް ތޯ އެވެ. ނުވަތަ އަހަރެންނަށް މީސްތަކުންނަށް ސަލަފިއްޔަތު ބަޔާންކުރަން ޖެހޭނެތޯ އެވެ؟\nޖަވާބުގައި، ޝެއިޚް ވިދާޅުވެފައިވެ އެވެ.\nއިސްލާމްދީނުގެ ދީނީ ލިޔުންތައް ލިޔާ ކާތިބަކާ، އެއީ އަހަރެމެންނާ އެކުގައި ޤުރުއާން އަދި ސުންނަތުގައި ހުރި މީހެކެވެ. އަހަރެންނާ ދެމެދު މުނާޤަޝާއެއް ހިނގައި ދިޔަ އެވެ.\nއަހަރެމެންގެ ކިޔަވާދަރިވަރުން، މި މުނާޤަޝާ ދަސްކޮށް އެއަށް ބަލާނެކަމަށް އަހަރެން އުއްމީދު ކުރަމެވެ. ސަބަބަކީ އޭގެ ފައިދާ ނުހަނު ބޮޑުކަމުގައިވާތީ އެވެ.\nއަހަރެން އޭނާކައިރީގައި ބުނީމެވެ. ތިބާ ކައިރީގައި މީހަކު ސުވާލު ކުރީ އެވެ. ތިބާގެ މަޛްހަބަކީ ކޮބައިހެއްޔެވެ؟ ތިބާގެ ޖަވާބަކީ ކޮބައިހެއްޔެވެ؟\nއޭނާ ބުންޏެވެ. މުސްލިމެކެވެ.\nއަހަރެން ބުނީމެވެ. ތިޔައީ، ޞައްޙަ ޖަވާބެއް ނޫނެވެ.\nއޭނާ ބުންޏެވެ. ކީއްވެގެން ހެއްޔެވެ؟\nއަހަރެން ބުނީމެވެ. ފުރަތަމައީ، އަހަރެން ތިބާ ކައިރީގައި ތިބާގެ ދީނަކީ ކޮބައިކާމާއި މެދުގައި ސުވާލެއް ނުކުރަމެވެ. އަހަރެން ތިބާ ކައިރީ ސުވާލުކުރީ ތިބާގެ މަޛްހަބަކީ ކޮބައިތޯ އެވެ؟ އަދި ތިބާ ދަންނާނެއެވެ. ހަމަކަށަވަރުން ބިމުގެ ކަންކޮޅުތަކުގައި އިސްލާމްދީނުގައި ނުހަނުގިނަ އެތަކެއް މަޛްހަބުތަކެއް، މަޛްހަބުތައް ނުހަނު ގިނަ އެވެ. ތިބާ އަހަރެންނާއި އެކުގައި، އެ މަޛްހަބުތަކުގެ ތެރެއިން އިސްލާމްދީނާއި އެއްވެސް ގުޅުމެއް ނެތްކަމުގައިވާ ބައެއް މަޛްހަބުތައްވާނެ ކަމުގައި ދެކޭނެ އެވެ. މިޘާލަކަށް، ދުރޫޒު، އިސްމާޢީލިއްޔާ، ޢަލަވިއްޔާ އަދި މިނޫންވެސް މަޛްހަބުތަކެވެ. މިއެންމެހައި ކަންތަކާއި އެކީގައި އެމީހުންބ ބުނަނީ : ތިމަންމެންނަކީ މުސްލިމުންނެވެ. އަދި (އިސްލާމްދީނުގައި އުފެދިފައިވާ) ބައެއް ފިރުޤާތްތަކަކީ އިސްލާމީ ގިއުގަނޑު ތެރެއިން ބޭރުވެފައިވާ ބައެއް ކަމުގައި އަހަރެމެން ނުބުނަމެވެ. އެހެނަސް އެއްވެސް ޝައްކެތްނުވާ ގޮތުގައި އެއީ މަގުފުރެދިފައިވާ ބައިގަޑުތަކެއްގެ ގޮތުގައިވެ، އެތަކެއް ގިނަ މައްސަލަތަކުގައި އެބައިމީހުންވަނީ ޤުރުއާނާއި ސުންނަތުން ބޭރުވެފަ އެވެ. މިޘާލަކަށް، މުޢުތަޒިލާ، ޚަވާރިޖުން، މުރުޖީން އަދި ޖަބްރިއްރާ އަދި އެފަދަ އެހެން ބައިގަނޑުތަކެވެ.\nތިބާ މިކަމުގައި މިފަދައިން ދެކެންތޯ އެވެ؟\nއޭނާ ބުންޏެވެ. އާއެކެވެ.\nއަހަރެން ބުނީމެވެ. އެބައިގަނޑުގެ މީސްތަކުންގެ ތެރެއިން މީހަކާ ތިބާ އޭނާގެ މަޛްހަބާ ބެހޭގޮތުން ސުވާލުކުރުމުން، އޭނާ އެހިނދުގައި ޖަވާބުގައި ބުނާނެ އެވެ. (ތިމަންނާއަކީ) މުސްލިމެކެވެ.\nފަހެ، ތިބާއަކީ މުސްލިމެއްގެ ގޮތުގައިވެ އޭނާވެސް މުސްލިމެއްގެ ގޮތުގައިވި އެވެ.\nއެހެންވުމުން، އަހަރެމެން ބޭނުންވަނީ، ތިބާގެ ޖަވާބުގައި ފާޅުކަންބޮޑު ގޮތުގައި، ތިބާ އިސްލާމްވުމަށް ފަހުގައި އަދި ތިބާގެ ދީނަށްފަހުގައި، ތިބާގެ މަޛްހަބަކީ ކޮބައިކަން ބަޔާންކޮށްދިނުމެވެ.\nއެހިނދުގައި އޭނާ ބުންޏެވެ. އެހެންވުމުން، އަހަރެންގެ މަޛްހަބަކީ ޤުރުއާނާއި ސުންނަތެވެ.\nއަހަރެން ބުނީމެވެ. ތިޔަ ޖަވާބަކީވެސް ފުރިހަމަ (ފުދިގެންވާ) ޖަވާބެއް ނޫނެވެ.\nއޭނާ ބުންޏެވެ. އެއީ ކީއްވެތޯ އެވެ؟\nއަހަރެން ބުނީމެވެ. އަހަރެމެން ބަޔާންކުރި (ބައިގަނޑުތައް) އެބައިމީހުންގެ އަމިއްލަ ނަފްސަށް އެބައިމީހުންނަކީ މުސްލިމުން ކަމުގައި ބުނެ އެވެ. އެބައިމީހުންގެ ތެރެއިން އެކަކުވެސް "ތިމަންނަވަނީ ޤުރުއާނާއި ސުންނަތުގައި ނޫނޭ" ނުބުނެ އެވެ.\nމިޘާލަކަށް، ޝީޢީން "ތިމަންމެންނަކީ ޤުރުއާން އަދި ސުންނަތާއި ދެކޮޅު ބައެކޭ ބުނޭ ހެއްޔެވެ؟" އެހެނަސް އެބައިމީހުންވެސް ބުނަނީ "އަހަރެމެންވަނީ ޤުރުއާނާއި ސުންނަތުގައި އެވެ. އަދި ތިޔަބައިމީހުންވަނީ ޤުރުއާނާއި ސުންނަތުން ބޭރުވެފަ އެވެ." އޭ އުސްތާޛެވެ! އަރެންނަކީ ޤުރުއާނާއި ސުންނަތުގައި ހުރި މީހެކޭ ބުނުމަކީ ފުދިގެންވާނެ މިންވަރެއް ނޫނެވެ. މިއަށް އެހެން އެއްޗެއް އިތުރުކުރުން ކޮންމެހެންވެސް ޖެހެ އެވެ.\n"އަހަރެމެންނަށް ޤުރުއާނާއި ސުންނަތް ހެޔޮވެގެންވާ (ރަނގަޅު) ގޮތުގައި ފަހުމް ވާނެ ހެއްޔެވެ. ނުވަތަ އަހަރެމެން ޤުރުއާނާއި ސުންނަތް ފަހުމް ވުމަށްޓަކައި ކޮންމެހެންވެސް ޞަލަފުއް ޞާލިޙުން ޤާއިމްވެ ދެމިތިއްބެވި ގޮތުގައި ލާޒިމްވެ ދެމިތިބެން ޖެހޭނެ ހެއްޔެވެ؟" މިކަމާއި މެދު ތިބާގެ ރައުޔަކީ ކޮބައި ހެއްޔެވެ؟\nއޭނާ ބުންޏެވެ. ކޮންމެހެންވެސް ތިޔަގޮތުގައި ދެމިތިބެން ޖެހޭނެ އެވެ.\nއަހަރެން ބުނީމެވެ. އެހެނިހެން މަޛްހަބުތަކުގެ އަހުލުވެރިން، އެއީ -އިސްލާމް ދީނުގެ ގިއުގަނޑުތަކުން ބޭރުވެފައިވާ ނުވަތަ އިސްލާމްދީނުގައި ތިބިކަމަށް ދަޢުވާކުރާ އިސްލާމްދީނުގެ ގިއުގަނޑުތަކުގެ ތެރޭގައި ތިބި އެހެނަސް ބައެއް ޙުކުމްތަކުގައި މަގުފުރެދިފައިވާ- މިބައިގަނޑުތަކުގެ އަހުލުވެރިން، އަހަރެންނާއި ތިބާ އެކުގައި "އަހަރެމެންވަނީ ޤުރުއާނާއި ސުންނަތުގައި ޞަލަފުއް ޞާލިޙުންނަށް ފަހުމްވި ފަދައިން" ބުނާނެ ކަމަށް ތިބާ ޤަބޫލު ކުރަމު ހެއްޔެވެ؟\nއޭނާ ބުންޏެވެ. ނޫނެކެވެ. އެބައިމީހުން ތިޔަގޮތުގައި އަހަރެމެންނާ އެއްގޮތެއް ނުވާނެ އެވެ.\nއަހަރެން ބުނީމެވެ. އެހެންވުމުން ތިބާ "އަހަރެންނަކީ ޤުރުއާނާއި ސުންނަތުގައި ހުރި މީހެއް" މިފަދައިން ބުނުމަކީ ތިބާއަށް އެފަދައިން ބުނުމަށް ފުދޭނެ މިންވަރެއް ނޫނެވެ. އެހެނަސް އެއަށް ކޮންމެހެންވެސް އެހެން އެއްޗެއް އިތުރުކުރަން ޖެހެ އެވެ.\nއަހަރެން ބުނީމެވެ. އެހެންވުމުން، ތިބާ ބުނުންއޮތީ މިފަދައިންނެވެ. ޞަލަފުއް ޞާލިޙުންނަށް ފަހުމްވި ގޮތަށް ޤުރުއާނާއި ސުންނަތުގެ މަތީގަ އެވެ.\nއަހަރެން އޭނާ ކައިރީގައި ބުނީމެވެ. (އޭނާ އަކީ، އަދަބީ މީހެކެވެ. ކާތިބެކެވެ.) ޢަރަބި ބަހުގައި މިއެންމެހައި ބަސްތަކެއް އެއްމެ ބަހެއްގައި ޖަމަޢަކޮށް ކިޔާލެވޭނެ ކަލިމައެއް ވޭ ހެއްޔެވެ. މިޘާލަކަށް "އަހަރެންނަކީ ސަލަފީ އެއް"\nއޭނާ ބުންޏެވެ. ތިޔައީ އެފަދަ (ކަލިމަ އެކެވެ.)\nއަދި އޭނާ އޭނާގެ އަތްމައްޗަށް ބަލިކަށިވެ ދިޔަ އެވެ. ޖަވާބަކި މި އެވެ.\nފަހެ، ތިބާގެ މައްޗަށް މީހަކު ނުކުމެ މިކަމަށް އިންކާރު ކޮށްފި ހިނދުގައި މިބަސްތައް އޭނާއަށް މިތަނުގައި ބަޔާންކުރި ބަސްތައް ބަޔާންކޮށްދޭށެވެ. ތިބާއަކީ ކޮން (މަޛްހަބެއްގެ މީހެއްތޯ) އެވެ. އެނާ އެ ހިނދުގައި ބުނާނެ އެވެ. (އަހަރެންނަކީ) މުސްލިމެކެވެ.\nމިތަނުގައި ބަޔާންކޮށްފައިވާ މުނާޤަޝާ އެހިނދު އޭނާއެކު ކުރިއަށް ގެންދާށެވެ.\nسبحانك اللهم وبحمدك، اشهد أن لا إله إلا أنت، أستغفرك و أتوب إليك.\nسلسلة الهدى و النور رقم الشريط 725\nހައްޤުގައިވާ ހަމައެކަނި ޖަމާޢަތަކީ ސަލަފީން - العلامة صالح ابن فوزان الفوزان حفظه الله | 22 ސެޕްޓެމްބަރ 2014


2020 އެޕްރީލް 04 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ އިންތިޚާބު 2020 ގައި ވޯޓުލާ މަރުކަޒުތަކުގައި ހަރަކާތްތެރިވާނެ އޮފިޝަލުން ހޯދުމާއި ގުޅޭ:\n20 ފެބުރުއަރީ 2020, 03:00 އިއުލާން\n2020 އެޕްރިލް 04 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ އިންތިޚާބު 2020 ގައި ވޯޓުލާ މަރުކަޒުތަކުގައި ހަރަކާތްތެރިވާނެ އޮފިޝަލުން ހޯދުމަށް އިޢުލާން ކުރަމެވެ.\nވީމާ، މިދަންނަވާ ޝަރުޠުތައް ފުރިހަމަވާ ފަރާތްތަކުން މިކަމަށް ޚާއްޞަ ކުރެވިފައިވާ ފޯމު ފުރިހަމަކުރުމަށްފަހު އެ ފޯމާއެކު ހުށަހަޅަންޖެހޭ ލިޔެކިޔުންތަކާއެކު، 2020 ފެބުރުވަރީ 20 ވާ ބުރާސްފަތި ދުވަހުގެ 15:00 ގެ ކުރިން، މާލޭގައި ނަމަ އިލެކްޝަންސް ކޮމިޝަނުގެ ރިސެޕްޝަނަށް އަދި އަތޮޅުތެރޭގައި ނަމަ ރަށު/އަތޮޅު/ސިޓީ ކައުންސިލްގެ އިދާރާއަށް ހުށަހެޅުން އެދެމެވެ. ނުވަތަ އީމެއިލް ކުރައްވާނަމަ [email protected]އަށް ފޮނުއްވުން އެދެމެވެ. އޮފިޝަލަކަށްވުމަށް އެދި ހުށަހަޅާ ފޯމު، ރަށު/އަތޮޅު/ސިޓީ ކައުންސިލް އިދާރާއިންނާއި، އިލެކްޝަންސް ކޮމިޝަނުގެ ވެބްސައިޓް www.election.gov.mv އިން ލިބެންހުންނާނެއެވެ.\nވޯޓުލާ މަރުކަޒުގެ ވެރިޔަކަށް ހަމަޖައްސައިފިނަމަ\n-/1800ރ (އަށާރަސަތޭކަ ރުފިޔާ) ހަމައެކަނި ވޯޓުލާދުވަހު.\nވޯޓުލާ މަރުކަޒުގެ ވެރިޔާގެ އެހީތެރިޔަކަށް ހަމަޖައްސައިފިނަމަ\n-/1600ރ (ސޯޅަސަތޭކަ ރުފިޔާ) ހަމައެކަނި ވޯޓުލާދުވަހު.\nއޮފިޝަލުންގެގޮތުގައި ޙަރަކާތްތެރިވާ އެނޫންފަރާތްތަކަށް\n-/1500ރ (ފަނަރަސަތޭކަ ރުފިޔާ) ހަމައެކަނި ވޯޓުލާދުވަހު.\nވޯޓު ގުނާ އޮފިޝަލެއްގެ ގޮތުގައި ހަމަޖައްސައިފިނަމަ\n-/1200ރ (ބާރަސަތޭކަ ރުފިޔާ) ހަމައެކަނި ވޯޓުލާ ދުވަހު.\nރިސާރވް އޮފިޝަލަކަށް ހަމަޖައްސައިފިނަމަ\n-/500ރ (ފަސް ސަތޭކަ ރުފިޔާ) ހަމައެކަނި ވޯޓުލާދުވަހު.\nއުޖޫރައިގެ އިތުރުން ވޯޓުލާދުވަހު ކެއުމާއި ސައިގެ އިންތިޒާމް ކޮމިޝަނުން ކަނޑައަޅާ ގޮތެއްގެ މަތީން ހަމަޖެއްސޭނެއެވެ.\nމި މަސައްކަތަށް ކުރިމަތިލާ ފަރާތްތަކުން މިމަސައްކަތަށް ޚާއްސަކޮށްގެން ހިންގޭ ތަމްރީނު ޕްރޮގްރާމެއް ފުރިހަމަކުރަން ޖެހޭނެއެވެ. ތަމްރީން ޕްރޮގްރާމް ފުރިހަމަކޮށް އޮފިޝަލެއްގެ ގޮތުގައި މަސައްކަތް ފުރިހަމަ ކުރުމުން ޓްރޭނިންގ އެލަވަންސްގެ ގޮތުގައި -/300ރ (ތިންސަތޭކަ ރުފިޔާ) ލިބޭނެއެވެ.\nމި ތަމްރީނު ފުރިހަމަނުކުރާ ފަރާތްތަކުން އޮފިޝަލަކަށް ވުމަށް އެދި ފޯމު ހުށަހެޅި ނަމަވެސް ފުރުޞަތު ނުދެވޭނެއެވެ.\nމި ތަމްރީނު ޕްރޮގްރާމް ކުރިއަށް ގެންދެވޭނީ 2020 ވަނަ އަހަރުގެ މާރިޗު މަހުގެ ތެރޭގައެވެ.\nނޯޓް: ވޯޓުލާ މަރުކަޒުގެ އޮފިޝަލަކަށް ވުމަށް އެދި އެޕްލިކޭޝަން ހުށަހަޅާފައިވާ ފަރާތަކުން ، އޮބްޒާވަރ، މޮނިޓަރ، އަދި ކެންޑިޑޭޓްގެ މަންދޫބަކަށް ވުމަށް އެދި ފޯމު ހުށައަޅާ ފާސް ދޫކުރެވިއްޖެނަމަ، އެ ފަރާތަކުން އޮފިޝަލުކަމަށް ކުރިމަތިލުމަށް އެދި ހުށަހަޅާފައިވާ ފޯމު ބާތިލުވާނެއެވެ.\nއެޓެސްޓް ކޮށްފައިވާ އެންމެ މަތީ ތަޢުލީމީ ސެޓްފިކެޓަގެ ކޮޕީ\nމީގެ ކުރިން އިލެކްޝަންގެ މަސައްކަތެއް ކޮއްފައިވާ ފަރާތެއްނަމަ، އެކަން އަންގައިދޭ ލިޔެކިޔުން.


ނަމާދުގެ ޤަދަރު މަތިވެރިކުރުން 10 – DhiSalafiyyah\nނަމާދުގެ ޤަދަރު މަތިވެރިކުރުން 10\n08/04/2014 ފިޤުހާއި އޭގެ ޢިލްމުތައްއައްޝައިޚް އަޙްމަދު ރިމާޒް\nއިންސާނާގެ މައްޗަށް ޝައިތާނާގެ ހިތުގައިވާ ޢަދާވާތްތެރިކަމާއި ޙަސަދަވެރިކަން އަދި އިންސާނާ މަގުފުރައްދާލުމަށް ޝައިތާނާގެ ހިތުގައިވާ ވަރުގަދަ ޢަޒުމް ﷲ ތަޢާލާ މޮޅަށް ދެނެވޮޑިގެންވާތީވެ، އަދި އިންސާނާގެ ބަލިކަށިކަމާއި ނިކަމެތިކަން ﷲ ތަޢާލާ މޮޅަށްދެނެވޮޑިގެންވާ ކަމަށްޓަކައި ޝައިތާނާގެ ނުބައިކަމުން ރައްކާތެރިކޮށްދެއްވުމަށް އެދި ﷲ ގެ ޙަޟްރަތުގައި ދެންނެވުމަށް އެއިލާހުވަނީ އަންގަވާފައިވެއެވެ.\nޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ “ނަޢަމްސޫފި ގެންގުޅޭމީހަކު އެތަކެތީގެ ޙިމާޔަތަށްޓަކައި ގެންގުޅޭ ކުއްތާއެއްގެ ނުރައްކާ ތިބާއަށް ކުރިމަތިވެއްޖެނަމަ އޭއްޗާއި ހަނގުރާމަކޮށް ފައްސާލަން ނޫޅޭށެވެ. އޭގެ ބަދަލުގައި ބަކަރި ހުއި ހައްޕާ މީހާއަށް ގޮވައި ކުއްތާގެ ކިބައިން ސަލާމަތްކޮށްދިނުމަށް އެދޭށެވެ.” ސަބަބަކީ ކުއްތާއަށް އަމުރުކޮށް އޭގެ ބާރުވެރިފަރާތަކީ އެމީހާކަމުގައިވާތީއެވެ.\nހަމައެފަދައިން ﷲ ތަޢާލާގެ ކިބައިން ޝައިތާނާގެ ވަސްވާހުން ރައްކާތެރިކަމަށް އެދުމުން އެއިލާހު، ޝައިތާނާ އަޅާއާ ދުރުކުރައްވާނެތެވެ. އޭގެ ސަބަބުން ކިޔަވަމުންދާ ޤުރުއާނަށް ހިތް ހުޅުވިގެންދާނެއެވެ. ނަމާދުގައި އަޅާ ޤުރުއާން ކިޔަވަމުންދާ ވަގުތަކީ ﷲއަށް މުޚާތަބުކޮށް މުނާޖާ ދެންނެވުމުގައި ހޭދަކުރެވޭ ވަގުތެވެ. އެހެންކަމުން އެވަތުގައި އެހެންކަމެއްގައި ހިތާއި ގުނަވަން މަޝްޣޫލްވެދާނެ ކޮންމެ ކަމަކުން މަނާވެގަތުން ހުށްޓެވެ. ޤުރުއާން ކިޔަވަމުންދާއިރު ކޮންމެ އާޔަތަކާމެދު ވިސްނާ ތަދައްބުރުކުރަންޖެހެއެވެ.\nފާތިޙާ ސޫރަތް ކިޔަވަމުންދާއިރު ކޮންމެ އާޔަތަކަށް ހުއްޓައި އެއާޔަތަށް ﷲ ތަޢާލާ ދެއްވާ ޖަވާބަށް މަޑުކޮއްލަންޖެހެއެވެ.\nއަޅާ ﴿الْحَمْدُ لِلَّـهِ رَ‌بِّ الْعَالَمِينَ﴾ [الفاتحة2] މިއާޔަތް ކިޔުމުން ﷲ ތަޢާލާގެ ޖަވާބަކީ ((حَمِدَنِي عَبْدِي)) މާނައީ:” ތިމަން އިލާހުގެ އަޅާ ތިމަންއިލާހަށް ޙަމްދު ކޮށްފިއެވެ.” الْحَمْدُ لِلَّـهِ ފަހެ މިކަލިމައިގައިވަނީ ﷲ ތަޢާލާއަށް އެންމެހައި ފުރިހަމަކެއް ޘާބިތުކުރުމެވެ. އެއީ އެއިލާހުގެ އިސްމުފުޅުތަކުގެ ފުރިހަމަކަމާއި ސިފަފުޅުތަކުގެ ފުރިހަމަކަމާއި ޢަމަލްތަކުގެ ފުރިހަމަކަން ޘާބިތުކުރުމެވެ. އަދި އެންމެހައި ޢައިބުތަކާއި ނުކުޅެދުމުގެ ސިފަތަކާއި ނަންތަކާއި ޢަމަލްތަކުން އެއިލާހު ހުސްޠާހިރުވަންތަކަން މިއާޔަތުން ޘާބިތުކޮށްދެއެވެ. އެއިލާހުގެ ކޮންމެ ޢަމަލަކީ އުންމަތަށްޓަކައިވާ ޙިކްމަތެކެވެ، ރަޙްމަތެކެވެ، މަޞްލަޙަތެކެވެ ނުވަތަ ޢަދުލުވެރި ނިޔާއެކެވެ. އަދި އެއިލާހުގެ ކޮންމެ އިސްމުފުޅަކީ ރިވެތިވެގެންވާ އިސްމުފުޅެކެވެ.\nﷲ ތަޢާލާއަށް ޙަމްދުކުރުމުގެ ފުރުސަތު ލިބުމަކީ ޙަމްދުކުރަންޖެހޭ ފަދަ ނިޢްމަތެކެވެ. އަޅާއަށް ﷲ ތަޢާލާ ދެއްވާފައިވާ ނިޢްމަތްތަކަށް ޙަމްދުކުރުމުގައި މުޅި އުމުރު ހޭދަކުރިކަމުގައިވިޔަސް އެއިލާހަށް އަދާކުރަންޖެހޭ ޙަމްދު ދެންނެވުމުގެ ވާޖިބު އަދާނުކުރެވުނީހެވެ. ޙަމްދުކުރަންޖެހެނީ ހަމައެކަނި ނިޢުމަތްތަކަށް އެކަންޏެއްނޫނެވެ. ދުރުކުރައްވާ މުޞީބާތްތަކަށްވެސް ޙަމްދުކުރަންޖެހެއެވެ. މިޙަމްދުގެ އަޅުކަމުގައި އަޅާ އޭނާގެ ނުކުޅެދުންތެރިކަމަށް ހެކިވާންޖެހެއެވެ. ސަބަބަކީ ﷲ ތަޢާލާގެ ތައުފީޤު އަޅާގެ ދުލަށާއި ހިތަށް އިލްހާމުނުވިނަމަ އެތައުފީޤު އަޅާއަށް ނުލިބުނީހެވެ. رَ‌بِّ الْعَالَمِينَ ކާއިނާތުގެ ހަމައެކަނި ވެރި އިލާހަކީ ﷲ ތަޢާލާކަމުގައި ހެކިވުމަކީ އަޅުކަމުގެ ތެރެއިންވާ ކަމެކެވެ. ކާއިނާތު ޚަލްޤުކުރައްވައި، ކާއިނާތުގެ އެންމެހައި ކަންކަން ތަދުބީރުކޮށް ރާވައި ހިންގެވުމުގައި އެއިލާހަށް އެއްވެސް ބައިވެރިޔަކު ނުވެއެވެ.\nއަދި (الرَّ‌حْمَـٰنِ الرَّ‌حِيمِ) [الفاتحة 3] މިއާޔަތް ކިޔުމުން ﷲ ތަޢާލާގެ ޖަވާބަކީ ((أَثْنَى عَلَيَّ عَبْدِي)) މާނައީ:”ތިމަން އިލާހުގެ އަޅާ ތިމަންއިލާހަށް ޘަނާކިޔައިފިއެވެ.” މިއާޔަތުގައިވަނީ އަޅާ ﷲ ތަޢާލާގެ ހުރިހާ މަޚްލޫޤާތުތަކެއްގެ މައްޗަށް ޢާންމުވެ ޝާމިލުވެގެންވާ ރަޙްމަތަށް ހެކިވުމާއި، އެއިލާހަށް އީމާންވާ އަޅުތަކުންގެ މައްޗަށްވާ ޚާއްޞަ ރަޙްމަތަށް ހެކިވުމެވެ. ﷲ ތަޢާލާ ވަޙީކުރައްވާފައިވެއެވެ: (رَ‌بَّنَا وَسِعْتَ كُلَّ شَيْءٍ رَّ‌حْمَةً وَعِلْمًا) [غافر 7] މާނައީ: “އަޅަމެންގެ ވެރިރަސްކަލާކޮ! އިބަރަސްކަލާނގެ ރަޙްމަތާއި، ދެނެވޮޑިގަތުން ހުރިހާ އެއްޗެއްގެ މައްޗަށް ތަނަވަސްވެގެންވެއެވެ.”\n(مَالِكِ يَوْمِ الدِّينِ)[الفاتحة 4] މިއާޔަތް ކިޔުމުން ﷲ ތަޢާލާގެ ޖަވާބަކީ ((مَجَّدَنِي عَبْدِي)) މާނައީ: “ތިމަން އިލާހުގެ އަޅާ ތިމަންއިލާހު ތަމްޖީދުކޮށްފިއެވެ.(އެބަހީ އެއިލާހުގެ މާތްވެ ޝަރަފްވެރިވެގެންވާ ޞިފަފުޅުތަކުން ޘަނާދަންނަވައިފިއެވެ)” ފަހެ މިއާޔަތަކީ އަޅުކަމުގެތެރެއިން ހިމެނިގެންވާ ﷲތަޢާލާގެ ޙަޟްރަތުގައި ނިކަމެތިކަމަށް އިޢުތިރާފްވުމެވެ. އަދި ހަމައެއާއެކު ޤިޔާމަތްދުވަހަށް އީމާންވުމާއި އެދުވަހުގެ ޙުކުމްކުރައްވާނެ ޢަދުލުވެރި އިލާހަކީ ހަމައެކަނި އެއިލާހުކަމާއި، އެދުވަހުން އަޅުތަކުންގެ ކުދި ބޮޑު ހެވާއި ނުބައިކަމުގެ ޢަމަލުތަކުގެ ޙިސާބުބެއްލެވޭނެކަމަށް އީމާންވުމެވެ.\n(إِيَّاكَ نَعْبُدُ وَإِيَّاكَ نَسْتَعِينُ) [الفاتحة 5] މިއާޔަތް ކިޔުމުން ﷲ ތަޢާލާގެ ޖަވާބަކީ ((هَذَا بَيْنِي وَبَيْنَ عَبْدِي)) މާނައީ:” މިއީ ތިމަންއިލާހާ ތިމަން އިލާހުގެ އަޅާއާ ދެމެދު ވާ ކަލިމަތަކެކެވެ” މިއާޔަތުގެ މާނައީ:”އަޅަމެން އަޅުކަންކުރަނީ، އިބަރަސްކަލާނގެއަށެވެ. އަދި އަޅަމެން ވާގިއެދެނީ، އިބަރަސްކަލާނގެ ޙަޟްރަތުންނެވެ.”\n((اهْدِنَا الصِّرَاطَ الْمُسْتَقِيمَ صِرَاطَ الَّذِينَ أَنْعَمْتَ عَلَيْهِمْ غَيْرِ الْمَغْضُوبِ عَلَيْهِمْ وَلَا الضَّالِّينَ)) [الفاتحة 6-7] މިއާޔަތް ކިޔުމުން ﷲ ތަޢާލާގެ ޖަވާބަކީ ((هَذَا لِعَبْدِي وَلِعَبْدِي مَا سَأَلَ)) މާނައީ:” މިއީ ތިމަން އިލާހުގެ އަޅާއަށެވެ. އަދި ތިމަންއިލާހުގެ އަޅާ އެދޭކަމެއް އަޅާއަށް ހުއްޓެވެ.” އަޅާ މިއާޔަތުގައި ﷲ ތަޢާލާގެ ޙަޟްރަތުން އެދެނީ ތެދުމަގަށް މަގުދެއްކެވުމަށެވެ. އޭގެ ތެރޭގައި ޙައްޤަކީ ކޮބައިކަން ދެނެގަތުމާއި، ޙައްޤުމަގު ހޯދަން އެދުންވެރިވުމާއި، ޙައްޤަށް ޢަމަލުކުރުމާއި، ޙައްޤުގެ މަގުގައި ސާބިތުވުމާއި، ޙައްޤަށް ގޮވާލުމާއި، ޙައްޤުގެ މަގުގައި ކެތްތެރިވުން ހިމެނެއެވެ. މިހުރިހާ ދަރަޖައެއް ފުރިހަމަވެއްޖެ އަޅަކު އެވަނީ ތެދުމަގުމަތީގައެވެ. ދަރަޖައެއް މަދުވެއްޖެނަމަ އެއަޅަކަށް އަދި ހިދާޔަތުގެ ތެދުމަގަށް ފުރިހަމައަށް އަދި ވާސިލެއްނުވެއެވެ. (ނުނިމޭ)


MIRA ge aamdhanee dhevana Quarter gai 75 insahtha dhashah – Iru\nމީރާ ގެ އާމްދަނީ ދެވަނަ ކުއާޓާގައި 75 އިންސައްތަ ދަށައް\nމި އަހަރުގެ ދެވަނަ ކުއާޓާގައި ލިބުނު އާމްދަނީ، މިދިޔަ އަހަރުގެ އެ މުއްދަތާ އަޅާބަލާއިރު 75 ޕަސެންޓަށް ދަށްވެއްޖެއެވެ.\nމީރާ އިން އާންމުކޮށްފައިވާ ތަފާސްހިސާބުތައް ދައްކާ ގޮތުން މިއަހަރުގެ ދެވަނަ ކުއާޓާގައި އާމްދަނީގެ ގޮތުގައި ލިބިފައި ވަނީ 992.27 މިލިއަން ރުފިޔާ އެވެ. މިދިޔަ އަހަރުގެ ދެވަނަ ކުއާޓަރުގައި މީރާ އަށް ވަނީ 3.99 ބިލިއަން ރުފިޔާ ބަލައިގެންފައެވެ. އެހެންކަމުން މިއީ 75.1 އިންސައްތައިގެ ދަށް ވުމެކެވެ.\nމިއަހަރުގެ ދެވަނަ ކުއާޓަރގައި މީރާއަށް ލިބުނު އާމްދަނީގެ ޢަދަދު ދަށަށް ގޮސްފައިވާ މައިގަނޑު ސަބަބަކީ ކޯވިޑް-19އާ ގުޅިގެން ރާއްޖޭގެ ބޯޑަރުތައް ބަންދުކޮށް، ޓެކްސް އަދި ޓެކްސް ނޫން ފީތައް ދައްކަންޖެހޭ ސުންގަޑި މިއަހަރުގެ ތިންވަނަ ކުއާޓަރަށް ފަސްކޮށްދީފައިވުމެވެ.\nދެވަނަ ކުއާޓާގައި އެންމެ ބޮޑު އާމްދަނީއެއް ލިބިފައިވަނީ، ޖީއެސްޓީންނެވެ. ޖީއެސްޓީގެ ގޮތުގައި މީރާއަށް 483.36 މިލިއަން ރުފިޔާ ބަލައިގަތްފައިވާއިރު، ދެވަނައަށް އެންމެ ގިނައިން އާމްދަނީ ލިބިފައިވަނީ ރިސޯޓު ކުލިންނެވެ. ރިސޯޓު ކުލީގެ ގޮތުގައި 192.46 މިލިއަން ރުފިޔާ ލިބިފައިވެއެވެ.\nގްރީން ޓެކްސްގެ ގޮތުގައި 47.66 މިލިއަން ރުފިޔާ ލިބިފައިވާއިރު، އެއާޕޯޓު ޑިވެލޮޕްމަންޓް ފީގެ ގޮތުގައި 41.42 މިލިއަން ރުފިޔާ އަދި އެއަރޕޯޓް ސަރވިސް ޗާޖުގެ ގޮތުގައި 41.03 މިލިއަން ރުފިޔާ މީރާ އަށް ވަނީ ދެވަނަ ކުއާޓަރުގައި ލިބިފައެވެ. ދެވަނަ ކުއާޓާގައި އާމްދަނީގެ ގޮތުގައި ޓެކުހުން މީރާ އަށް ލިބިފައި ވަނީ 670.86 މިލިއަން ރުފިޔާއެވެ. އަދި ދެވަނަ ކުއާޓާގައި ޓެކްސް ނޫން އެހެނިހެން ގޮތް ގޮތުން މީރާ އަށް ލިބިފައި ވަނީ 321.86 މިލިއަން ރުފިޔާ ކަމަށް މީރާ އިން ބުނެ އެވެ. \_\nދެވަނަ ކުއާޓާގައި މިރާ އަށް ލިބިފައި ވަނީ 36.76 މިލިއަން ޑޮލަރު ކަމަށްވާއިރު މިއީ ފާއިތުވި އަހަރުގެ މި މުއްދަތުގައި ލިބުނު އަދަދަށް ވުރެ 77.1 އިންސައްތަ ދަށް އަދަދެކެވެ.